ކްރިކެޓް ކޮންޓްރޯލު ބޯޑުގެ އިންތިޚާބު ބާއްވާ، މަޤާމުތަކަށް މީހުން ޢައްޔަންކޮށްފި – Dhuvas Online\nކްރިކެޓް ބޯޑް އޮފް މޯލްޑިވްސްގެ އިންތިޚާބު ބާއްވާ، މަޤާމުތަކަށް މެމްބަރުން ޢައްޔަން ކޮށްފި އެވެ.\nހ. ބޯޅަ ގޭގައި މިއަދު ކުރިޔައަށްދިޔަ އިންތިޚާބުގައި އެ ބޯޑުގެ ރައީސްގެ މަޤާމަށް އިންތިޚާބުވެފައިވަނީ އެ އިދާރައިގެ ނައިބު ރައީސްކަމާއި، ޖެނެރަލް ސެކެއްޓަރީގެ މަގާމު ފުރުއްވި މުހައްމަދު ފައިސަލް އެވެ. އަދި ނައިބް ރައީސަކަށް އިންތިޚާބުވެފައިވަނީ އަހުމަދު ހުސެއިން (ކުޑަދޮނާ) އެވެ.\nރައީސްގެ މަގާމަށް ވާދަކުރެއްވީ ވެސް ފައިސަލް އެކަނި ކަމަށްވަތީ، އެމަޤާމަށް ނެގީ ފެންނަ، ނުފެންނަ ވޯޓެކެވެ. ފައިސަލް އަށް ވަނީ ވޯޓުގައި ބައިވެރިވި ހުރިހާ މެމްބަރުންގެ ތާއީދު ލިބިފަ އެވެ.\nނައިބުގެ މަގާމަށް ކުޑަދޮނާ އަށް ފެންނަ ކަމަށް 12 ވޯޓް އަދި ނުފެންނަ ކަމަށް ދެ ވޯޓް ލިބުނު އިރު، އޭނާއާ ވާދަކުރެއްވި ކުރީގެ ނައިބް ރައީސް މާދިހު އިސްމާއިލް އަށް ފެންނަ ކަމަށް ލިބުނީ ދެ ވޯޓު އަދި ނުފެންނަ ކަމަށް 11 ވޯޓް ދީފައި ވެއެވެ.\nމީގެ އިތުރުން އެސޯސިއޭޓް މެންބަރުންގެ ގޮތުގައި 12 ވޯޓާއެކު ބިލަބޮންގ ހައި އިންޓަރނޭޝަނަލް ސްކޫލުގެ ފާތިމަތު ރިޒްނާ އަދި 11 ވޯޓާއެކު އިސްކަންދަރު ސްކޫލުގެ އަޙްމަދު އާމިރު ވަނީ އިންތިޚާބު ވެފައެވެ. އަދި ފަރުދީ މެންބަރު ކަމަށް ހޮވުނީ 16 ވޯޓާއެކު ކުރީގެ ކުޅުންތެރިޔާ އަޙްމަދު ކަލީމެވެ.\nފުރިހަމަ މެންބަރުކަމަށް ސީބީއެލް ސްޕޯޓްސްގެ މުޝްތާގު އަހުމަދު ދީދީ އާއި، އޮފްއެފްސީގެ އަބްދުﷲ ސައުދާނާއި، ނިއު ސްޓަރ ސްޕޯޓްސްގެ މުޙައްމަދު އަޝްރަފް އަދި ހިންނަވަރު ހިރިޔާގެ މުޙައްމަދު ރިޔާޒު އިންތިޚާބުވީ 16 ވޯޓާއެކު އެވެ.\n2008 ވަނަ އަހަރުން ފެށިގެން 2012 ވަނަ އަހަރުގެ ނިޔަލަށް އަޙްމަދު ހަސަން ދީދީ ކްރިކެޓް ބޯޑުގެ ރައީސްގެ މަގާމުގައި ހުރިއިރު، ފައިސަލަކީ އޭރުގެ ނައިބު ރައީސެވެ. އަދި ފައިސަލް ވަނީ ކްރިކެޓް ބޯޑުގެ ޖެނެރަލް ސެކްރެޓަރީކަން 2011 ވަނަ އަހަރު ފުރުއްވާފައެވެ.\nއިންތިޚާބުގައި ވޯޓުލުމުގެ ހައްގު 16 ފަރާތަކަށް ލިބިގެންދިޔައެވެ. އޭގެ ތެރޭގައި ހިމެނެނީ ފުލް މެންބަރުންގެ ގޮތުގައި ހިމެނޭ 15 ކުލަބުގެ އިތުރުން ސްކޫލުތަކުން އައި އެއް ވޯޓެވެ.


COVID-19: Sihhee dhaairaa ah 1.5 billion rufiyaa kharadhukohfi - vNews.mv\nޠާހިރާ އަޒްހާރު 02 March 2021, 17:25\nކޮވިޑް-19 އާއި ގުޅިގެން ސިއްހީ ދާއިރާގެ އެކިއެކި ކަންކަމަށް 1.5 ބިލިއަން ރުފިޔާ ޚަރަދުކޮށްފައިވާ ކަމަށް ފިނޭންސް މިނިސްޓްރީން ހާމަކޮށްފިއެވެ.\nފިނޭންސް މިނިސްޓްރީން އެންމެ ފަހުން އާންމުކުރި ތަފާސްހިސާބުތައް ދައްކާގޮތުން ކޮވިޑް-19އާ ގުޅިގެން މިދިޔަ ފެބްރުއަރީމަހުގެ 25 ގެ ނިޔަލަށް ސިއްހީ ދާއިރާއަށް ކޮށްފައިވާ ޚަރަދު ވަނީ 1.50 ބިލިއަން ރުފިޔާއަށް އަރާފައެވެ.\nއެމުއްދަތުގައި ސިއްހީ ދާއިރާއަށް ކުރި ޚަރަދުގެ ތެރެއިން އެންމެ ބޮޑު ޚަރަދެއް ކޮށްފައިވަނީ ނޭޝަނަލް ޑިޒާސްޓަރ މެނޭޖްމެންޓް އޮތޯރިޓީއަށް ކަމަށް ފިނޭންސް މިނިސްޓްރީގެ ތަފާސްހިސާބުތަކުން ހާމަވެއެވެ. އެ އޮތޯރިޓީއަށް ކޮށްފައިވާ ޚަރަދު 783.8 މިލިއަން ރުފިޔާއަށް އަރާކަމަށް ފިނޭންސް މިނިސްޓްރީން ވަނީ ބުނެފައެވެ.\nދެވަނައަށް އެންމެ ބޮޑު ހޭދައެއް ހެލްތް މިނިސްޓްރީއަށް ކޮށްފައިވާއިރު، މި މުއްދަތުގައި ހެލްތް މިނިސްޓްރީއަށް ކޮށްފައިވާ ޚަރަދު 376.8 މިލިއަން ރުފިޔާއަށް އަރާކަމަށް ފިނޭންސް މިނިސްޓްރީން ވަނީ ބުނެފައެވެ.\nތިންވަނައަށް އެންމެ ބޮޑު ޚަރަދެއް ކޮށްފައިވަނީ އިންދިރާ ގާންދީ މެމޯރިއަލް ހޮސްޕިޓަލަށެވެ. އެ ހޮސްޕިޓަލަށް 91.7 މިލިއަން ރުފިޔާ ހޭދަކޮށްފައިވާ ކަމަށް ފިނޭންސް މިނިސްޓްރީން ބުނެއެވެ.\nމިމުއްދަތުގައި އެންމެ ބޮޑު ޚަރަދެއް ކޮށްފައިވާ ނޭޝަނަލް ޑިޒާސްޓަރ މެނޭޖްމެންޓް އޮތޯރިޓީން އެންމެ ބޮޑު ހޭދައެއް ކޮށްފައިވަނީ އެ އޮތޯރިޓީގެ ޚިދުމަތް ދިނުމަށާއި، ޚިދުމަތް ދިނުމަށް ބޭނުންވާ ސާމާނު ހޯދުމަށެވެ. މިކަމަށް އެ އޮތޯރިޓީން ވަނީ 362.7 މިލިއަން ރުފިޔާ ހޭދަކޮށްފައެވެ.\nއެ އޮތޯރިޓީގެ މުވައްޒަފުންނަށް އެލަވަންސް ދިނުމަށް 36 މިލިއަން ރުފިޔާ ހޭދަކޮށްފައިވާ ކަންވެސް ފިނޭންސް މިނިސްޓްރީން ވަނީ ހާމަކޮށްފައެވެ.\nދެވަނައަށް އެންމެ ބޮޑު ޚަރަދެއް ކޮށްފައިވާ ހެލްތް މިނިސްޓްރީންވެސް އެންމެ ބޮޑު ހޭދައެއް ކޮށްފައިވަނީ ސިއްހީ ދާއިރާގެ ޚިދުމަތް ދިނުމަށާއި، ޚިދުމަތް ދިނުމަށް ބޭނުންވާ ސާމާނު ހޯދުމަށެވެ.\nހެލްތް މިނިސްޓްރީން މިކަމަށް 205.2 މިލިއަން ރުފިޔާ ޚަރަދުކޮށްފައިވާއިރު، ސިއްހީ ދާއިރާގެ މަސައްކަތްތެރިންނަށް އެލަވަންސް ދިނުމަށް 14.7 މިލިއަން ރުފިޔާ ހޭދަކޮށްފައިވާ ކަމަށްވެސް ފިނޭންސް މިނިސްޓްރީގެ ތަފާސްހިސާބުތަކުން ހާމަކުރެއެވެ.\nވިޔަފާރި ފިނޭންސް ރާއްޖެ


B. Maaddoo dhanduveri kamah dhoonukuran ninmaifi - One Online\nބ. އަތޮޅުގައި އޮންނަ މާއްޑޫ: އެރަށް ދަނޑުވެރިކަމަށް ދޫކުރަން ނިންމުމުން އެ އަތޮޅުގެ ރައްޔިތުން ދަނީ ކަންބޮޑުވުން ފާޅުކުރަމުން ---\nދަނޑުވެރިކަމާ ގުޅުން ހުރި މަސައްކަތްތައް ކުރުމަށް ސަރުކާރުން ބީލަމަށް ހުޅުވާލި ބ. މާއްޑޫ ދަނޑުވެރިކަމަށް ދޫނުކުރަން އެގްރިކަލްޗާ މިނިސްޓްރީން މިއަދު ނިންމައިފިއެވެ.\nއެގްރިކަލްޗާ މިނިސްޓްރީން ވަނީ މިދިޔަ އޮކްޓޯބަރު މަހުގެ ތެރޭގައި މާއްޑޫ ހިމެނޭ ގޮތަށް ހަ ފަޅު ރަށެއް ބީލަމުގެ އުސޫލުން 21 އަހަރުގެ މުއްދަތަށް ކުއްޔަށް ދޫކުރުމަށް ނިންމައި، ބީލަމަށް ހުޅުވާލައިފައެވެ.\nނަމަވެސް އެ މިނިސްޓްރީން މިއަދު ނެރުނު އިއުލާނެއްގައި ބުނީ، ދަނޑުވެރިކަމާ ގުޅުންހުރި މަސައްކަތްތައް ކުރުމަށް ކުއްޔަށް ދިނުމަށްޓަކައި މާއްޑޫ ހުޅުވާލި ހުޅުވާލުން ނިމުމަކަށް ގެނައުމަށް ނިންމާފައިވާ ކަމަށެވެ.\nއެ ނިންމުމާ ގުޅިގެން އެރަށް ބިޑް ކުރުމަށް ބީލަން ފޮތް ގަތް ފަރާތްތަކުން ބިޑިން ޑޮކިއުމަންޓްގެ އަގުގެ ގޮތުގައި ދައްކާފައިވާ ފައިސާ އަނބުރާ ލިބޭނެ އިންތިޒާމު ހަމަޖެހިފައިވާނެ ކަމަށް ވެސް އިއުލާނުގައިވެއެވެ.\nމާއްޑޫ ދަނޑުވެރިކަމަށް ދޫނުކުރަން އެގްރިކަލްޗާ މިނިސްޓްރީން ނިންމި ސަބަބެއް ނުބުނެއެވެ.\nނަމަވެސް އެރަށް ދަނޑުވެރިކަމަށް ދޫކުރަން ނިންމުމުން އެ އަތޮޅުގެ ގިނަ ބަޔަކު ދަނީ ޝަކުވާކުރަމުންނެވެ. އެއީ އެ އަތޮޅު ރައްޔިތުން މަޖާކޮށްލައި ހިތްހަމަޖައްސައިލުމަށް ދަތުރު ދާން އޮތް އެ ރަށް ދަނޑުވެރިކަމަށް ދޫކުރާތީއެވެ.\nބ. އަތޮޅު ކައުންސިލުގެ ރައީސް މަބްރޫކު ނަސީރު ކުރެއްވި ފޭސްބުކް ޕޯސްޓެއްގައި ވިދާޅުވީ، ބ. އަތޮޅުން މިހާރު ވެސް ދަނޑުވެރިކަމަށް ފަސް ރަށް އަދި އެކުއަކަލްޗާ އަށް އެއް ރަށް ދޫކޮށްފައިވާ ކަމަށެވެ. އަދި އެ އަތޮޅުން އެއްވެސް ފަރާތަކަށް ނުދީ ބާކީ އޮތް ދެ ރަށް ކަމަށްވާ މާއްޑޫ އަދި ދަކަންދޫ ދަނޑުވެރިކަމުގެ ނަމުގައި ދޫކޮށްލުމަކީ ވަރަށް ބޮޑު ދެރައެއް ކަމަށް ވިދާޅުވިއެވެ.\n"އެންމެ ރަނގަޅު ގޮތަކީ ދަނޑުވެރިކަމަށް ދޫކޮށްފައިވާ ރަށްރަށުގައި އެކަން ކުރުވުން. ނުކުރާނަމަ އެރަށްތައް އަނބުރާ ނެގުން. ދަނޑުވެރިކަން ކުރުމުގެ ނަމުގައި މި ރަށްތަކުގައި މަހުޖަނުންގެ ހޮލިޑޭ ހޯމް ހެދުމަކީ އިންސާފެއް ނޫން،" މަބްރޫކު ވިދާޅުވިއެވެ.\nގުޅޭ ޓެގު މިނިސްޓްރީ އޮފް ފިޝަރީޒް، މެރިން ރިސޯސަސް އެންޑް އެގްރިކަލްޗަރ ދަނޑުވެރިކަން


ކޮވިޑް-19 އަށް ޓެސްޓް ކުރުމުގައި ދުނިޔެ ލަދުގަންނަވާލީ ރާއްޖެ ވަރުގެ ކުޑަކުޑަ އައިސްލެންޑް – Dhen.mv\nކޮވިޑް-19 އަށް ޓެސްޓް ކުރުމުގައި ދުނިޔެ ލަދުގަންނަވާލީ ރާއްޖެ ވަރުގެ ކުޑަކުޑަ އައިސްލެންޑް\nApril 22, 2020 - 5:22 pm\n364,000 މީހުންގެ އާބާދީ އެއް އޮންނަ ކުޑަކުޑަ އައިސްލެންޑް ފާހަގަ ކުރެވިގެން ދިޔައީ ކޮވިޑް-19 އަށް އެންމެ ގިނަ ބަޔަކު ޓެސްޓްކުރެވުނު ޤައުމުގެ ގޮތުގައެވެ. ފުޅާ ދާއިރާ އެއްގައި މިގައުމުން ހިންގި ޓެސްޓް ކުރުމުގެ ހަރަކާތުގެ މައުލޫމާތު ހާމަ ކުރި، ނިއު އިންގްލެންޑް ޖަރނަލް އޮފް މެޑިސިން ގައި އޮތް ލިޔުމެއްގައި ވާ ގޮތުން، ނޭވާލާން އުނދަގޫ ވުމާއި ކެއްސާ ރޯގާ ޖެހިފައިވާ މީހުންނާއި މިބަލި ފެތުރިފައިވާ ހިސާބުތަކަށް ދަތުރުކުރި މީހުނަށް އިސްކަންދީގެން މި ޓެސްޓްތައް ފެށީ ޖެނުއަރީ 31 ގައެވެ. މިއީ ޗައިނާއިން މިބަލި އިތުރުވާން ފެށި ހިސާބެވެ. މިގައުމުން ކޮވިޑް-19 ގެ ފުރަތަމަ ކޭސް ފެނިފައިވަނީ، މިގައުމުގައި ހުޅުވާލައިގެން ޓެސްޓްކުރަން ފެށިތާ އެއް މަސް ފަހުން، ފެބްރުއަރީ 28 ގައެވެ. އެއީ އިޓަލީއަށް ދަތުރުކޮށްފައިވާ އައި މީހެއްގެ ފަރާތުންނެވެ.\nއައިސްލެންޑްގައި އެންމެ ފުރަތަމަ ޓެސްޓް ކުރަން ފެށީ، އާންމުންނަށް ހުޅުވާލައިގެން 10،797 އާންމުންނާއި، ސަރުކާރުގެ ފަރާތުން ހޮވާލާ 2،283 މީހުން ޓެސްޓް ކުރުމަށް އަމާޒު ކޮށްގެންނެވެ. މީގެ ތެރެއިން އަމިއްލަ އަށް އިސްނަގައިގެން ޓެސްޓް ކުރި މީހުންގެ ތެރޭގައި ހިމެނެނީ ކޮންމެވެސް ވަރަކަށް މި ރޯގާގެ ޢަލާމާތް ހުރި މީހުންނެވެ. މީގެ ތެރެއިން 87 (%0.8) އަދި ރެންޑަމްކޮށް ޓެސްޓް ކުރި މީހުންގެ ތެރެއިން 13 މީހުން (%0.6) މިބައްޔަށް ޕޮޒިޓިވް ވިއެވެ. އޭޕްރިލް 20 އާއި ހަމައަށް އައިސްލެންޑްގެ 43،000 މީހުން ޓެސްޓް ކުރެވި އޭގެ ތެރެއިން 1،778 މީހުންނަށް ބަލި ޖެހިފައިވާ ކަން ވަނީ ޔަގީން ވެފައެވެ. މީގެ ތެރޭގައި ގިނަ މީހުންނަކީ އެއްވެސް ޢަލާމާތެއް ނުފެންނަ މީހުންނެވެ.\nމިއަދު އައިސްލެންޑްގެ 8 އިންސައްތައަށް ވުރެ ގިނަ މީހުންވަނީ މިބައްޔަށް ޓެސްޓް ކުރެވިފައެވެ. މިއީ ބޮޑެތި ގައުމުތައް ކަމަށްވާ އެމެރިކާ، ފްރާންސް، ޖަރުމަނު އިޓަލީ ފަދަ ގައުމުތަކާ އަޅާބަލާއިރު ވަރަށް ބޮޑުތައް އިތުރު އަދަދެކެވެ.\nޓެސްޓް ކުރުމުގެ މި މަރުޙަލާގައި އެގައުމުން ފާހަގަ ކުރެވިފައިވާ ކަންތައް ތަކުގެ ތެރޭގައި 10 އަހަރުންދަށުގެ ކުޑަކުދިންނާއި އަންހެނުންނަށް މިބަލި ޖެހޭ ނިސްބަތް، ބޮޑެތިމީހުންނާއި ފިރިހެނުންނަށް ވުރެ މަދެވެ. މިހެން މިކަންވަނީ ޖިސްމާނީ ގޮތުން ހުންނަ ރައްކާތެރި ކަމެއްގެ ސަބަބުން ކަމެއް ނުވަތަ ކުޑަކުދިންނާއި އަންހެނުން، ބަލިޖެހިފައިވާ މީހުންނާއި ބައްދަލުވެ އުޅޭވަރު މަދުވުމުން ކަމެއް ޔަގީނެއް ނޫނެވެ.\nއައިސްލެންޑްގައި ވައިރަހަށް ޓެސްޓް ކުރެވި ޕޮޒިޓިވް ވާ މީހުންގެ ކިބައިން ހުމުގެ އަލާމާތް ފެންނަނަމަ 10 ދުވަހަށް ނޫނީ އަލުން ޓެސްޓް ކުރެވި ނެގަޓިވް ނަތީޖާ އަންނަންދެން އެހެން މީހުންނާއި ވަކި ކުރެވެއެވެ. އަދި ބަލި ޖެހިފައިވާ މީހަކާ ބައްދަލުވި މީހަކު ނަމަ 14 ދުވަސް ވަންދެން އެކަހެރި ކުރެވެއެވެ.\nދުރާލާ ގިނަ ބަޔަކު ޓެސްޓް ކުރެވި އެކަހެރި ކުރެވުމުގެ ނަތީޖާއެއްގެ ގޮތުން އޭޕްރިލް 09 އިން ފެށިގެން، މިގައުމުން އަލަށް މިބައްޔަށް ޕޮޒިޓިވްވާ މީހުންގެ ޢަދަދު އަންނަނީ ވަރަށް ބޮޑަށް އަންނަނީ ވަމުންނެވެ. އައިސްލެންޑް ސަރުކާރުން ހާމަކުރިގޮތުގައި، މިގޮތަށް ދުރާލާ ގިނަ ބަޔަކު ޓެސްޓް ކުރަން ނިންމީ އެމެރިކާގެ ފަރާތުން ފިލާވަޅު ލިބިގެން ކަމަށާއި ނަމަވެސް ހިތާމައަކީ މިކަން އެމެރިކާގައި ތަންފީޒު ކުރެވެމުން ނުދާތީއެވެ. އެމެރިކާއަކީ އެންމެ ގިނަ އަދަދަކަށް ކޮވިޑް-19 އަށް މީހުން ޕޮޒިޓިވް ވި ގައުމެވެ.


SunOnline: Raees ge ilthimaas: Adhi vaguthu eba oiy, nurangalhu magu dhookoh islaahuvey!\nރައީސްގެ އިލްތިމާސް: އަދި ވަގުތު އެބަ އޮތް، ނުރަނގަޅު މަގު ދޫކޮށް އިސްލާހުވޭ!\nޝަފްނާ ހުސައިން 26 Dec 2019, 16:39\nރާއްޖޭގައި ހިނގާ ނޭއްގާނީ އަމަލުތަކާ ދެކޮޅަށް ހުރިހާ ދިވެހިން އެއްބައިވުމަށާއި، އެފަދަ ކަންކަމުގައި އުޅޭ ފަރާތްތަކުން ވެސް ނުރަނގަޅު މަގު ދޫކޮށް އިސްލާހުގެ މަގު އިހްތިޔާރު ކުރުމަށް ރައީސް އިބްރާހިމް މުހައްމަދު ސޯލިހު މިއަދު ގޮވާލައްވައިފިއެވެ.\nއެއްބައިވަންތަކަމުގެ ދުވަސް ފާހަގަ ކުރުމަށް މިއަދު ތ. ވިލުފުށީގައި ބޭއްވި ރަސްމިއްޔާތުގައި ވާހަކަ ދައްކަވަމުން ރައީސް ވިދާޅުވީ މުޅި ގައުމުގެ ހާލަތަށް ބަލާއިރު އެއްބައިވަންތަކަމާ އެކުވެރިކަން ކުރިއަށް ނެރެގެން ނޫނީ ހައްލުކުރަން ދަތި އެތައް މައްސަލަތަކެއް މިހާރުވެސް ދިވެހިންގެ ތެރޭގައި އެބަހުރި ކަމަށެވެ.\nއެގޮތުން ދީނުގެ ނަމުގައި ހަރުކަށި ފިކުރު ފަތުރައި ހިންގާ ހަރުކަށި އަމަލުތަކާއި، ދީނަށް އިހާނާތްތެރިކޮށް ހިތުމާއި މާރާމާރީ އާއި ގޭންގު ކުށްތަކާއި މަސްތުވާތަކެތީގެ މައްސަލަތައް ރައީސް ފާހަގަކުރެއްވިއެވެ.\n"އެއްބައިވަންތަކަމުގެ ދުވަހެއް ފާހަގަ ކުރާއިރު މިއަދު އަޅުގަނޑުމެން އެއްބައިވާންޖެހިފައި މިވަނީ މިފަދަ ކަންކަމާ ދެކޮޅަށް. އެންމެން އެއް އަޒުމެއްގައި އެއް ރޫހެއްގައި މަސައްކަތް ކުރަންވީ މި މައްސަލަތައް ހައްލުކުރަން. މިއީ އެންމެންގެ ގައުމު. އަޅުގަނޑުމެން ދިރިއުޅެން އޮތް ފަސްގަނޑަކީ މިއީ. މިތަނުގެ ހަމަޖެހުމާ ސުލްހައާއި އަމާންކަން ދެމިއޮންނާނީ އަޅުގަނޑުމެން އެކަން ކަމަށް އިސްކަން ދިން މިންވަރަކުން،" ރައީސް ވިދާޅުވިއެވެ.\nރައީސް ވިދާޅުވީ މިފަދަ މައްސަލަތައް އާންމުވަނީ ގާނޫނުތައް ނެތިގެން ނުވަތަ އަދަބުތައް ކަނޑައެޅިފައި ނެތިގެން ނޫން ކަމަށާއި، މިއީ ފަރުދީ ޒިންމާއަށް އިހުމާލުވެ މުޖުތަމައުގެ މަސްލަހަތުގެ މައްޗަށް ތިމާގެ އަމިއްލަ ކަންކަން އިސްކުރުމުގެ ނަތީޖާ ކަމަށެވެ.\nއެހެންކަމުން މިފަދަ ހުރިހާ ކަމަކަށް ފާޅުގައި ދެކޮޅު ހަދާ، އެފަދަ ކަންކަން ސިއްރުނުކޮށް ކަމާބެހޭ އިދާރާތަކާ މައުލޫމާތު ހިއްސާކުރުމަކީ އަޒުމަކަށް ހަދަން ޖެހޭ ކަމަށް ރައީސް ވިދާޅުވިއެވެ.\nރައީސް ވިދާޅުވީ މުޅި މުޖުތަމައު އެކުގައި މިފަދަ ކަންކަމާ ދެކޮޅަށް ތެދުވެގެން ނޫނީ ކިތަންމެ ވަރަކަށް ވާހަކަ ދެއްކިއަސް މިކަންކަން ހައްލު ނުކުރެވޭނެ ކަމަށެވެ.\nރައީސްގެ ވާހަކައިގައި މިފަދަ ނޭއްގާނީ އަމަލުތަކުގައި ހަރަކާތްތެރިވާ ފަރާތްތަކަށް ވެސް ވަނީ އިލްތިމާސެއް ކުރައްވައިފައެވެ.\n"ކުރިން މި ދެންނެވިފަދަ ނޭއްގާނީ އަމަލުތަކުގައި ހަރަކާތްތެރިވާ ހުރިހާ ފަރާތްތަކަށް ވެސް އަޅުގަނޑު ދަންނަވާލަން އޮތީ އަދި ވަގުތު ފާއިތެއް ނުވެއޭ. މިހާރު ތިޔަ ހިނގާ ނުރަނގަޅު މަގު ދޫކޮށް އިސްލާހުގެ މަގު އިހްތިޔާރު ކުރާށޭ. އެކަހެރިވުމަ ވަކިވެގަތުމުގެ ގޮތްތައް ދޫކޮށް އިޖުތިމާއީ މިންގަނޑުގެ ތެރެއަށް ވަނުމަށް ސަމާލުކަން ދޭށޭ،" ރައީސް ވިދާޅުވިއެވެ.\nރައީސް ވިދާޅުވީ އެންމެންނަކީ ވެސް ހަމަ ދިވެހި ރައްޔިތުން ކަމަށާޢި އެއްވެސް ރައްޔިތަކަށް ދެރަ ގޮތެއް ވުމަކީ އެދިވަޑައިގަންނަވާ ގޮތް ނޫން ކަމަށެވެ.\nރައީސް ވަނީ މީގެ 15 އަހަރު ކުރިން ދުނިޔެއަށް ކުރިމަތި ސުނާމީ ކާރިސާގައި ރާއްޖެއަށް ލިބުނު ގެއްލުން ފޫބައްދަން ދިވެހިން އެކުގައި ކުރި މަސައްކަތަކީ ނަމޫނާ އެއް ކަމަށެވެ.\nސުނާމީގެ ހިތާމަ އާއި ހިތްދަތިކަމުން އަދި މާލީ ގޮތުންނާއި އުމްރާނީ ގޮތުން ލިބުނު ގެއްލުންތަކުން އަރައިގަތުމުގައި އެންމެ މުހިންމު ދައުރެއް އަދާކުރީ ވެސް ދިވެހިންގެ މެދުގައި އޮތް އެކުވެރިކަމާއި އެއްބައިވަންތަކަން ކަމަށް ރައީސް ވިދާޅުވިއެވެ.\nއަދި އެ ދުވަހު ދިވެހިން ދައްކައިދިނީ ދިވެހިންގެ ހިތްތަކުގައި އެކަކު އަނެކަކަށް އޮތް އޯގާތެރިކަމާ އަޅާލުން ކަމަށާއި މަސްލަހަތަށް ލޯބިކުރުމާ އަނެކުންނަށް އިސްކަން ދިނުމުގެ ރީތި މިސާލު ކަމަށެވެ.\nދެހާސް ހަތަރު ވަނަ އަހަރުގެ ސުނާމީ ކާރިސާގައި 82 ދިވެހިން މަރުވެ، 26 މީހަކު ވަނީ ވީނުވީއެއް ނޭނގި ގެއްލިފައެވެ. އަދި 190 ރަށަކަށް އެކި ވަރުގެ ގެއްލުން ލިބުނެވެ. އޭގެ ތެރެއިން ފަސް ރަށަކަށް ވަރަށް ބޮޑެތި ގެއްލުންތަކެއް ލިބި، އެރަށްރަށުގެ ރައްޔިތުން ވަނީ އެހެން ރަށްތަކަށް ބަދަލުކޮށްފައެވެ. އަދި 15،000 މީހުން ގެދޮރު ގެއްލި ވަގުތީ ހިޔާވަހިކަމުގައި އެތައް އަހަރެއް ވަންދެން ދިރިއުޅެން ޖެހުނެވެ.\nވިލުފުށީ ކައުންސިލުން މީހަކު ހައްޖަށް ފޮނުވައިދެނީ\nދައުރުކުރަމުންދަނީ 2014ގެ ފޮޓޯއެއް: ވިލުފުށި ސުކޫލް\nތިން ރަށެއްގެ އަންހެނުންގެ ކޮމިޓީއަށް އަދިވެސް ކުރިމަތިނުލާ


Fandiyaarunge vaajibah huras alhan massaikai kuri baehge mahchah thahugeegu hingan jeheyne: Dr. Jameelu - One Online\nކުރީގެ ނައިބު ރައީސް ޑރ. މުހައްމަދު ޖަމީލު އަހުމަދު -- ވަން ފޮޓޯ: މުހައްމަދު އައުޒަމް\nފަނޑިޔާރުންގެ ވާޖިބަށް ހުރަސް އަޅަން މަސައްކަތްކުރި ބައެއްގެ މައްޗަށް ތަހުގީގު ހިންގަންޖެހޭނެ: ޑރ. ޖަމީލު\nފަނޑިޔާރުންގެ ވާޖިބަށް ހުރަސް އަޅަން މަސައްކަތްކުރި ބައެއްގެ މައްޗަށް ފުލުހުން ތަހުގީގު ހިންގަންޖެހޭނެ ކަމަށް ކުރީގެ ނައިބު ރައީސް މުހައްމަދު ޖަމީލު އަހުމަދު ވިދާޅުވެއްޖެއެވެ.\nޑރ. ޖަމީލު މިގޮތަށް ގޮވާލެއްވީ ރައީސް ޔާމީންގެ މައްޗަށް މަނީ ލޯންޑަރިންގެ ތުހުމަތުކުރެވުނު ހިސާބުން ފެށިގެން ސަރުކާރުގެ އެކިއެކި މަގާމުތަކުގައި ތިބި އެކި ފަރާތްތަކުން ސީދާގޮތުންނާއި ނުސީދާގޮތުން އޭނާގެ ގާތް މީހުން މެދުވެރިކޮށް ނުފޫޒު ފޯރުވަން މަސައްކަތްކުރި ކަމަށް ބުނެ ހައިލަމް މިރޭ ބަޔާނެއް ނެރެފައިވާތީއެވެ.\nރައީސް އަބްދުﷲ ޔާމީނަށް ދައުލަތުންކުރާ މަނީ ލޯންޑަރިންގެ ދައުވާގައި އެމަނިކުފާނުގެ ލޯޔަރުންގެ ޓީމުގައި ހިމެނިވަޑައިގަންނަވާ ޑރ. ޖަމީލު ކުރެއްވި ޓުވީޓެއްގައި ވިދާޅުވީ، ޖޭއެސްސީގެ ގާނޫނާއި ގާނޫނުއަސާސީއާ ހިލާފަށް ފަނޑިޔާރުންގެ ވާޖިބަށް ހުރަސް އަޅަން މަސައްކަތްކުރި ބައެއްގެ މައްޗަށް ފުލުހުން ތަހުގީގު ހިންގަންޖެހޭނެ ކަމަށެވެ.\n"މިއީ ކޮމިޝަނުން ބަލަންޖެހޭ މައްސަލައެއް. މިއަދު ނުބެލުނަސް މާދަމާ މި ކަންކަން ބެލޭނެ ދުވަސް އަންނާނެ،" ޑރ. ޖަމީލު ވިދާޅުވިއެވެ.\nއޭނާ އިތުރަށް ވިދާޅުވީ، ހައިލަމުގެ ބަޔާނުން ރައީސް ޔާމީންގެ ޝަރީއަތަށް ސަރުކާރުން ނުފޫޒު ފޯރުވިކަން ސާބިތުވެއްޖެ ކަމަށެވެ. އަދި ގާޒީ ހައިލަމް ސަސްޕެންޑުކުރީ ބޭނުންވާ ގޮތަށް ހުކުމް ނުދީގެން ކަމަށް ވިދާޅުވިއެވެ.\nއެހެންކަމުން ޖުޑީޝަރީ އިސްލާހުކުރުމުގެ ނަމުގައި ވެރިކަމަށް އައި މީހުން މަސައްކަތް ކުރަމުންދަނީ އެތަން ތަޣައްޔަރުކުރަން ކަމަށް ޑރ. ޖަމީލު ވިދާޅުވިއެވެ.\nގުޅޭ ޓެގު ޕޮލިސް ޑރ. މުހައްމަދު ޖަމީލް އަހްމަދު ކުރީގެ ރައީސް އަބްދުﷲ ޔާމީން ޝަރުއީ ދާއިރާ ކްރިމިނަލް ކޯޓުގެ އިސްގާޒީ އަހުމަދު ހައިލަމް


ޗީފް އޮފް ޑިފެންސް ފޯސް އިންޑިއާއަށް ކުރައްވާ ރަސްމީ ދަތުރުފުޅުގައި ނިއުދިއްލީގައި ހުންނަ އިންޓަރގްރޭޓެޑް ހެޑްކްއޯޓާރޒްއަށް ޒިޔާރަތްކުރައްވައިފި\n04 ޖުލައި 2019 20:10\nޗީފް އޮފް ޑިފެންސް ފޯސް އިންޑިއާއަށް ކުރައްވަމުންގެންދަވާ ރަސްމީ ދަތުރުފުޅުގައި ނިއުދިއްލީގައި ހުންނަ އިންޓަރގްރޭޓެޑް ހެޑްކްއޯޓަރޒް އޮފް ޑިފެންސް ސްޓާފް، ސައުތް ބުލޮކަށް މިއަދު ޒިޔާރަތްކުރައްވައިފިއެވެ.\nމި ޒިޔާރާތުގައި އެ ހެޑްކްއޯޓަރޒްއިން، ޗީފް އޮފް ޑިފެންސް ފޯސް އަށް ވަނީ އޮނަރ ގާރޑެއް އަރުވައި ވަރަށް ހޫނު މަރުޙަބާއެއް ދައްނަވާފައެވެ. އަދި ހެޑްކްއޯޓަރޒްގައި މެހެމާނުން ސޮއި ކުރައްވާ ފޮތުގައި އެމަނިކުފާނު ވަނީ ސޮއިކުރައްވާފައެވެ.\nމީގެ އިތުރުން، މިއަދު ޗީފް އޮފް ޑިފެންސް ފޯސް ވަނީ ދިއްލީގައި ހުއްނަ ވޯރ މެމޯރިއަލްއަށް ޒިޔާރާތްކުރައްވާ، އެތަނުގައި ގާއިމްކޮށްފައިވާ ޝަހީދުންގެ ބިނާއަށް އިޙްތިރާމްގެ ޒިޔާރަތެއް ވެސް ކުރައްވާފައެވެ.\nޗީފް އޮފް ޑިފެންސް ފޯސް އިންޑިއާއަށް މިހާރު ކުރައްވަމުންގެންދަވާ ރަސްމީ ދަތުރުފުޅަކީ، އިންޑިއާގެ ޗެއަރމަން އޮފް ދަ ޗީފް އޮފް ސްޓާފް ކޮމެޓީގެ ދައުވަތަކަށް ކުރައްވާ5ދުވަހުގެ ދަތުރުފުޅެކެވެ. މި ދަތުރުފުޅުގައި އިންޑިއާގެ ނޭޝަނަލް ޑިފެންސް ކޮލެޖް (އެންޑީއައި) އާއި، އިންޑިއާގެ އިންސްޓިޓިއުޓް ފޮރ ޑިފެންސް ސްޓަޑީޒް އެންޑް އެނަލިސިސް (އައިޑީއެސްއޭ) އަށް ޒިޔާރަތްކުރައްވައި، ލެކްޗަރއެއް ދެއްވުމަށް ވަނީ ހަމަޖެހިފައެވެ


(11 ޖޫން 2021އާ ގުޅޭ)\nމުޅިން އައު ދުވަހަކަށް ދުނިޔެ މަރުޙަބާ ކިޔަމުން ދިޔަ އިރު، ލަބީބަށް ދިޔައީ އޭޑީކޭގެ އައިސީޔޫ ގައި އަވަސް ފަރުވާ ދެމުންނެވެ. ޖަންނަތުގެ ޢާއިލާއަށް އޭނާ ދިން ފޫ ނުބެއްދޭ ވަރުގެ ހިތްދަތި ޚަބަރުން އައިޝާ އާއި ރަޝީދާއަށް ވަނީ ފުން އަސަރެއް ކުރުވާފައެވެ. އެ ދެމައިންގެ ހިތުގައި އަޅަމުން ދިޔަ ވޭނަކީ އެކަމުގެ ސަބަބުން ލިބެމުންދާ ވޭނެވެ. މީހުން ކުރާނެ ޖެއްސުމާއި، މުޅި ޢާއިލާއަށް ލިބޭނެ މަލާމަތްތައް ހިތަށް ވެރިވެ، ރަޝީދާގެ މައިލަގޮނޑިއަށް ދިޔައީ ކެތްކުރަން ދަތި، އެތައް އަނިޔާ އެއް ލިބެމުންނެވެ.\n"އަހަންނަށް އަހަރެންގެ ވާޖިބު އަދާ ނުކުރެވުނީ ތަ؟ އަހަރެން ހާދަ ޤުރުބާނީ އެއް ވީމޭ ތި ދެ ދަރިން ރަނގަޅަށް ބޮޑު ކުރަން... އެތައް ރޭގެ ނިދިން މަޚްރޫމް ވިން. އެކަނި މާ އެކަނި އަހަރެން މަސައްކަތް ކުރީ ތި ދެ ދަރިންނަށް އުފާވެރި، ރަނގަޅު މުސްތަގުބަލެއް ހޯދައި ދިނުމަށް.. އެކަމުން އަހަރެން މިވީ ފެއިލް ދޯ؟" ޖަންނަތު އޮތް އެނދުގެ ފަޑީގައި ބޯ އަޅައިލައިގެން އޮވެ، ރަޝީދާ ވާހަކަދައްކަމުން ދިޔައީ ރޮމުންނެވެ. ރަޝީދާގެ ދެލޯ ވަނީ ކަރުނައިގެ ފެން ތިކި ތަކުން ތެމި ފޯވެފައެވެ.\n"މަންމާ.. ތިހެން ނުބުނޭ. ބައްޕަ އަކާ ނުލައި މަންމަ އަހަރެމެން ދެބެން ބޮޑު ކުރީ ވަރަށް ލޯބި ދީގެން.. ވަރަށް އަޅާލައިގެން.. އެގޮތުގައި އަހަރެމެން އަމިއްލަ ފައި މައްޗަށް ނެގީ ހަމަ ތި މަންމަ.. އެހެން ވީމަ ތިހެން ނުބުނޭ. މަންމަ އަކީ ނަމޫނާ މަންމަ އެއް." އައިޝާ ފިރުމައިލީ ރަޝީދާގެ ކޮނޑުގައި އެވެ. އައިޝާ ވާހަކަ ދެއްކި އިރު، އޭނާގެ އަޑުގައި އެއްވެސް ހަމަޖެހުމެއް ނެތެވެ. އަޑު ވަނީ ރާޅުވެފައެވެ. އެއްވެސް އެއްޗެއް ނުބެނެ، ކުށްވެރިއެއް ފަދައިން ޖަންނަތު އެނދުގައި ރޯލަރޯލަ އޮތެވެ.\n"މަންމަގެ ހުރި ހަމަ އެކަނި އުއްމީދަކީ ދަރިފުޅު، އައިޝާ.. މަންމަ އަށް ހިތްވަރު ދީ.. މަންމައަށް އެހެން ނޫނީ މި ހިތްދަތި ކަމުން ދުވަހަކު ވެސް މިންޖެއް ނުވެވޭނެ.." ރަޝީދާ އެހެން ބުނުމަށްފަހު، ބައްދައިލީ އައިޝާގެ ގައިގައެވެ.\n"ދަރިފުޅާ.. ނާއިކު.. އައިޝާއަށް ދެރަ އެއް ނުދެއްޗޭ! ދުވަހަކު ވެސް.. ދުވަހަކު ވެސް އައިޝާގެ ހިތުގަ ނުޖައްސައްޗޭ! މަންމައަށް ވަޢުދުވޭ! ދަރިފުޅާ ނާއިކު. މަންމައަށް އިތުރު ހިތްދަތި ކަމެއް ތަހައްމަލު ކުރާނެ ހިތްވަރެއް މި ހައްޓަކު ނެތް." ހިތް މަތީގައި އަތް އަޅައިލަމުން، ރަޝީދާ ބަލައިލީ ނާއިކުގެ މޫނަށެވެ. ނާއިކަށް ގެނުވީ ކުއްލި ސިހުންވެރި ކަމެކެވެ. މަންމަ އަކު ހިތްދަތިކަމާ އެކުގައި ރޮމުން ގެންދާއިރު، ރަޝީދާ އެދުނީ ނާއިކު ކުރަން ބޭނުންވާ ކަމަކަށް ވީ ނަމަވެސް، ނާއިކަށް ކުރަން އުނދަގޫ ކަމެކެވެ. އައިޝާއަށް ވަފާތެރިއެއްގެ ގޮތުގައި ސާބިތުވެ ހުންނަން މި ވީހާ ތަނުގައި ނާއިކު ވަނީ ނުކުޅެދިފައެވެ. ފުންކޮށް ނޭވާ އެއް ލަމުން ނާއިކު ކުރިއަށް ފިޔަވަޅެއް ނެގިއެވެ.\n"މަންމާ.. ދެރަ ނުވޭ! އަހަރެން ދުވަހަކު ވެސް، ދުވަހަކު ވެސް، އިރާދަކުރެއްވިއްޔާ މަންމަ ހިތުގައެއް ނުޖައްސާނަން. އާޝާ އަށް ކަމޭ ހިތާނަން. އާޝާއަށް ދެރައެއް ލިބޭ ކަމެއް އަހަންނެއް ނުކުރާނެ.." ރަޝީދާއަށް ނާއިކު ވަޢުދު ވީ އުނދަގޫ އިޙްސާސަކާ އެކުގައެވެ. އެވަގުތު ވެސް އެނދުގައި އޮތް ޖަންނަތުގެ ގެންދިޔައީ ރޮމުންނެވެ. އޭނާގެ ލޮލުން ކަރުނަ ހުސް ނުވެއެވެ.\n"މަންމާ.." ޖަންނަތު ފުންކޮށް ނޭވާ އެއް ލަމުން، މޫނު އަނބުރައިލީ އޭނާގެ މަންމައާ ދިމާލަށެވެ.\n"މަންމާ... އަހަރެންނަށް މާފު ކުރޭ! އަހަރެން ޤަބޫލު ކުރަން އަހަރެންގެ ކުށް. އެކަމު މަންމާ، އަހަރެން ބޭނުން މި ކުށުން ތަޢުބާވެ، ރަނގަޅު މީހަކަށް ވާން.." ޖަންނަތު މަޑުމަޑުން އަތް ހަރަކާތްކޮށްލީ، ރަޝީދާއާ ދިމާލަށެވެ. ފިސްފިސް ވަމުންދާ ހިތަކާ އެކުގައެވެ.\n"ފުރަތަމަ ލަބީބުގެ މާފު ހޯދާ!" ރަޝީދާއަށް ގިސްލެވެން ފެށުމާ އެކު އޭނާ އެތަނުން ނުކުންނަން ހިނގައިގަތެވެ.\nހަފުތާއެއް ފަހެވެ. ނާއިކާއި ވާހިދާ މަސައްކަތް ކުރަމުން ދިޔައީ އެމީހުން އެއްކުރި ފައިސާތައް، ވީޑިއޯ ކުރި މީހާއަށް ހަވާލު ކުރުމަށެވެ. އެމީހާ އެދުނު ފަދައިން މިއަދު ހަވީރު އެ ފައިސާތައް ހަވާލު ކުރަން ނާއިކާ އާއި ވާހިދާ ވެސް ވަނީ ތައްޔާރު ވެފައެވެ.\n"މިހާރު ކޮން ދުވަހެއް ނާއިކުގެ ޚަބަރެއް ނުވާތާ! ގުޅީމަ ފޯނު ވެސް ނިއްވާލާފަ! އޮފީހަށް އެބަ ނުކުމޭ. އެކަމު ފޯނަށް ޖަވާބެއް ނުދެވޭ ވިއްޔާ.." ވާހިދާ ގެންދިޔައީ އޭނާގެ ކޮޓަރީގައި ހުރެ ދެކޮޅަށް ހިނގަމުންނެވެ.\n"މަންމާ.." ދޮރުގައި ޓަކި ދިނުމަށްފަހު، މަލާކު ގޮވައިލި އަޑަށް ވާހިދާ ގޮސް ދޮރުހުޅުވައިލިއެވެ.\n"މަންމަ ކީއްކޮށްލަނީ؟ މަންމަ ކޮޓަރިން ނުނިކުންނަ ދުވަހަކީތަ؟" މަލާކު ބަލައިލީ ވާހިދާގެ މޫނަށެވެ. އެ މޫނުމަތިން ފެންނަމުންދާ މާޔޫސް ކަމަކީ ވަންހަނާ ކުރެވޭނެ ކަމެއް ނޫނެވެ.\n"މަންމާ.. ބަލީތަ؟" މަލާކު ހިފައިލީ ވާހިދާގެ އަތުގައެވެ. ވާހިދާގެ އަތް ވަނީ ފިނިވެފައެވެ.\n"ދަރިފުޅާ! އާނ! މަންމަ ކުޑަކޮށް ބަލި މިއަދު. މަންމަ ބުނީ..." ވާހިދާ ހުއްޓުން އެރިއެވެ. މަލާކު އަނެއްކާ ވެސް ވާހިދާގެ އަތުގައި ހިފައިލީ ކިހިނެއް ވީތޯ އަހާ ފަދަ ގޮތަކަށެވެ.\n"މަންމަ ބުނީ ނާއިކުގެ ޚަބަރެއް ވިތަ؟ ދަރިފުޅު ނާއިކާ ގުޅައިގެން ހުންނަ ތަން ވެސް މިހާރަކަށް އައިސް ނުފެންނާތީ.. އަނެއްކާ މައްސަލަ ޖެހުނީތަ؟" ވާހިދާ މައުލޫޢު އަޅައިލީ ކޮންމެ ވެސް ވަރަކަށް ޖެހިލުންވެ ހުރެއެވެ. މަލާކު ހީކޮށްފާނެ ކަމަކަށް ވާހިދާ ބިރުގަނެއެވެ.\n"ނޫން މަންމާ. މިހާރު ނާއިކުގެ ޚަބަރެއް ނުވޭ. ނާއިކަށް ނުވެސް ގުޅޭ. ވީކެއް ވަނީ މި.. މިނިސްޓްރީއަށް ވެސް އެއް ދުވަހު ދާން ހިތަށް އެރި." މަލާކު އެހެން ބުނުމާ އެކު ވާހިދާގެ ދެލޯ ބޮޑުވިއެވެ.\n"ނޫން ދަރިފުޅާ! އަނެއްކާ އެކަހަލަ ކަމެއް ނުކުރާތި އިނގޭ!" މަލާކުގެ ކޮލުގައި ހިފައިލުމަށްފަހު، ވާހިދާ ވަނީ އޭނާގެ ކޮޓަރިއަށެވެ.\nހަވީރުގެ މަރިޔާދު ވަގުތެވެ. ނާއިކާއި ވާހިދާ ވެސް އެމީހުން ދޭން ޖެހޭ ފައިސާގެ އަދަދު ވީޑިއޯ ރިކޯޑް ކުރި މީހާއާ ހަވާލުކުރިއެވެ. އެމީހާގެ ޕްލޭން ވަރަށް ވަރުގަދަ އެވެ. ދެމީހުންނަށް ދެ ވަގުތެއް ދީފައި، އަންނަން ބުނީ ވެސް ރައްކާތެރި ތަނަކަށެވެ. ވާހިދާ އާއި ނާއިކު ވެސް ފޮނުވީ ފައިސާ ހިފައިގެން ބަދަލުގައި އެހެން މީހެކެވެ. ފައިސާގެ ކަންތައް ހަމަޖެހުމާ އެކު ވީޑިއޯ ކަންތައް ނިމުނީ ކަމަށް ބުނެ، ދެމީހުންނަށް ވެސް އެމީހާ މެސެޖު ކުރިއެވެ. އެހިސާބުން ނާއިކާ އާއި ވާހިދާާއަށް ހަމަޖެހުމުގެ ނޭވާއެއް ލެވުނެވެ. މި މުސީބާތުން ސަލާމަތް ވީކަމަށް ބަލައިގެންނެވެ. ނަމަވެސް މުޅި އަކުން އެދެމީހުންގެ ހިތުގައިވާ ހާސްކަން ފިލައިގެން ނުދެއެވެ.\nހޮސްޕިޓަލްގައި ފަރުވާ ދިނުމަށްފަހު، ލަބީބު ދޫކޮށްލަން ޑޮކްޓަރުން ނިންމީ އޭނާގެ ޙާލަތު ރަނގަޅުވުމުންނެވެ. ވޯރޑުން ލަބީބު ނުކުތީ އައިޝާ އާއި ރަޝީދާއާ އެކުގައެވެ. ބޭރުގައި ހުރި ޖަންނަތު ހީވަނީ އެކަނިވެރިއެއް ހެންނެވެ. ހޮސްޕިޓަލުން ޖަންނަތު ދޫކޮށްލި ފަހުން، އޭނާގެ ޢާއިލާއާ އެެއްވެސް ގުޅުމެއް ނެތް ފަދައެވެ. އެއްކޮށް ދިރިއުޅުނެތް ކަމަކު، ޖަންނަތާ ވާހަކަދައްކާނެ އެއްވެސް މީހެއް ނެތެވެ. ރަޝީދާއަށް ޖަންނަތަށް ވުރެ މުހިންމީ ލަބީބެވެ. ރަޝީދާގެ ދަރިއެއްގެ ސަބަބުން ވަރަށް އަނިޔާ ލަބީބަށް ލިބިފައިވާތީއެވެ. އަދި ރަޝީދާގެ ހިތުގައި ލަބީބަށް އުފެދިފައި ލޯތްބަކީ މަޔަކު ދަރިއަކު ދެކެ ވާނެ ފަދަ ލޯތްބެކެވެ.\n"ލަބީބު.." ޖަންނަތު ލަސްލަހުން ދެ ފިޔަވަޅެއް ނަގަމުން ގޮވައިލިއެވެ. ލަބީބާ އެކު، ރަޝީދާ އާއި އައިޝާ ވެސް ހުއްޓުނެވެ. ލަބީބު ފަސް އެނބުރި ބަލައިލީ ޖަންނަތުގެ މޫނަށެވެ.\n"ލަބީބު. އަހަރެން.." ޖަންނަތަށް ބުނެވުނީ އެވަރަށެވެ. އޭނާ ދައްކަން ފެށި ވާހަކަ ކުރިއަކަށް ނުގެން ދެވުނެވެ. ލަބީބު ވާހަކަދައްކަން ފެށުމުންނެވެ.\n"މިގަޑީގަ އެއް ނޫން ދޯ؟" އެހެން ބުނެ ލަބީބު ކުރިއަށް ހިނގައިގަތެވެ. ޖަންނަތު ވެސް މަޑުމަޑުން އެމީހުންގެ ފަހަތުން ހިނގަން ފެށީ ހިތް ހަލާކު ވެފައިވާ ޙާލުގައެވެ. ލަބީބުގެ މާފު ލިބޭނެ ކަމުގެ އެއްވެސް އުއްމީދެއް، ޖަންނަތުގެ އެއް ނެތެވެ.\nވާހިދާ އާއި ނާއިކުގެ ފަރާތުން ލިބުނު ފައިސާތައް ގުނަމުން ފައިސަލް ގެންދިޔައީ ނުލަފާ ހިނިތުންވުމެއް ދީގެންނެވެ. ފައިސަލަށް ލިބިފައި ވަނީ ބަޔާން ކުރަން ދަތި އުފަލެކެވެ. އެއްފަހަރާ މުއްސަނދި ވީމައެވެ.\n"ހެހެ! ދެންވީ ވީޑިއޯ ލީކް ކޮށްލަން. ހައްހައްހާ.." ފައިސަލް ޖަހައިލީ ވަރުގަދަ ހިނިގަނޑެެކެވެ. (ނުނިމޭ)


REPORT : Dhivehi Rayyithun Thakeh Kuni Kosheege Viha Dhumuge Thereygai 22 Aharu! ދިވެހި ރައްޔިތުންތަކެއް ކުނިކޮށީގެ ވިހަ ދުމުގެ ތެރޭގައި 22 އަހަރު – Huvadhoo News REPORT : Dhivehi Rayyithun Thakeh Kuni Kosheege Viha Dhumuge Thereygai 22 Aharu! Huvadhoo News\nތިނަދޫ ރައްޔިތުން ވިހަ ދުމުގެ ތެރޭގައި 22 އަހަރު\nއެގެ އަކީ ރަށުގެ ކުނިކޮއްޓާ ވަރަށް ދުރުގައި ހުންނަ ގެއެކެވެ. މިހާރު ރަށަށް އައިސްފައިވާ ބާދަލާއެކު ރަށުގެ މެދުތެރެ އޭ ވެސް ބުނެވިދާނެއެވެ. އެ ގޭގައި ދިރިއުޅޭ އަންހެން ކަނބަލަކީ ވަރަށް ކެރޭ ޒުވާން ކަނބަލެކެވެ. އޭނާ ސޯޝަލް މީޑިއާ ގައި ލިޔާ ބައެއް ލިޔުންތަކާއި ފޮޓޯ ތަކަކީ ވަރަށް ގިނަ ބައެއްގެ ސަމާލުކަން ލިބޭ އެއަޗެއްސެވެ. އެގޮތުން އޭނާ އެންމެ ގިނައިން ދައްކާ އެއް ވާހަކައަކީ ރަށުގެ ކުނި ގޮނޑުގެ ދުން ތަކުން ސަލާމަތް ނުވެގެން އުޅޭ ވާހަކައެވެ. ސޯޝަލް މީޑިއާ އަށް ލާ ފޮޓޯ ތަކުން ފެންނަނީ އެއްކޮށް ދުމުން ސަރަހައްދު ތަޣައްޔަރުވެފައިވާ މަންޒަރުތަކެވެ. ކުނި ގޮނޑާ އެހާ ދުރު ހިސާބެއްގައި ހުރި ގެޔަކަށް ކުރާ އަސަރު ގެ ވާހަކަ ދެއްކުމުން ނުވަތަ އެ މަންޒަރު ފެނުމުން ކުނިގޮނޑާ ކައިރި ހިސާބު ތަކުގައި ދިރިއުޅޭ ފަރާތްތަކަށް ކުރާނެ އަސަރު ވަރަށް ބޮޑު ވާނެކަން ޔަޤީނެވެ. އެހެންކަމުން މި ނާޒުކު މައްސަލަ އިތުރަށް ބަލާލުމުގެ ވިސްނުން އުފެދި އެކަމަށް އިތުރު ނަޒަރެއް ހިންގާ ބަލާލަން އަޅުގަނޑުގެ ވިސްނުން އައެވެ.\nމި ދައްކަނީ ރާއްޖޭގައި އޮތް އެންމެ އާބާދީ ބޮޑު އެއް ރަށް ކަމުގައިވާ ހުވަދު އަތޮޅު ދެކުނުބުރީ ތިނަދޫގެ ވާހަކައެވެ. ތިނަދޫ އަކީ ރަށުގެ އުތުރު ފަރާތުގައި އޮތް މާފުއްޓާއި ތިނަދޫ އެއްފަސް ކުރުމަށް 2000 ވަނަ އަހަރު ހިންގި މަޝްރޫޢު ގެ ކުރިންވެސް އާބާދީ ބޮޑު އަދި ކުނީގެ މައްސަލަ ވަރަށް ބޮޑު ރަށެކެވެ. ނަމަވެސް އޭރުގެ ރަށު އޮފީހާއި އަންހެނުންގެ ތަރައްޤީ އަށް މަސައްކަތް ކުރާ ކޮމެޓީ އާއި ގުޅިގެން ދިޔައީ އެކަން ޙައްލު ކުރުމަށް ގިނަ މަސައްކަތްތަކެއް ކޮށް ކޮންމެވެސް ވަރެއްގެ ޙައްލެއް ހޯދަމުންނެވެ. ރަށް ހިއްކާ އެކި ފަރާތުން ބިން ބޮޑު ކުރުމުން އެވެރިންނަށް ވެސް އޮބި ނޮއޮންނަ ހިސާބަށް ދިޔުމުން ސަރުކާރުގެ އެހީގައި ރަށުގެ ހުޅަނގު އުތުރު ކަނުގައި ކުނި ކޮއްޓެއް ހަދައި އެތަނަށް ކުނި ޖަމާކޮށް މެނޭޖް ކުރެވޭ ތޯ ބެލިއެވެ.\nތިނަދޫ ކުނި ކޮށި ބޭރުން، ދުމުގެ ގެ އަސަރު ރަށުތެރެއަށް ވަރަށް ބޮޑަށް ފެތުރޭ– ހުވަދޫ ފޮޓޯ: މުހައްމަދު އަޚްތަރު\nއެތަނުގައި ކުނިކޮށި ހެދީ އެއީ އެ ވަޤުތު ރަށުން ލިބެން އޮތް އެންމެ އެކަހެރި ހިސާބު ކަމަށްވީމައެވެ. އެ ބިމާ އިންވެގެން ޙިމާޔަތް ކުރަން ޖެހޭ ކުޅިއެއް އޮތަސް އިތުރު “ޗޮއިސްއެއް” ނެތެވެ. މި ދެންނެވުނު ވާހަކަ ތަކަކީ އޭރުގެ ކަތީބުން އެތައް ފަހަރުގެ މަތިން ނޫސްތަކަށް ދީފައިވާ މައުލޫމާތު ތަކެވެ. ތިނަދޫ ގެ އެ ޙާލަތަށް 22 އަހަރު ވީއެވެ. މިއަދު މިފެންނަނީ މުޅިން އެހެން ޙާލަތެކެވެ. ފެންނަނީ މުޅިން ތަފާތު މަންޒަރެކެވެ. މީގެ 22 އަހަރު ކުރިން ހިއްކި ބިން ގޯތި ގެދޮރުން ބަރުވެ އާބާދު ވެފައިވާ ތަނެވެ. ރަށުގެ އެންމެ އެކަހެރި ތަން ކަމަށް ބެއްލެވުން ބިން ވަށައިގެން އާންމުން ހަލަބޮލިވެ އުޅޭ މަންޒަރެވެ. ތަހުޒީބާއި ތަމައްދުނު ކުރިއެރުންތަކޭ ނުވަތަ “ޑިވެލޮޕް” ވެފައޭވެސް ބުނެވިދާނެއެވެ. ނަމަވެސް ރަށަށް މީގެ 22 އަހަރު ކުރިން ދިމާވި މައްސަލަ އޮތީ އޮތް ތަނުގައެވެ.\nކުނީގެ މައްސަލަ އާއި އެތަނުން އަންނަ ވިހަ ދުމާއި މުޅަ ވަހުގެ މައްސަލަ އަދިވެސް އޮތީ އޭރުވެސް ފެންމަތިވި ގޮތަށެވެ. ވިއްޔާ، ވީ ބޮޑެވެ. މާ ބޮޑަށްވެސް ވީ ގޯހެވެ. ތިނަދޫގެ ކުނި މެނޭޖް ކުރުމަށް އެކި އެކި ދައުރު ތަކުގެ ކައުންސިލް ތަކުން ގިނަ ގުނަ މަސައްކަތްތަކެއް ވަނީ ކޮށްފައެވެ. އެގޮތުން ކުނި ނައްތާލާ އެކި ނިޒާމްތައް ގާއިމް ކުރުމާއި ގޭގެ އާއި ވިޔަފާރި ކުރާ ފަރާތްތަކަށް ވަކި އުސޫލަކުން އަމަލު ކުރަން އެނގުމާއި ގޮނޑަށް ކުނި ގެންދާ ފަރާތްތަކުންވެސް ވަކި ތަރުތީބަކުން އަމަލު ކުރުމަށް އަންގަން ފެށިއެވެ. އެކަމުގެ ސަބަބުން ރަނގަޅު ނަތީޖާއެއް ފެނިގެން ދިޔައެވެ.\nތިނަދޫ ކުނިކޮށްޓަށް މީހަކު ކުނި އުކާލުމަށް ގޮސް — ހުވަދޫ ފޮޓޯ: މުހައްމަދު އަޚްތަރު\nނަމަވެސް ތިނަދޫ އަކީ ބައިބޯ ތަނަކަށް ވުމުން އުފެދޭ ކުނި ވެސް ދިޔައީ ކޮށްޓަށް ނުތަކާ ވަރަށް ގިނަ ވަމުންނެވެ. ކައުންސިލް ގެ މާލީ ހާލަތާ ނުބައްދަލުވަމުންނެވެ. އެހެން ކަމުން ކޮށީގައި ކުނި ގިނަވެ ބޮއްސުން ލިއެވެ. އެންމެ ފަހުން ކަނޑައަޅާފައި އޮތް ބިމުން ބޭރަށް ބޮޑެތި ފަރުބަދަ ތަކެއް ހެން ފުނި ޖެހެން ފެށިއެވެ. ނަތީޖާއަކަށްވީ އޭގެ އަސަރު މުޅި ރަށުގެ ރައްޔިތަށް ކުރުމެވެ. މުޅި ރަށުގައި މެއްސެވެ. ސަރަހައްދުންވެސް ދަތުރު ނުކުރެވޭ ވަރަށް މުޅަ ތަކެތީން ވަހެވެ. އެ ހިސާބުގެ ގެތަކުގެ ދޮރުތައް ނުހުޅުވޭ ޙާލު ނޯއްދަމާލަން ނުކެރޭ ޙާލަތަށް ކުނި ކޮށީގެ ޙާލަތު ބަދަލުވީ އެވެ.\nމި ހިސާބުން ކަންކަން ދިއުމުން ކުރެވޭނެ މާބޮޑު ކަމެއް ނޯވެއެވެ. ކުރެވޭހާވެސް ކަމަކީ އެންދުމެވެ. އެކަމަކު އެއީ ވެސް ޙައްލެއް ނޫނެވެ. އެތައް ހާސް ޓަނުގެ ކުނި އަންދައި ހުސްކުރުމަކީ ފަސޭހަ ކަމެއް ނޫނެވެ. އަނެއް ކޮޅުން ހުރިހާ ދުމެއް ރަށު ތެރެއަށެވެ. ހުރިހާ ތަކުލީފަކާ ނުރައްކަލެއް ރައްޔިތުންނަށެވެ. މި ދޭތެރެއަކުން ސަރުކާރުގެ ބާޖަކުން 300 ޓަނުގެ ކުނި ތިލަފުއްޓަ ގެންދެވި ކުނިކޮށި ހަމަޔަކަށް އެޅުވިއެވެ. ޖެހިގެން އައި ދުވަހުން ފެށިގެން ޙާލަތު އިހު ހުރި ގޮތަށް ބަދަލުވެއެވެ. މުޅި ރަށަށް މުޅަ ވަހާއި މެއްސެވެ. ބޮޑު ކޮޅިގަނޑެއް ހެން މުޅި ރަށަށް ވިހަ ދުމެވެ.\nފާއިތުވި 22 އަހަރު ތިނަދޫ ރައްޔިތުންނަށް ކުރިމަތިވެފައި މިވަނީ އެއްކަލަ ކަނބުލޮ އެބުނި ޙާލަތެވެ. އެ ކަނބުލޭގެ އެ ދައްކަނީ މުޅި ރައްޔިތުންގެ ވާހަކައެވެ. ތެދެކެވެ! ޙައްލު ނުވެ ބޮއްސުން ލާފައިވާ ކުރީގެ ސަބަބުން ވަމުން ދާ ގެއްލުން ތަކުގެ ވާހަކަ އާއި ސިއްހީ ގޮތުން ކުރަމުން ދާ އަސަރުގެ ވާހަކަ އެ ކުނިކޮށި ކައިރީގައި ދިރިއުޅޭ އެތައް ބަޔަކު ދެއްކީ ކަރުނަ އަޅައި ރޯ ޙާލުގައެވެ. ބުނުމުން ދަނީ ފާއިތުވި ވިހި ބާވީސް އަހަރުގައި ވެސް އުޅެންޖެހުނީ މި ޙާލުގައި ކަމަށާއި މުސްތާޤްބަލް ގައިވެސް އުޅެންވީ މިހެންތޯ އޭވެ؟\nހިތައް އެރީ ތިނަދޫ އަށް ދިމާވެފައިވާ ކުނޑީގެ މައްސަލަ ޙައްލު ކުރުމަށް މިދަތުރުގެ ކައުންސިލްގެ ވިސްނުން ހުރީ ކިހިނެއް ތޯއެވެ؟ ރައްޔިތުން ބޭނުން ވަނީ ކޮންގޮތެއް ބާވައެވެ؟ މި ވާހަކަތައް އެހެން ލިޔުމެއްގައި ވަރަށް އަވަހަށް ގެނެސްދެވޭނެ ވާހަކަ ދަންނަވަމެވެ.\nބޮޑު ރިޕޯޓް ތިނަދޫ ކުނިކޮށި\nތިނަދޫގެ ބިންހިއްކުމުގެ ކުރީގައި ކުނީގެ މައްސަލަ އޭރު ރާކާފުކޮމެޓީން އާއި އަންހެނުން ތަރައްގީއަށް މަސައަކތްކުރާކޮމެޓިން ހައްލުކުރިކަމަށް ލިޔުނީ މަނިކުފާނު އޭރު އެކޮމެޓީތަކަށް ލަފާއަރުވާތީތޯ؟ އޭރުގެ ހާލަތަކީ ކުނިއުކަނީ އެބަޔަކުއޭރު ޖެހުނުތަނަށް ކަމާއި ރަށުގެ ކޮންމެ މަގެއްނިމޭކޮޅު ބޮޑުކުނިގޮޑެއް އޮންނަކަން ތިބުނި އަންހެންމީހާޢަށްވެސް އެނގޭނެވެ. ކުނީގެ މައްސަލައަކީ ވޭތުވެދިޔަ 4ރައީސުންނަށްވެސް ހައްލުނުކުރެވުނު މައްސަލައެކެވެ. 300ޓަނު ކުނި މެނޭޖުކޮށް ކައުންސިލާއި ކިނިކޮށިހަވަލުކޮށްފައި އަދި ތިނަދޫ ކޮންމެ ގޭބީސީއަކުން ކުނިމެނޭޖުކުރުމަށް ކައުސިލަށް އަގުދިނަސް އެކަންކުރަންތިބި މީހުންނަށް އެކަންކުރަން ނޭނގިގެން އުޅޭވާހަކަވެސް ޖަހާލިނަމައެވެ. ލާމަރުކަޒުކޮށް ހިންގުމަށް ގާނޫއަސާސީގައި ލިޔެ ބަޔާންކޮށް ރައީސަކުކައުންސިލަށް ބޮޑުމުސާރަދީފަ އިންތިހާބްކުރަނީ ރައްޔިތުންނަށް ތިފަދަ މައްސަލަތަކިގައި ހައްލުހޯދުމަށެވެ. މައިސަރުކާރުންކުރަންދެން މަޑުކުރާނަމަ ކީއްކުރާކައުސިލް ރައީސެއްހެޔެވެ.\nމޭޔަރުގެ މީޑިޔާ ކޯޑިނޭޓަރު\nގދ.ހަވަރު ތިނަދޫ ސިޓީގެ މޭޔަރު ޑޮކްޓަރ އަލްއުސްތާޒު ސައުދު އަލީ ވިދާޅުވީ ތިނަދޫ ސިޓީއިން ނުލިބޭ އެއްވެސް ހިދުމަތެއް ނޯންނާނެކަމަށެވެ. ގދ.ހަވަރު ތިނަދޫ އަށް މަދީ މޭޔަރެއްގެ މަގާމާއި މޭޔަރުގެ މުސާރަ އެކަންޏެވެ. މިހާރު މޭޔަރު ޑޮކްޓަރ ސައުދު އަލީގެ އަމާޒުފުޅަކީ ހަވަރު ތިނަދޫ ސިޓީން ގޯތިބޭނޫންވާ ހަވަރު ތިނަދޫ މީހުންނަށް ދީފަ “ބާކީ މިހާރު ހުރި” 900 ގޯތި ރަށުން ބޭރު މީހުންނަށްދީ އާބާދީ 100000 އަށް އަރުވާ ގދ.ހަވަރު ތިނަދޫ ސުޕާ ސިޓީއަކަށް ހެދުމެވެ. އަހްތަރުވެސް ހަބަރު ލިޔާއިރު މޭޔަރަށް ކަމެއްނުވާކަން ދޭހަވާ މޭރުމުން ހަބަރު ލިޔުނީމާ މިވާގޮތަކީ ސުޕާ ސުޓީއަކަށް ތިނަދޫ ހަދަން ކުރާ އުންމީދައް ހުރަސްއެޅިގެން ދިއުމެވެ. ތިނަދޫ ސިޓީއިން ނުލިބޭ އެއްވެސް ހިދުމަތެއް ނޯންނާނެކަން އަހްތަރުވެސްވީ ހިތުގެ އަޑިން ގަބޫލުކޮއްގެން ހުންނާށެވެ އަދި ތިނަދޫ ސިޓީގެ އެންމެން ހިތުގެ އަޑިން ގަބޫލުކުރަން ވާނެ އަމިއްލަ ބޯހިޔާވަހިކަމެއް (ފުލެޓެއް، ރޯހައުސްއެއް، ގޯއްޗެއް) ނެތް އެކަކުވެސް ތިނަދޫސިޓީގަ ނުހުންނާނެކަން


vnews - Dhuniyey gai bavvaa enme bodu eh hackathon Rajjey gai bavvan ninmaifi\nދުނިޔޭގައި ބާއްވާ އެންމެ ބޮޑު އެއް ހެކަތޯން ރާއްޖޭގައި ބާއްވަން ނިންމައިފި\n4 ޖުލައި 2018\nދުނިޔޭގައި ބާއްވާ އެންމެ ބޮޑު އެއް ހެކަތޯން ރާއްޖޭގައި ބާއްވަން ނިންމައިފި އެވެ.\n"އޭންޖެލްހެކް"ގެ ނަމުގައި ބާއްވަން ހަމަޖެހިފައިވާ މި ހެކަތޯން ރާއްޖެ އަށް ތައާރަފް ކޮށްދެއްވީ ދިރާގުގައި ބޭއްވި ޚާއްސަ ރަސްމިއްޔާތެއްގައި އެކުންފުނީގެ ޑިރެކްޓަރު ބިޒްނަސް ޑިވްލޮޕްމަންޓް އޮފިސަރު އަހުމަދު މައުމޫން އަދި ސަޕާކްހަބްގެ މެނޭޖިން ޕާޓްނަރު އަލީ ހާރިޝް އެވެ.\nމި މަހުގެ އެކާވީހުން ބާވީހަށް ނޭޝަނަލް އާޓްގެލަރީގައި ބާއްވާ އެންޖަލްހެކް މޯލްޑިވްސް އިވެންޓު އިންތިޒާމުކޮށް ރާއްޖެ އަށް ގެނެސްފައިވަނީ ދިވެހި ކުންފުންޏެއް ކަމަށްވާ ސްޕާކްހަބް އެވެ.\nއެންޖެލްހެކް އަކީ ދުނިޔޭގެ ފެންވަރުގައި ހެކަތޯންތައް ބާއްވާ އޯގަނައިޒޭޝަނެކެވެ. 2011 ވަނަ އަހަރު ސެންފްރެންސިސްކޯގައި އުފަންވި މި ކުންފުނިން 150 ސިޓީގައި 150،000 އަށް ވުރެ ގިނަ ޑިވެލޮޕަރުންނާއި ޑިޒައިނަރުން އަދި ހެކަރުންނާއެކު ކޮންމެ އަހަރަކުވެސް ދަނީ ހެކަތޯންތައް ބާއްވަމުން ނެވެ.\nހެކަތޯން ރާއްޖެއަށް ތައާރަފްކުރުމަށް ބޭވި މިރަސްމިއްޔާތުގައި ވާހަކަފުޅު ދައްކަވަމުން މައުމޫން ވިދާޅުވީ މި ހެކަތޯންއަކީ ދިވެހިންގެ މަސައްކަތް ބޭރަށް ފެނިގެންދާނެ އިވެންޓަކަށްވުމުން މިއީ ލިބިގެންދާނެ ބޮޑު ކުރިއެރުމެއް ކަމަށެވެ. އަދި މިހަރަކާތުގައި ދިރާގުގެ ބައިވެރިވުން އޮތްކަމީ އުފާކުރާ ކަމެއް ކަމަށް މައުމޫނު ވިދާޅުވި އެވެ.\nދުނިޔޭގެ ގިނަ ގައުމުތަކެއްގައި ބާއްވާފައިވާ އެންޖަލްހެކް ރާއްޖެ ގެނައި ސްޕާކްހަމް ކުންފުނީގެ މެނޭޖިން ޕާޓްނަރު އަލީ ހާރިސް ވިދާޅުވީ ރާއްޖޭގައި އޭންޖަލްހެކް ބޭއްވުމަކީ ދިވެހިންނަށް ލިބޭނެ ފަހުރެއް ކަމަށެވެ.\nހެކަތޯންގައި ބައިވެރިވުމަށް ޚާއްސަ ވެބްސައިޓަކާ އެކު ރަޖިސްޓްރީ ވުމުގެ ފުރުސަތު މިހާރުވަނީ ހުޅުވާލާފައެވެ.\nމަޖީދިއްޔާ ސުކޫލުގެ މުސްކުޅި ދަރިވަރުން އިސްނަގައިގެން ހިނގާލުމެއް ބާއްވައިފި\nރައީސް ސޯލިހުގެ ރަސްމީ ފޭސްބުކް ޕޭޖެއް ހަދައިފި\nސިފައިންގެ ޝަރަފުގެ ހިނގާލުން ބާއްވައިފި\nޒިމީ ވޯގްގެ އައުޓްލެޓެއް ރާއްޖޭގައި ހުޅުވައިފި\nޝަހީދުންގެ ދުވަހުގެ މުނާސަބަތުގައި ކުޑަކުދިންގެ ހަވީރެއް ބާއްވައިފި\nކޯލިޝަން ގުޅިގެން މަޖިލީހަށް ވާދަކުރިނަމަ ގައުމުގެ މަސްލަހަތު ދެމިއޮތީސް: އަލީ ހުސައިން\nކަނޑޫދޫ މިރުހުގެ އަގު މިއަހަރު ދެގުނަ ބޮޑުވާނެ: ކައުންސިލް\nއިންޑިއާގައި މުސްލިމުންނަށް އެއްވެސް ޖާގައެއް ނެތް: ބީޖޭޕީ\nމައުމޫނު، ގާސިމް އަދި އިމްރާނުގެ ނާކާމިޔާބުން ލިބޭ ފިލާވަޅު!\nދައުލަތުގެ ހުރިހާބާރެއް އެމްޑީޕީ އަތުގައި؟


SunOnline: Riyasee inthikhaabugai vaadha kurumah adhi nuvisnan: Dr. Waheed\nރިޔާސީ އިންތިހާބުގައި ވާދަ ކުރުމަށް އަދި ނުވިސްނަން: ޑރ. ވަހީދު\nމުހައްމަދު މުޒައްޔިން ނާޒިމް 22 Jun 2020, 23:41\nޑރ. ވަހީދު: އެމަނިކުފާނު ވިދާޅުވީ، ރިޔާސީ އިންތިހާބުގައި ވާދަ ކުރުމަށް އަދި ނުވިސްނަވާ ކަމަށް ---- ސަން ފޮޓޯ/ ފަޔާޒު މޫސާ\nދެހާސްތޭވީސްވަނަ އަހަރު ބާއްވާ ރިޔާސީ އިންތިހާބުގައި ވާދަ ކުރެއްވުމަށް ނުވިސްނަވާ ކަމަށް ކުރީގެ ރައީސް ޑރ. ވަހީދު ހަސަން މަނިކު ވިދާޅުވެއްޖެ އެވެ.\nއެމަނުކުފާނު މިރޭ ވަނީ އަށް އަހަރަށް ފަހު ސިޔާސި ހަރަކާތްތައް ފެއްޓުމަށް އިދިކޮޅު ކޯލިޝަންގެ އިސްސަފުގައި މަސައްކަތް ކުރެއްވުމަށް އެ ކޯލިޝަންގެ ސްޕެޝަލް އެޑްވައިޒަރ ކަމުގެ މަގާމާ ހަވާލުވެވަޑައިގެންފައެވެ.\nއެ މަގާމު ހަވާލު ކުރުމަށް ބޭއްވި ރަސްމިއްޔާތުގައި "ސަން" އިން ކުރި ސުވާލަކަށް ޖަވާބު ދެއްވަމުން ޑރ. ވަހީދު ވިދާޅުވީ، ދެން އަންނަ ރިޔާސީ އިންތިހާބަށް ވަރަށް ދުވަސް އެބައޮތް ކަަމަށާއި އެކަމާ މެދު އަދި އެއްޗެއް ބުނަން ނޭނގޭނެ ކަމަށެވެ.\n"ރިޔާސީ އިންތިހާބު އޮތީ ތަންކޮޅެއް ފަހުން ދެއްތޯ. މިހާރު ދައްކާވާހަކައެއް ނޫންތީ. މިއީ ޑިމޮކްރެޓިކް ޕާޓީއެއް، ޕަޓީ ޕާޓީން ކުރިމަތިލާ މީހަކަށް ޕާޓީތެރެއިން ވޯޓުދީގެން އެ މީހަކު ހޮވެނީ. އަޅުގަނޑު އަދި އެކަމަކާ ނުވިސްނަން. އަޅުގަނޑު މިހާރު މި ވިސްނަނީ މި ޕާޓީއަށް ހިދުމަތްކުރަން،" ޖަލު ހުކުމެއްގައި ހުންނެވި އިދިކޮޅު ލީޑަރު، ކުރީގެ ރައީސް އަބްދުﷲ ޔާމީނަށް ރިޔާސީ އިންތިހާބުގައި ވާދަ ކުރުމުގެ ފުުރުސަތު ލިބިވަޑައިގެންފި ނަމަ، އިންތިހާބުގައި ވާދަ ކުރެއްވުމަށް ޝައުގުވެރިކަން އެބަ ހުރިތޯ ސުވާލު ކުރުމުން ޑރ. ވަހީދު ވިދާޅުވިއެވެ.\nޕީޕީއެމް، ޕީއެންސީން މިރޭ ބޭއްވި ރަސްމިއްޔާތުގައި ރައީސް ވަހީދު ވާހަކަފުޅު ދައްކަވަނީ --- ސަން ފޮޓޯ/ ފަޔާޒު މޫސާ\nއިދިކޮޅު ކޯލިޝަނުން އެމަނިކުފާނު ރިޔާސީ އިންތިހާބުގައި ވާދަކުރެއްވުމަށް ތާއީދު ކުރައްވާނަމަ، އެ ފުރުސަތުގެ ބޭނުން ހިއްޕަވާނަންތޯ ސުވާލު ކުރުމުން ޑރ. ވަހީދު ވިދާޅުވީ. އިދިކޮޅު ކޯލިޝަންގެ ރިޔާސީ ކެންޑިޑޭޓަކަށް ވުމުގެ ފުރުސަތު ކޮންމެ ބޭފުޅަކަށްވެސް އޮންނާނެ ކަމަށެވެ. އަދި ޕާޓީން އެގޮތަށް އެދިވަޑައިގެންފި ނަމަ އެކަމާ މެދު ވިސްނަވާނެ ކަމުގެ އިޝާރާތެއް ދެއްވިއެވެ.\n"އަޅުގަނޑު ތެދަށް މި ދަންނަވަނީ އެެކަމަކާމެދު [ވެރިކަމަށް ކުރިމަތިލުމާ މެދު] ސީރިއަސްކޮށް ނުވިސްނަވަން. ހަގީގަތުގައި އަޅުގަނޑު ވަރަށް އުފަލުން މިހުރީ. އަޅުގަނޑަށް އިތުރަށް އުފަލެއް ލިބުމަށް އެކަން ވާކަން ނުޖެހޭ. އަނެއްކާ ކޮންމެ ހާލެއްގައިނަމަވެސް ރިޔާސަތުގައި އަޅުގަނޑު ހުރެއްޖައިން. އެ ތަޖުރިބާވެސް ލިބިއްޖެ. އެހެންވީމަ އެއީ [ވެރިކަން ކުރުމަކީ] އެހާބޮޑު ކަމެއް ނޫން އަޅުގަނޑަކަށް. އެހެން ނަމަވެސް ޕާޓީ އެގޮތަށް އެދިވަޑައިގެންފި ނަމަ އަކަމާމެދު ނުވިސްނަވާނެ ވާހަކަ ނުދަންނަވަން،" ޑރ. ވަހީދު ވިދާޅުވިއެވެ.\nރައީސް ޑރ. ވަހީދު ވިދާޅުވީ، އަނެއްކާވެސް ސިޔާސީ ކަންކަމަށް ނުކުމެވަޑައިގަތީ، އެއްވެސް ކަހަލަ އަމިއްލަ އެދުމެއް ނެތި ކަމަށާއި ބޭނުންވަނީ ލިބޭ ފުރުސަތެއްގެ ބޭނުން ހިއްޕަވައިގެން ގައުމަށް ހިދުމަތް ކުރެއްވުމަށް ކަމަށެވެ.\nކުރީގެ ރައީސް މުހައްމަދު ނަޝީދުގެ ނައިބު ރައީސްކަމުގައި ހުންނެވުމަށްފަހު، ވެރިކަމަށް ވަޑައިގަތް ޑރ. ވަހީދު 2013 ވަނަ އަހަރުގެ ރިިޔާސީ އިންތިހާބުގައި ލިބުނު ނާކާމިޔާބަށް ފަހު ސިޔާސީ ހަރަކާތްތަކުގައި ނޫޅުއްވައެވެ. އޭގެ އަށް ވަރަކަށް އަހަރުން ފަހުން އެމަނިކުފާނު ސިޔާސީ ހަރަކާތްތަކަށް ނުުކުމެވަޑައިގެންނެވީ ދާދި ފަހުން އެމަނިކުފާނަށް އެމްޑިޕީ އެކްޓިސްވިސްޓަކު މަގުމަތިން ދިމާކޮށް ފުރައްސާރަކުރި މަސައްލަ މީޑިއާތަކުގެ ސަމާލުކަން ހޯދި ފަހުންނެވެ.


SunOnline: #VAAHAKA: First Lady - part-4\nފަސްޓް ލޭޑީ (4)\nއައިޝާ ނަސީމް 18 Nov 2018, 15:19\n"ކޮލެޖުން ކެނޑުނީތަ ދެން.." ހަޔާތީ އަހައިލިއެވެ.\n"އަދި ނޭގޭ. ދޮންބެދައްތީ. ފަހަރެއްގައި ބޭރު ގައުމެއްގައި ކިޔަވާގޮތަށް ހިޖުރަ ކުރާ ކަހަލަ ވާހަކައެއްވެސް އާދު ބުނި........." ސަމާ މައުސޫމްގޮތަކަށް އެހެން ބުންޏަސް ހަޔާތީއަށް ސިހުމެއްލިބި މިކާލްއާއި ހަތަރުކަޅި ހަމަކޮށްލެވުނުއިރު މިކާލް ނިކަން އަވަހަށް ނުދެނެހުރިކަމަށް ހަދާލާފައި ދުރަށް ބަލަންފެށިއެވެ.\n"ހިޖުރަ؟ ކޮންތާކަށް ސަމާ." ހަޔާތީގެ ހިތް ނުބައިގޮތަކަށް ތެޅިލިއެވެ. ކިޔަވަން ވިސާ ހޯދައިގެން ދާ ދިވެހި ދަރިވަރުން ހިޖުރަކުރާ ވާހަކަ ބުނީމަ ހަދާނަށް އައީ އަދި އެހެން ހިޖުރައެކެވެ. މިފަހަކަށް އައިސް ނޫސްތަކުގައާއި ސޯޝަލް މީޑިއާތަކުގެ ފަލަ ސުރުޚީއަށް އަރަނީ ޝާމްގެ ބިމަށް ހަގުރާމައަށްދާ ދިވެހިން ގިނަކަމުން އެ ޚަބަރެވެ. އާއިލާއަށްވެސް ސިއްރުން އަންހެންކުދިންވެސް ފިރިންނާއެކު ހިޖުރަކުރާލެއް އިތުރުވަނީއެވެ. ބައެއްފަހަރު އޮޅުވާލައިގެން ކަމުގައި އެކުދިން ކިޔައެވެ. އަނބުރާ އަންނަން ބޭނުންކަމުގައި ވިޔަސް އެފުރުސަތު ލިބޭނެ ގޮތެއް ވަނީ ހާލަކުން ފަހަރަކުއެވެ.\n"އާދުއަށް މަދީނާ ޔުނިވާސިޓީއިން ޖާގަ ލިބިފައި އޮތީ.." ސަމާ ބުނެލިއެވެ.\n"ކޮންގްރާ. ހިޖުރައޭ ބުނީމަ......ކިރިޔާ ބިރުން ހަލާކުނުވީ." ހަޔާތީގެ ހުނުމުގައި ހާސްކަމެއްވިއެވެ.\n"އެއީ ކީއްވެ؟ " ސަމާ ހައިރާންވި ކަހަލައެވެ.\n"ސަމާވެސް ނޫސް ކިޔަމެއްނު. ހިޖުރަ ކުރާށޭ ކިޔާފައި އަންހެންކުދިން އަރަބިގައުމުތަކަށް ގެންދާކަން އެނގޭނެ. އެހިސާބަށް ދާއިރު ޕާސްޕޯޓް ނައްތާލާފައި އެކުދިންނަށް އަނބުރާ އާދެވެނީއެއްނޫން. އެހެންވެ ހީކުރީ ސަމާވެސް އެއްކޮށް ހިޖުރަކުރަން އުޅެނީކަމަށް. އެކުދިން އުޅޭ ހާލު އަހާފައި ހުރީމަ އެނގޭ. އެކަހަލަ ކަންތައްތަކާ ވިސްނައްޗޭ. ބީ ކެއާފުލް.." ހަޔާތީ ވިސްނާދޭފަދަ ގޮތަކަށްދެއްކި ވާހަކަ ފަރުވާތެރިކަމާއިއެކު އަހަން ސަމާ އިނަސް އެކުއްޖާ ބިރުގަތްހެނެއް ހިޔެއްނުވެއެވެ.\n"އާއިދު އެހެނެއްނުވާނެ. އަހަރެމެން ފެމިލީ އެއްވެސް މީހަކު އެފިކުރެއް ނުގެންގުޅޭ. ޑޯންޓްވޮރީ ދޮންބެ ދައްތީ......"\n"ރަގަޅަށް ކިޔަވައްޗޭ. ބަސް އަހައްޗޭ.."ހަޔާތީ ސަމާގެ ގައިގާ ކުޑަކޮށް ބައްދައިލަމުން ހިނިތުންވެލިއެވެ. މީގެ ހަތަރުވަރަކަށް އަހަރުކުރިން އޭނަ ސަމާގެ އުމުރެވެ. އޭރު އޭނަ އުޅުނީ ވަރަށް ހަލަނިކޮށެވެ. ސަކަރާތްޖެހުމުގެ ހައްދެއް ނުހުރެއެވެ. ގަސްގަހަށް އެރުމާއި ދަތުރުދިޔުންކަހަލަ ކަންތައްތަކަކީ ދިރިއުޅުމުގެ އެއްބަޔެވެ. އަމިއްލަ އާއިލާއާއިއެކު ޚިޔާލެއް ފިކުރެއްނެތި އުޅެމުންދަނިކޮށް މިކާލްއާއި ދިމާވެ ކައިވެންޏާއި ހަމަޔަށް އައިއިރު ކޮންމެވެސް ވަރަކަށް ކުރީގެ އުޅުން ދޫކޮށްލާ ހަރުވާން ބޭނުންވީއެވެ. ނަމަވެސް ސަމާ ހުންނަހެން ބުދެއްހެން ހުންނަވެއްޖެއްޔާ މީހާގެ ހުންނާނީ ކޮން ރޫހެއް ހެއްޔެވެ؟ އެހާ ބަސްމަދު ލަދުރަކި އަންހެންކުއްޖެކެވެ.\n"އިންޝާﷲ......" ސަމާގެ ދެލިކޮޅެއްފަދަ ދެލޮލުގެ ވިދުން ގަދަވިއެވެ.\nއަމްރާނު އަބުދުލްއަޒީޒު ތާއީދުކުރަނީ ލިބެރަލް ޑިމޮކްރެޓިކް ޕާޓީ ނުވަތަ އެލްޑީޕީއަށެވެ. އެޕާޓީގެ ވެރިޔާ އަހުމަދު އިމާދުއްދީންގެ ނައިބަކަށް ހޮވޭނީ އަމްރާނުކަމަށް ގިނަ ނޫސްތަކުގައިވާ ލިޔުންތަކުގައި ޔަގީކޮށްފައިވެއެވެ. އެހާ އަމްރާނުގެ ނުފޫޒުގަދައެވެ. މިހާރު ސަރުކާރުގެ ވެރިކަން ނިމެން އަދި ބާކީ ތިން އަހަރު އޮތުމުން އަމްރާން ރާއްޖެ ނައިސް ދުރުގައި ހުއްޓަސް އޭނަ ޕާޓީ ކުރިއަރުވަން މަސައްކަތްކުރެއެވެ. އެމީހުންގެ ޕާޓީއަށް ތާއީދު ހޯދަން ނުކުރާކަށް ކަމެއްނެތެވެ. ސޯޝަލް މީޑިއާގައި އެހާ އެކްޓިވްވުމުގެ އިތުރުން ދޭތެރެއަކުން ދޭ އޯޑިއޯ އިންޓަވިއުތަކުން ގިނަބަޔެއްގެ ހިތްތަށް އަތުލައިގަނެއެވެ. މިހާރުގެ ވެރިކަމަށް އެންމެ ބޮޑަށް ފާޑުކިޔާ މީހުންގެ ތެރޭ އިސްމީހަކީ އަމްރާންއެވެ. ސަރުކާރުގެ ކޮރަޕްޝަނުގެ ވާހަކައާއި ތަރައްގީއަށް އެއްވެސް މަސައްކަތެއް ކޮށް ނުދީ ވެރިން ފައިސާކާލާ ވާހަކައަކީ ކޮންމެ ސަރުކާރަކާއެކުވެސް ރައްޔިތުންގެ ޝަކުވާއެވެ. މިނިވަންކަމާއިއެކު އަމާން ވެއްޓެއްގައި އުޅެ ހުރިހާ ރައްޔިތުންނަށް ހަމަހަމަކަމާ އިންސާފުން މަސައްކަތްކޮށްދެވޭނެ ގާބިލު ސަރުކާރެއްގެ ފޮނި ހުވަފެންތައް އަމްރާން ދައްކައެވެ. މުޅި ރާއްޖެ އެއް ހަމައަކުން ތަރައްގީކޮށް ޓެކްސްނެގުންވެސް އޭގައި ހިމެނެއެވެ. ދީނީ މިނިވަންކަން އޮންނަން ޖެހޭނެކަމަށް އޭނަ ދެކެއެވެ. އަމްރާންގެ އުމުރުން އަދި ކިރިޔާ ވީ ހަތާވީސްއަހަރެވެ. އެހާ ޅައިރު އެފަދަ ތަސައްވުރެއް ހަގީގަތަކަށް ހަދަން އޭނައަށް ވެރިކަމާއި ހަމަޔަށް އާދެވޭނެތޯ ކުރާ ސުވާލުތަކަށް އަމްރާން ބުނަނީ "އިމްޕޮޒިބަލް" އޭނަގެ ޑިކްޝްނަރީގައި ނޯންކަމުގައެވެ. ކުޑައިރު ޓީޗަރަކު އޭނަ ބޮޑުވެގެން ކުރާ ހިތްވާ މަސައްކަތަކާއި ބެހޭގޮތުން އެހިއެވެ. އޭނަ ބުނީ ދުނިޔޭގެ ލީޑަރަކަށްވާނެ ކަމުގައެވެ. ކޮންމެވެސް ދުވަހަކުން އޭނަގެ ވެރިކަމުގައި ރާއްޖެ އާ އުސްމިނަކަށް ގޮސް ރައްޔިތުން ބޭނުންވާފަދަ ވެރިކަމެއް ކޮށްދެވޭނެކަމުގެ އިންތިޒާރުގައި ހުންނާނެކަމުގައި އަމްރާނު ބުނެލިއެވެ. އަމްރާންގެ މިފަދަ އިންޓަވިއުތަކުން އެ ޕާޓީގެ ވެރިޔާގެ ހިތުގައި ބިރުވެރިކަން ނުއުފެދޭނެބާވައެވެ. ވެރިކަމަކީ އެފަދަ އެއްޗެކެވެ. އޭގެ ފޮނި މީރުކަން އަރުތެރޭ ލައިފި މީހަކަށް ދުވަހަކުވެސް ދުރަކަށް ނުދެވޭނެއެވެ. އަމްރާން ޕާޓީގެ ލީޑަރަކަށްވާން ބޭނުމިއްޔާ އަހުމަދު އިމާދުއްދީންގެ މަގާމަށް ލޮޅުމެއް އަރާފާނެތީ އޭނަވެސް ވިސްނާނެ ނޫންހެއްޔެވެ. ނަމަވެސް ފައިސާގެ ބާރު އެހެން ހުރިހާކަމަކާއި ނުބައްދަލެވެ. ކިޔާ އުޅެނީވެސް އެ ޕާޓީގެ ގިނަކަންތައްތަކަށް އަމްރާން ޚަރަދުކުރާކަމަށެވެ. އުމުރުގެ ހަނގުކަމުން އަދި އަމްރާންއަށް ފުރުސަތު ލިބެން އޮންނާނީ އަހުމަދު އިމާދުއްދީން ދެ ދައުރު ވަރަކަށް އަދާކުރީކަމަކަން ނޭގެއެވެ.\nއަމްރާންގެ އާޓިކަލްތައް ކިޔުމުން ކުރީގެ ހަނދާންތައް ހިތުގައި ހޭލައިގަތުމުން އަވަހަށް ދުވެ އައީ މިކާލް ހުރިތަނަކަށެވެ. އަމްރާންގެ މަތިން މުޅިން ހަދާންނައްތައިލުމުގައި އެހީވެވޭނީ މިކާލްއަށެވެ. ނަމަވެސް މިކާލް އުޅެނީ ހާދަ ދުރުންނެވެ. އެހެން ހިތަށް އެރުމާއިއެކު ހަޔާތީ ކުއްލިއަކަށް ކަންބޮޑުވެއްޖެއެވެ. އެދުރުމިން ނެތިކޮށްލައިގެން ނޫނީ އަމްރާން އޭނަގެ ސިކުނޑިއަކުން ނޭރޭނެއެވެ. "ޑެވިލް" އެއްފަދައިން ސިކުނޑިއަށް ވެރިވެގެންފައި އިނުމުން އޭނައަށް އޭނަގެ ވާޖިބު އަދާކުރުމުގައި ހުރަސް އެބަ އެޅެއެވެ.\nހަޔާތީ މިކާލް އޮފީސްބައިގާ އިންދާ ދޮރުމައްޗަށް އެރިއެވެ.\n"ފިނިވާތީ މިއުޅެނީ. ކެން އައި ކަޑްލް ޔޫ؟...." ހަޔާތީ އަނގަ ވަށްކޮށްލަމުން އެތެރެއަށް ފިޔަވަޅެއް އެޅިއެވެ. ގެއަށް އައިގޮތަށް އޮފީސް ހެދުން ބަދަލުކޮށްލާފައި ކޮޓްން ހަރުވާޅަކާއި ވަނާތައް ފާޅުވާހާ ބާރު ޓޮޕެއްގައި ހުރިއިރު މެދުހަށި ހިމަވެފައި ބައްޓަން ރީއްޗެވެ. ލޯތައް ހުއްޓޭވަރުވެއެވެ.\n"އޮފްކޯޒް...ކަމް އެން ސިޓް ހިއާ މަފިން.." މިކާލް ވަގުތުން ކޮމްޕިއުޓަރު "ސްލީޕް"އަށް ލީކަން ހަޔާތީ ދެނެގަތެވެ. އެއާއިއެކު އޭނަ އެތަނަށް އައި ބޭނުން ހަދާންވެސްނެތިއްޖެއެވެ. މިކާލްގެ އެހާ ސިއްރު ޕްރޮޖެކްޓަކީ ކޮބާހެއްޔެވެ؟ މޭޒުމަތީ އޮތް ބައޯކެމިސްޓްރީގެ ބޯ އެޑިޝަނެއް ލޮލުގައި އަޅައިގަތެވެ. ބައޯކެމިސްޓަކީ އާއިދުހެއްޔެވެ؟ އެމީހުންނަށް ބޮން ހަދަން އެނގޭނެބާވައެވެ. ބޮމެއް ގޮއްވައިލީވެސް އެނގޭތީ ނޫންހެއްޔެވެ. އެދާއިރާއާއި ބެހޭގޮތުން ހަޔާތީއަށް މާ ބޮޑު އެއްޗެއް އެނގިފައެއްނުވެއެވެ. ހަޔާތީ މިކާލްގެ ފައިމަތީ އިށީދެލަމުން މޫނާއި މޫނު ޖައްސައިލިއެވެ. ތުނިކޮށް ފަޅާފައިވާ ތުނބުޅި އޭނަގެ އޮމާން މޫނުގައި ބީހިލުމުން ހީލިކަރުވާގޮތްވިއެވެ.\nހަޔާތީ މިކާލްގެ އިސްތަށިގަނޑާއި ކުޅެންފެށިއެވެ.\n"ޔޫ އޯކޭ؟ ޕްރިންސެސް އެއްޗެކޭ ބުނަން އުޅޭހެން ހީވޭ.."\n"ނޫސް ބަލައިލީމަ ފޫހިވީ. މިކާ. ސަމާމެންގެ ޚަބަރެއްނުވޭތަ؟ "\n"އާދު ނުގުޅާ. އަދި އެމީހުންނަށް ކިރިޔާ އެކޮޅަށް ފޯރާވަރުވާނީ. ސޯ ވަޓް އާ ޔޯ ޕްލޭންސް ފޯ ޓުޑޭ.." މިކާލް އަހައިލިއެވެ.\n"ޝޮޕިން. އެއްޗެއް ކައްކާލާހިތްވެސް އެބަވޭ. ދޮންތައާއި ތުއްތީ މަންމައާއި ބައްޕައަށް ކާން ފޮނުވިއެކޭ ކިޔާފައި އަހަރެމެން އެމީހުންނަށް ޑިޕެންޑްވެގެން ނުވާނެއެއްނު. ހިތަށް އަރާ އުދަގޫވިޔަސް ކައްކަން ފަށަންވީއޭ. އެހެންވެ ތަންކޮޅެއް ރަގަޅަށް ޝޮޕިންކޮށްލާފައި މިކާއަށް މީރުކޮށްކައްކާދޭން ބޭނުން..........." ހަޔާތީ އެހެން ބުނުމުން މިކާލް އެމޫނުގައި ބޮސްދީ ތައުރީފުކުރިއެވެ. މީހަކަށް ލިބޭނެ އެންމެ ރަގަޅު އަންހެނުން ކަމަށާއި އެކަމާއި ފަޚުރުވެރިވާކަމަށް ބުނެލިއިރު ދެމީހުންގެ ނޭފަތު ކިރިޔާ ނުޖެހޭކަމެވެ. އެ ގާތްކަމުން މިކާލްއަށްވެސް އެހެން ކަހަލަ އިހުސާސްތަކެއް ކުރެވުނެވެ. ކައިވެނީގެ ކުރީކޮޅުކަމުން އެދޭތެރޭގައިވާ ފަރުދާ އުފުލައިލާކަށް އަދިވެސް މިކާލްއަކަށް ނުކެރެއެވެ. ހަޔާތީގެ ހުންނަ ޅަކަމުންނެވެ. ބާވީސް އަހަރު ފުރުނަސް އެހާ ހަރުކަމެއް ނުހުރެއެވެ. ވީއިރު އަދިވެސް އިންތިޒާރުކުރެވޭނެ ނޫންހެއްޔެވެ؟ މިކާލް ކެތްތެރިވާން ދަނެއެވެ. އިންސާނަކަށް ކެތްކުރެވޭނެ އެންމެ މައްޗަށެވެ. ބޭރުފުށުން ކޮންމެގޮތެއް ދައްކައިގެން މަޑުމަޑުން ހުއްޓަސް އޭނަގެ ހިތްވަރާއި ކެރޭކަން ފޮރުވިފައި އޮތީއެވެ. ނުކެރެނީއެއް ނޫނެވެ. ދެކޭގޮތް ތަފާތީއެވެ. ހަޔާތީގެ ހިތުގައި އެޅިފައިވާ ކޫރުންތައް އިތުރަށް ފުންކުރަން އޭނަ ނޭދެއެވެ. އޭނަ ބޭނުމީ އެހިތަށް ތަސައްލީ ދިނުމަށެވެ.\nއާއިދުއާއި ސަމާ ފުރިތާ ހަފްތާއެއްފަހުން ނޫހުގެ ހެޑްލައިންތަކަށް އެރީ އެދެމީހުން ތުރުކީ މަގުން ސީރިޔާއަށް ވަދެފައިވާ ކަމަށެވެ. އޮފީހުގައި އެހެން ނޫސްތައް ރިފްރެޝްކޮށްލަން އިންދާ ލިބުނު ޚަބަރުން ހަޔާތީގެ ފައިދަށުން ބިންގަނޑު ދެމިގަތް ހެން ހީވިއެވެ. ސަޖަލްގެ ދެލޮލުން އައި ކަރުނަތިކިތައް އޭނަ ފޮހެލައިފިއެވެ. މިވަރުންވެސް އާއިދު ބޮން ހަދާނެކަމަށް ގަބޫލުނުކުރަންވީ ހެއްޔޭ ސަޖަލްއަށް އަހާލެވުނެވެ. އެ ޚަބަރު ލިބުމުން މަންމަމެންނަށް ވާނީ ކިހިނެއްހެއްޔެވެ؟ މިކާލްއަށް ޝޮކެއް ލިބޭނެއެވެ. ކެތްކުރާނީ ކިހިނެއްހެއްޔެވެ؟ ދެރަވީ ވަރުން ގޮސް ލޮލުން ކަރުނަ ހިލުނެވެ.\n"އަހަންނަށް އާއިދު ގެއްލުނީބާ...ދެން ނުވެސް ފެންނާނެކަން ނޭގޭ.." ސަޖަލްއަށް ބުނެވުނެވެ.\n"ހީޒް ނޮޓް ޔޯސް. މީހެއްގެ ފިރިއަކާމެދު ނުވިސްނާށޭ ނުބުނަންތަ..." ހަޔާތީ ސަޖަލްގެ ކޮލުގައި ހިފައިލިއެވެ. "ފޮގެޓް ހިމް........"\n"އަހަރެންވެސް ބޭނުން މިކާލް ކައިރިއަށް ދާން. ވަރަށް ދެރަވާނެ. މިކާ ވަރަށް ލޯބިވޭ ކޮއްކޮދެކެ. އަދި ރިގްރެޓްވެސް ކުރާނެ އެ މެރިޖަށް އެއްބަސްވެވުނީމަ. އެންމެ ކުރިންވެސް ބުނީމޭ. ހަނދާންކޮށްދިނީމޭ އާދު ބޮންގޮއްވިކަމާ ނޯމަލް ނޫންކަން.............." ހަޔާތީ މިކާލްއަށްނުވެސް ގުޅާ ވާރޭކޯޓު ބޮލަށް މަހާލައިގެން ނުކުތްއިރު ވާރޭ ތަންކޮޅެއް ބޯކޮށްލައިފިއެވެ. ވާރޭގެ ތިކިތައް ކޯޓުގައި ޖެހިގަތުމާއިއެކު ގަޔަށް ފިނިވެލިހެން ހީވިއެވެ. ޕޭވްމެންޓްމަތިން އަވަސް ފިޔަވަޅުތަކެގައި ހިނގަމުން ދިޔައިރު ހިތުގެ ތެޅުން ބާރެވެ. ކުރިއަށްވުރެ އަވަސްކުރަންވެގެން ދުވަން ފެށުނެވެ. ގެއާއި ހަމަޔަށް ފޯރިއިރު މިކާލް ގޭގައި އުޅޭނެކަން ޔަގީންކުރިއެވެ. ނަމަވެސް ސިޓިންރޫމުން ފެނުނީ އެހެން މަންޒަރެކެވެ. މުފުތިހާއާއި ޝައިޚާ ސޯފާތަކުގައި ޖައްސާލާފައި ތިބިއިރު ޝައިޚާ އިނީ މޫނު ނިވާކޮށްގެންނެވެ. ދެލޯ ފެންނަން ހުރުމުން ލޮލަށް ޖަމާވެފައިވާ ކަރުނަތައް ފެނުނެވެ.\n"އައްސަލާމް އަލައިކުމް..." ހަޔާތީ ސަލާމް ގޮވުމުން ދެމީހުން ސަލާމް ބަލައިގަތެވެ.\n"ހަޔާތީ ކޮބާ މިކާލް ފޯނަކަށް ނުގުޅޭ މިއުޅެނީ ބޮޑު ހާދިސާއެއް ދިމާވެގެން..." މުފުތިހާ މަޑުން ބުނެލިއެވެ.\n"އަޅުގަނޑަށް އެނގޭ. ހުރިހާ ނޫހެއްގެ ބްރޭކިން ނިއުސްގައި އޮތީ އެވާހަކަ. ޕާކުގައި ބޮންގޮއްވި އާއިދު އަންހެނުންނާއިގެން ސީރިޔާއަށް ހަގުރާމަކުރަން ދިޔަކަމަށް. ޝައިޚާދައްތައަށް ނުވެސް އަންގާ އާއިދު ދިޔައީ؟ " ހަޔާތީ ވާރޭ ކޯޓު ހެންގަރެއްގައި އަޅުވާލާފައި މަޑު ހިނގުމެއްގައި އައިސް އިށީނީ އެއްފަރާތުގައި ވަކިން ހުރި ސޯފާ ގޮނޑީގައެވެ. ދެމީހުންނަށް މޫނު ފެންނާނެހެންނެވެ. ސޫޓެއްގޮތަށް ފަހާފައިވާ ހެދުމަކާއި އެކު ހަރުވާޅެއްގައި ގުޅޭ ގޮތަށްޝޯލް އަޅާފައިވާއިރު މޫނުމަތިން ފެންނަނީ ކެރޭކަމެވެ. އަމިއްލަ ނަފުސަށް އިތުބާރު އޮތް މިންވަރެވެ.\nޝައިޚާގެ ޖަވާބަކަށްވީ ދެލޮލުގައި ތާޒާ ކަރުނަތައް ގިނަވުމެވެ. މީހުންނަށް ހަމްދަރުދީވެ ހިތްވަރުދިނުމަކީ ހަޔާތީއަށް ފަސޭހަކަމެއްނޫނެވެ. ތަޖުރިބާ ކުރެވިފައެއް ނެތެވެ. ނަމަވެސް ހަޔާތީ ޝައިޚާގެ ކޮނޑުމަތީ އަތް ބޭއްވިއެވެ.\n"ވަރަށް ދެރަވި އެ ޚަބަރު އަހާފައި. އާދުފަދަ ރަގަޅު ކުއްޖެއް އެގޮތަށް ބްރެއިން ވޮޝްވީމަ ވަރަށް ދެރަވެއްޖެ. އިރާދަކުރެއްވިއްޔާ ރަގަޅުގޮތް ވިސްނި އެނބުރި އަންނާނެ ދައްތަ ދެރަނުވައްޗޭ. އިރާދަކުރެއްވިއްޔާ ދެރަގޮތެއް ނުވާނެ. ސަރުކާރުގެ ސަމާލުކަމަށް ގެނެސް އެކުދިން މިކޮޅަށް ގެނުވާނީ. ޖަލަށް ލިޔަސް އެއަށްވުރެ މާ ރަގަޅުވާނެކަން ނޭގޭ.........." ހަޔާތީގެ ވާހަކަތަކުން ޝައިޚާގެ ހިތަށް މާ އަސަރުކުރިކަން ނޭގެއެވެ. ޓިޝޫއަކުން ދެލޯ ފޮހެލިއެވެ.\nޝައިޚާ ބުނީ އާއިދުއާއި މިކާލްފަދަ ކުދިންނަކީ މައިންބަފައިން އެންމެ ފަޚުރުވެރިވާނެފަދަ ދަރިންކަމުގައެވެ. އާއިދުގެ ކިޔަމަންތެރިކަމުގެ މިސާލެއް ޝައިޚާދެއްކިއެވެ. އާއިދުކައިރީ އޭނަ ކަމަކު ބުނާއިރަށް ކުރަން އިންކަމެއް ހުއްޓާލާފައި ވަގުތުން މަންމައަށް އިޖާބަދޭނެއެވެ. ދެވަނަފަހަރަށް ބުނުވާކަށް ނަހަދާނެއެވެ. އޭނަ ކިބިއްސެއް އަޅާލިޔަސް އާއިދު ވަގުތުން ޑޮކްޓަރަށް ގެންދާނެއެވެ. ގޮވައިގެން ދާނީ އަމިއްލައަށެވެ. ދެތިންފަހަރެއްގެ މަތިން ޗެކަޕަށް ބޭރަށް ގެންދިޔައީވެސް އާއިދު އަމިއްލައަށެވެ. އަނގައިގާ ލަވާ ކާންދޭނެއެވެ. އެހާ ރަގަޅު ފިރިހެންދަރިއަކަށްޓަކާ ޝައިޚާއަށް ކޮށްދެވޭނެކަމަކީ ހެޔޮ ދުޢާކޮށްދިނުމެވެ.\n"އާދު ޖިހާދާއި ބެހޭގޮތުން ވާހަކަދައްކާތާ ދުވަސްކޮޅެއްވެއްޖެ. ވަރަށް ފަހުން ޕާކިސްތާނަށް ދިޔަކަން އެނގޭ. އާދުބުނާގޮތުން ޝަހީދެއްގެ ގޮތުގައި މަރުވުމަށްވުރެ ބޮޑު އުފަލެއްނެތޭ....." ޝައިޚާ ކަރުނަތައްފޮހެލިއެވެ. ހީލިކަން ލޮލަށް އަރައިލި ކުދިކުދި ރޫތަކުން އެނގުނެވެ.\nޝައިޚާގެ ވިސްނުން ކިލަބުކޮށްލާފައި ވަނީކަމުގައި ހަޔާތީ ޔަގީންކުރިއެވެ.\n"ޝައިޚާ ދައްތާ އެތަންތާ ހިނގަނީ ދާޚިލީ ހަގުރާމަ. ހަގުރާމަވެރި ޖަމާއަތްތަކުން އެއްބަޔަކު އަނެއްބަޔަކާ ހަނގުރާމަކުރާކަމަށް ނޫސްތަކުގައި އެއޮންނަނީ. އެއީ ޓެރަރިސްޓް ޖަމާއަތްތަކުގެ ލިސްޓުގައިވާ ގްރޫޕްތަކެއް ނު. އެކަހަލަ ބަޔަކާއި ގުޅިގެން ދީނަށް ނަސްރު ދެވޭނީއެއްވެސް ނޫން. ގިނަ ދީނީ އިލްމުވެރިންވެސް ބުނާގޮތުން އެއީ ޚަވާރިޖުން.........." ހަޔާތީ އަމިއްލަ ޚިޔާލު ފާޅުކުރުމުން ޝައިޚާ ހިތްހަމަނުޖެހުނެވެ. ނަމަވެސް އެކަމަށް ރައްދުދިނީ މުފުތިހާއެވެ.\n"އިހަށް ތި ވާހަކަ ހުއްޓާލާ. މިކަހަލަ ހިތާމައިގެ ދަނޑިވަޅެއްގައި ދީނީ ބަހުސްކުރާކަށް ހަޔާތީއަކީވެސް އިލްމުވެރިއެއް ނޫނެއްނު. އާއިދުގެ ބައްޕަފަދަ ޝޭޚަކަށް އެކަމާބެހޭގޮތުން ފަތަވާއެއް ދެވޭނީ. އަހަރެމެންގެ ދަރިން އުޅޭ ހާލެއް ނޭގޭތީ ކަންބޮޑުވެގެން މިއުޅެނީ. އެކުދިން ހަގުރާމައަށް ދިޔަކަމެއް ނުދާކަމެއް ހަޔާތީއަށް އެނގެނީ ކިހިނެއް. މިކާލްއަށް ގުޅޭތޯ ބަލައިލަބަލަ. ދޭ ކޮޓަރިއަށް........." މުފުތިހާގެ މޫނުގެ ކުލަވަރު ބަދަލުވެގެން ދިޔުމާއިއެކު ހަރުކަށިގޮތަކަށް ވާހަކަދެއްކިއެވެ. އެމީހުންގެ ފިކުރާއި ދެކޮޅުވެއްޖެއްޔާ ހަޔާތީއަށް މިގޭތެރޭ ނޫޅެވޭވަރުކޮށްލަފާނެއެވެ. ހަޔާތީ އަމިއްލަ ނަފުސާއިގެން ސަލާމަތްވާން އަވަސް އަރުވަން ހަދައިގެން އަތުން ޖެހި އެއްފަރާތުގައި ހުރި ދުފާ އެތި ބަންޑުންނުވީ ހަމަ ކިރިޔާއެވެ.\n"ކިރިޔާ ސަލާމަތްވީ. ދުފާދަޅަކީ މަންމަގެ ފުރާނަ..." ހަޔާތީ ހިތާހިތުން ކިޔައިލިއެވެ.\nކޮޓަރިއަށްވަދެފައި ބޮޑު އެނދަށް ވެއްޓިގަތްގޮތަށް ސީލިންއަށް ބަލަންއޮތްއިރު އެކިޚިޔާލުތަކުން ސިކުނޑި ފުނިޖެހި ބޮލަށް ވާންވެ ރިހުމެއް ހުއްޓެވެ. އޭނަގެ އާއިލާގެ އިތުރުން ސަމާ އަދި އާއިދުއާއި މެދުވެސް ވިސްނުނެވެ. އެދެމީހުންނަށް ގެއްލުމެއް ވެއްޖެއްޔާ މަންމައާއި ޝައިޚާ ކަރުނަ އަޅާފައި އެހިސާބުން ނިންމާލާނީހެއްޔެވެ؟ އެހާ ލޯބިން ދަރިން ގެންގުޅެފައި ހަގުރާމައަށް ފޮނުވާލައިގެން މަންމައަކަށް ލޮލު ފިޔަޖަހައިލެވޭނެކަމަކަށް ހަޔާތީ ގަބޫލެއްނުކުރެއެވެ. ނުވީތާކަށް އަމްރާންގެ ހަނދާންތައްވެސް މަޑިކިލަބުގައި ކޮށްޓާލުމުން ފުންމައިގެން ތެދުވެ ބޮލުގައި ދެއަތުން ހިފާލެވިއްޖެއެވެ. އިސްތަށިގަނޑުގެ ތެރެއަށް އިނގިލިތައް ލައްވާލާފައި އިސްތަށިތަކަށް ދަމައިލެވުނެވެ. އޭނަ މޮޔަވީހެއްޔެވެ؟ އެ ނުލަފާ އަމްރާންއަށްޓަކާ މީހަކު މޮޔަވާވަރެއްނޫނެވެ. ހަޔާތީ ކުޑަކޮށް ހީލާފައި އެނދަށް ވެއްޓިގަތެވެ.\n"އިރާދަކުރެއްވިއްޔާ ކޮންމެވެސް ދުވަހަކުން އަދި އަމްރާން ރިގްރެޓްކުރާނެ. އަހަރެންގެ ހިތަށް ތަދުކޮށްލިވަރަށް ރޯނެ ދުވަސް އަންނާނެކަމަށް ދުޢާވެސް ކުރާނަން. އަހަންނަކީ ތިހީކުރާހާ ނަސީބު ދެރަމީހެއްނޫން. އިރާދަކުރެއްވިއްޔާ އެދުވަސް ދެކެފައި ނިމިގެންދާނީ......" ހަޔާތީގެ ހިނިތުންވުން ފުޅާވިއެވެ.\nމީހަކު ދޮރު ހުޅުވައިލުމުން ބަލައިލިއިރު ވަދެގެން އައި މިކާލް އެނދުގައި ދެއަތް ވިއްދާލައިގެން އިށީންއިރު އެހާ ހާސްކަމެއް ނުފެނެއެވެ. މިކާލްއަށް އެ ޚަބަރު ލިބިފައިވާނެކަމާއިމެދު އޭނަ ޝައްކެއް ނުކުރެއެވެ. މިކާލްގެ ހިތަށް ކިތަންމެ ފުން އަސަރުތަކެއްކުރިޔަސް އޭނަގެ ފިރިހެންވަންތަކަން ފަނޑުވެދާނެތީ އެކަން ނުދައްކަން އުޅެނީއެވެ. ނޫނެކެވެ. މިކާލް އެހާ ފިރިހެންވެގެން އުޅުނީ ވަކި ކޮންއިރެއްގައި ހެއްޔެވެ؟ މީހަކު ބަލާލިޔަސް ރުޅިއަންނާނެއެވެ. ލަދުވެސް ގަންނަލެއް އެހާ ބޮޑެވެ. ކައިރިން ބަލާލާ މީހަކަށް ލަދުން ފެންކަޅިވާތަން ފެންނާނެއެވެ. ހީލާއިރުވެސް ދަތްތައް ނުދައްކާ ފޮރުވަން އުޅެނީ ކީއްވެބާވައޭ އަބަދުވެސް ހަޔާތީގެ ހިތަށް އަރައެވެ. ދުވަހަކު ޕަބްލިކްގައި ދަތްތައް ދައްކާލައިގެން ނުހޭނެއެވެ. މިކާލްގެ ތަފާތު މިޒާޖާއި ހަޔާތީ ގަޔާވެއެވެ. އަންހެންކުދިންނާއިހެދި ނޫޅޭތީ އަދި ވަކިން ލޯބިވެއެވެ. އަމްރާންއާއި އަޅާކިޔެނީވެސް އެހެންވެއެވެ. އަމްރާން މުއްސަދިވެފައި ރީތިވީމަ އެހުންނަ ބޮޑާކަމަކާއި ފޮނިކަމުން ހަޔާތީ ނަފްރަތުކުރެއެވެ. ނަފްރަތު ނުކުރިޔަސް ކުރާން މަސައްކަތްކުރިއެވެ. ނަމަވެސް......


"ކޯލްޑް ހާޓް": ދުއާ ލިޕާ އާއި އެލްޓަން ޖޯންގެ ރީމިކްސެއް\nއެލްޓަން ޖޯން އާއި ދުއާ ލިޕާ ގުޅިގެން "ކޯލްޑް ހާޓް" ގެ ރީމިކްސެއް\n14 އޮގަސްޓު 2021 - 10:19 0\nދުއާ ލިޕާ އަދި އެލްޓަން ޖޯން.\nމަޝްހޫރު ދެ މިއުޒީޝަނުން، އެލްޓަން ޖޯން އާއި ދުއާ ލިޕާ ގުޅިގެން "ކޯލްޑް ހާޓް" ގެ ރީމިކްސެއް ހުކުރު ދުވަހު ނެރެފި އެވެ.\nއެ ރީމިކްސްގައި އެލްޓަން ޖޯންގެ ހިޓު ބައެއް ލަވަތަކުގެ ލިރިކްސް ހިމެނެ އެވެ. އެގޮތުން 1989 ގައި ނެރުނު "ސެކްރިފައިސް" ގެ ބައިތައް ކިޔާފައި ވަނީ އެލްޓަން ޖޯން އެވެ. ދުއާ ލިޕާ ކިޔާފައި ވަނީ 1972 ގައި ނެރުނު "ރޮކެޓް މޭން" ގެ ބައެއް ލިރިކްސް އެވެ.\nދެ ފަންނާނުން ވެސް ވަނީ ލަވައިގެ ވީޑިއޯ ޔޫޓިއުބުގައި އާއްމު ކުރުމުން އެކަން ސޯޝަލް މީޑިއާގައި އިއުލާނުކޮށްފަ އެވެ.\nއެލްޓަން ޖޯން ބުނީ އެ ލަވަޔަކީ ދުއާ ލިޕާއާ އެކު އޮތް ގާތް އެކުވެރިކަމުގެ ރަމްޒެއް ކަމަށެވެ. ދުއާ ލިޕާ ބުނީ އެލްޓަން ޖޯން އަކީ އޭނާގެ "ހީރޯ" އަދި ރަހުމަތްތެރިއެއް ކަމަށާއި ދެ މީހުން އެކުގައި މަސައްކަތް ކުރެވުމުން ވަރަށް އުފާވާ ކަމަށެވެ.\nލަވަ ނެރުމުގެ ކުރިން އެލްޓަން ޖޯން ވަނީ އޭގެ ޓީޒާއެއް އޭނާގެ އިންސްޓަގްރާމް އެކައުންޓުގައި އާއްމުކޮށްފައި އެވެ. އެ ޓީޒާއާ އެކު ލިޔުނު ޕޯސްޓުގައި އޭނާ ބުނީ ދުއާ ލިޕާއާ އެކު މަސައްކަތް ކުރެވުމަކީ ވަރަށް ފުރިހަމަ ތަޖުރިބާއެއް ކަމަށެވެ.


އިސްދޫ ކަލައިދޫ ސްކޫލް\nރިލީފް ޓީޗަރެއް ހޯދުމަށް\nރިލީފް ޓީޗަރ (ޕުރައިމަރީ)\nސާނަވީ ތައުލީމް ފުރިހަމަ ކުރުން\nމަތީ ސާނަވީ ތައުލީމް ފުރިހަމަ ކުރުން\n- ކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލްކޮށްފައިވުން\nއިތުރު އިނާޔަތްތައް: ސިވިލް ސާރވިސް މުވައްޒަފުންނަށް ހަމަޖެހިފައިވާ އުސޫލުން އިތުރުގަޑީގެ ފައިސާއާއި އެހެނިހެން އިނާޔަތްތަހައް ދެވޭނެއެވެ.\nވަޒީފާގައި ކުރަންޖެހޭ މައިގަޑު މަސައްކަތްތައް:\n1 . މާސްޓަރ ޓައިމްޓޭބަލުގައި ކަނޑައެޅިފައިވާ ގަޑިތަކަށް ކުލާހަށް ހާޒިރުވެ، ކިޔަވައިދިނުން.\n2. ހަވާލުކުރެވޭ ކޯކަރިކިއުލަރ ހަރަކާތްތައް ދުވަހުން ދުވަހަށް ރާވައި ހިންގުން.\n3. ދަރިވަރުންގެ ކުރިއެރުމަށްޓަކައި އިތުރު ގަޑިތައްނަގައިދިނުމާއި، ގަޑިތައް ރަނގަޅަށް ގެންދިއުމަށްޓަކައި ޓީޗަރެއްގެހައިސިއްޔަތުން ފުރިހަމަކުރަންޖެހޭ މަސައްކަތްތައް ކުރުން.\n4. ދަރިވަރުންގެ ކުރިއެރުމަށް ފުންކޮށް، ފުޅާކޮށް ވިސްނުންބަހައްޓައި، ދަރިވަރުން ކުރިއަރަމުންދާ މިންވަރު ވަޒަންކޮށް ބެލެހެއްޓުން.\n5. ކިޔަވައިދިނުމުގައި ގެންނަންޖެހޭ ބަދަލުތައް، ސްކޫލުންއަންގާގޮތެއްގެމަތީން ގެނައުމާއި، ކިޔަވައިދިނުމުގައި ސްކޫލުން ލިބެންހުރިވަސީލަތްތަކުގެ ބޭނުން އެންމެ ފުރިހަމަގޮތުގައި ހިފުން.\n6. ކުލަބް ނުވަތަ ހައުސްއެއް ހިންގުމަށް ހަވާލުކުރެވިއްޖެނަމަ، އެ ޒިންމާއެއް އަދާކުރުން.\n7. ސްކޫލުގެ މެނޭޖްމަންޓުގެ ނުވަތަ މިނިސްޓްރީ އޮފްއެޑިއުކޭޝަނުގެ ސިޔާސަތުތައް ތަންފީޒުކުރުމުގައި ޓީމް މެންބަރެއްގެގޮތުގައިހަރަކާތްތެރިވުން.\n- އިތުރުގަޑީގައި މަސައްކަތްކުރަން ޖެހޭނަމަ ، ހަމަޖެހިފައިވާ އުޞޫލުން އިތުރުގަޑީގެ ފައިސާ ލިބޭނެއެވެ.\n- ތަޢުލީމާއި ތަމްރީން ލިބިފައިވާ މިންވަރު\n- މަސައްކަތުގެ ތަޖުރިބާ ލިބިފައިވާ މިންވަރު\n- މަސައްކަތުގެ ހުނަރާއި ފެންވަރާއި، ޤާބިލްކަމާއި ސިފަތައް\nހ. މި މަޤާމުގެ އިންޓަރވިއު ކުރުން އޮންނާނީ 28 އޯގަސްޓް 2019 ވާ ބުދަ ދުވަހުގެ ރޭ 20:00 ގައި އިސްދޫ ކަލައިދޫ ސްކޫލުގައެވެ.\nށ.އިންޓަރވިއުއަށް ދެންނެވޭނީ ވަޒީފާއަށް ކުރިމަތިލާ ފަރާތްތައް ޝޯޓްލިސްޓް ކުރުމަށްފަހު އެފަރާތްތަކަށް އެކަންޏެވެ.\n3. ވަޒީފާއަށް އެދޭ ފަރާތުގެ ދިވެހި ރައްޔިތެއްކަންއަންގައިދޭ، މުއްދަތު ހަމަނުވާ ކާޑުގެ ދެފުށުގެ ލިޔުންތައް ފެންނަ، އަދިލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް.\n4. ސިވިލް ސަރވިސްއަށް / ސަރުކާރަށް ޚިދުމަތްކުރުމުގެއެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ،އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، ވަޒީފާއަދާކުރާ އޮފީހުގެ ލިޔުން.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރުބައްލަވާފައިވާ ތަޢުލީމީ ސެޓުފިކެޓުތަކުގެ ކޮޕީ (ރާއްޖޭގައިރަޖިސްޓްރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިންބޭރުގެ ޕްރޮގްރާމްތަކުގެ ފެންވަރު ބައްލަވާފައިވާ ސެޓުފިކެޓުތަކާއި،ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެޕްރޮގްރާމްތަކުގެ ފެންވަރު ބައްލަވާފައިވާ ސެޓުފިކެޓުތައް ނުވަތަ ކޯސްފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައިޤަބޫލު ކުރެއްވޭނެކަމަށް މޯލްޑިވްސް ކޮލިފިކޭޝަން އޮތޯރިޓީންދޫކުރައްވާފައިވާ ލިޔުމުގެ ކޮޕީ)\n(ށ) ރާއްޖޭގައި ރަޖިސްޓްރީކޮށްގެން ހިންގާ މަތީ ތަޢުލީމުދޭމަރުކަޒަކުން ކުރިއަށްގެންދާ ރާއްޖޭގެ ޕްރޮގްރާމްތަކުގެ ސެޓުފިކެޓުތަކުގެކޮޕީ. ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n7. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނުންފާސްވިކަން އަންގައިދިނުމުގެ ގޮތުން ސިވިލް ސަރވިސް ޓްރޭނިންގއިންސްޓިޓިއުޓުން ދޫކޮށްފައިވާ ސެޓުފިކެޓުގެ ކޮޕީ.\n(ހ) ސިވިލް ސަރވިސް އިން ބޭރު ވަޒީފާއެއް އަދާކޮށްފައިވާނަމަ،އެ ވަޒީފާއެއް އަދާކުރި މުއްދަތާއި ކުރި މަސައްކަތް ބަޔާންކޮށް އެއޮފީހަކުން ދޫކޮށްފައިވާ ލިޔުން.\n(ށ) އަމިއްލަ ކުންފުންޏެއްގެ ނުވަތަ އަމިއްލައިންސްޓިޓިއުޓެއްގެ ނުވަތަ އަމިއްލަ އިދާރާއެއްގައި ވަޒީފާއަދާކޮށްފައިވާނަމަ ވަޒީފާ އަދާކުރި މުއްދަތާއި ކުރި މަސައްކަތް އަދިމަސައްކަތްކޮށްފައިވާ ތަނުގެ މުވައްޒަފުންގެ އަދަދު ބަޔާންކޮށް އެއޮފީހަކުން ދޫކޮށްފައިވާ ލިޔުން.\nވަޒީފާއަށް އެދޭ ފޯމު މި ސްކޫލްގެ ކައުންޓަރުން ލިބެންހުންނާނެއެވެ. އަދި ސިވިލްސަރވިސް ކޮމިޝަންގެ ވެބްސައިޓުން www.csc.gov.mvމި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތިހުށަހަޅާނީ 28 އޯގަސްޓް 2019 ވާ ބުދަ ދުވަހުގެ މެންދުރު 12:00ގެ ކުރިން އިސްދޫ ކަލައިދޫ ސްކޫލު އޮފީހަށެވެ. އެޕްލިކޭޝަން ފޯމާއެކު ހުށަހަޅަންޖެހޭހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި ޢިއުލާނާ ގުޅިގެން މި މަގާމަށްކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތައް އިންޓަރވިއުކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަފަރާތަކަށް މިވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރުމަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން އިސްދޫ ކަލައިދޫ ސްކޫލުގެ ނަންބަރ 6800743 ފޯނަށް ގުޅުއްވުން އެދެމެވެ.\n19 އޮގަސްޓް 2019\nޕަބްލިޝްކުރި ތާރީޚު: 19 އޮގަސްޓް 2019\nޕަބްލިޝްކުރި ގަޑި: 0839\nސުންގަޑި: 28 އޮގަސްޓް 2019 1200


Raajjeyge Huriha Hisaabakah Mihaaru "Dreams Mobile" Ge Product Thah Deliver Kuraane - Vaguthu\nފޯނު ކުރުމާއި ފޮޓޯ ނެގުމާއި މީސްމީޑިއާ ބޭނުން ކުރުމާއި ހަބަރުދަބަރު އޮޅުންފިލުވުމުގައި ތިމާގެ އެއް ބައިވެރިއަކީ ފޯނެވެ. ދިރިއުޅުމުގެ ކަންކަން ރާވާލައި ޕްލޭންކުރުމަށް ބޭނުން ކުރާ ކަލަންޑަރުގެ ރޯލާއި އެލާމް ގަޑީގެ ރޯލުވެސް މިހާރު އަދާކޮށްދެނީ ފޯނެވެ.\nއެންމެ ފަހުގެ ފޯނާއި ފޯނު ކަވަރާއި ހެޑް ސެޓާއި އަދި މި ނޫނަސް ފޯނާ ގުޅުން ހުރި އެންމެ ފަހުގެ ސާމާނު ގެންގުޅުމަކީ ދިވެހިންގެ ތެރެއިން ގިނަ ބަޔަކު އެކަމަކަށް ލޯބިކުރާ ކަމެކެވެ. މާލެ ސަރަހައްދުން މި ތަކެތި ފަސޭހަކަމާ އެކު ލިބުނު ނަމަވެސް އަތޮޅުތެރޭގައި ތިބި ރައްޔިތުންނަށް މި ތަކެތި ގަތުމުގައި އަދިވެސް ދަތިތަކެއް އެބަހުއްޓެވެ.\nގިނަ ފަހަރު ފޯނެއް ގަންނާން ބޭނުން ވުމުން ގުޅަން ޖެހެނީ މާލޭގައި ހުރި ކޮންމެވެސް ގާތް ތިމާގެ މީހަކަށް ނޫނީ ރަހުމަތްތެރިއަކަށެވެ. ރާއްޖެއިން ބޭރަށް ފުރާ މީހަކު މެދުވެރިކޮށް ފޯނު ފަދަ ތަކެތި ގަންނަނީވެސް މަދެއްކޮށެއް ނޫނެވެ. ފޯނު ގަތުމަށް ފަހު އެ ފޯނު ރަށާ ހަމައަށް ގެންދިއުމަކީ ވެސް އެހާ ފަސޭހަކަމަކަށް ނުވެއެވެ. ފޯނު ފަދަ ތަކެއްޗަކީ އިތުބާރު ކުރެވޭ މީހަކު އަތަށް ދީގެން ނޫނީ ގެންދެވޭނެ އެއްޗަކަށް ނުވުމުން، އެ ފޯނު ރަށަށް ގެނެވެންދެން ދިގު އިންތިޒާރެއް ކުރަން ޖެހެއެވެ.\nއެކަމަކު ދެން މިކަމާ އިތުރަށް ހާސްވާކަށް ނުޖެހޭނެއެވެ. "ޑްރީމްސް މޮބައިލް" އިން ރާއްޖޭގެ ހުރިހާ ރަށަކަށް ނުވަތަ ހުރިހާ ގެއަކަށް އެ ފިހާރައިން ވިއްކާ ތަކެތި ޕޯސްޓް މެދުވެރިކޮށް ފޯރުކޮށްދޭން ނިންމުމާ އެކު އިތުބާރާއިއެކު ތަކެތި ކުރުމުއްދަތެއްގެ ތެރޭގައި ގޭގެ ދޮރޯއްޓާ ހަމައަށް ގެނެވޭނެ މަގު މިވަނީ ފަހިވެފައެވެ. ރާއްޖޭގެ މީހުންދިރިއުޅޭ ހުރިހާ ރަށަކަށް ޚިދުމަތް ލިބޭ ގޮތަށް ޕޯސްޓް މެދުވެރިކޮށް ޕްރޮޑަކްޓްތައް ފޯރުކޮށްދިނުމަށް "ޑްރީމްސް މޮބައިލް" އިން ނިންމާފައިވާ އިރު މިއީ ރާއްޖޭގައި މޮބައިލް ވިއްކާ ކުންފުންޏަކުން ޕޯސްޓް މެދުވެރިކޮށް މިފަދަ ޚިދުމަތެއް ފޯރުކޮށްދޭ ފުރަތަމަ ފަހަރެވެ.\n"ޑްރީމްސް މޮބައިލް"ގެ އޮފިޝަލަކު "ވަގުތަށް" ވިދާޅުވި ގޮތުގައި މިފަދަ ޚިދުމަތެއް ތައާރަފްކުރުމުގެ ބޭނުމަކީ އަތޮޅުތެރޭގައި ތިބި ފަރާތްތަކަށް އިތުބާރު ހުރި ގޮތެއްގައި އަވަސް، އަދި ކޮލިޓީ ޚިދުމަތްތަކެއް ފޯރުކޮށްދިނުމެވެ.\n" ވެބްސައިޓް މެދުވެރިކޮށް އޯޑަރު ކޮށްލެވޭނެ. މާލެ ސަރަހައްދުކަމަށްވާ ނަމަ މުޅިން ހިލޭ ޕްރޮޑަކްޓް ގެންގޮސްދޭނެ. ޕްރޮޑަކްޓް ބައްލަވައިގަންނަވާތާ 30 މިނިޓާއި އެއްގަޑި އިރާ ދެމެދުގެ ވަގުތެއް ނަގާނީ މި ސަރަހައްދުގައި ނަމަ އެ ޕްރޮޑަކްޓް ފޯރުކޮށްދޭން. ބޯޓާ ހަމައަށް ވެސް ގެންގޮސްދޭނެ. ދެން ނުޖެހޭނެ ބަލާދާނެ މީހެއް ނެތިގެން، ބަނދަރު މައްޗަށް ނުދެވޭނެތީ އެއްޗެއް ނުގަނެވިފަ ހުންނާކަށް." އޭނާ ވިދާޅުވިއެވެ.\nޑްރީމްސް މޮބައިލްގެ ރަސްމީ ވެބްސައިޓް www.dreamsmobile.com މެދުވެރިކޮށް އެ ފިހާރައިން ލިބިވަޑައިގަންނަ ހުރިހާ ޕްރޮޑަކްޓެއްވެސް ގަތުމުގެ ފުރުސަތު ކަސްޓަމަރުންނަށް ވަނީ ހުޅުވާލާފައެވެ. ކަސްޓަމަރުންނަށް ފަސޭހަ ކަމާ އެކު ބޭނުންކޮށްލެވޭ ގޮތަށް ފަރުމާކޮށްފައިވާ ވެބްސައިޓް އެއްކަން ފާހަގަކޮށްލަމެވެ.\nޑްރީމްސް މޮބައިލްގެ އޮފިޝަލް ވިދާޅުވީ ޑްރީމްސް އިން ގަންނަ ހުރިހާ ޕްރޮޑަކްޓެއް ވެސް ޕޯސްޓް މެދުވެރިކޮށް ފޯރުކޮށްދޭނެ ކަމަށެވެ. އަދި ދެ ދުވަހާއި ހަތް ދުވަހާ ދެމެދުގެ މުއްދަތެއްގެ ތެރޭގައި ޕްރޮޑަކްޓްތައް ޑެލިވަ ކޮށްދޭނެ ކަމަށާއި ފައިސާ އެކައުންޓަށް ޓްރާންސްފަކޮށްގެން، ނުވަތަ އޮންލައިންކޮށް ފައިސާ ދެއްކުމުގެ ފުރުސަތު ކަސްޓަމަރުންނަށް ލިބޭނެ ކަން އޭނާ ފާހަގަކުރެއްވިއެވެ.\nއަދި ޑްރީމްސް މޮބައިލް އިން ލިބޭ ހުރިހާ ޕްރޮޑަކްޓެއްވެސް، ޑްރީމްސް މޮބައިލްގެ ވެބްސައިޓު މެދުވެރިކޮށް، އެ ފިހާރައިން ގަންނަން ލިބޭ އަގުގައި ލިބެން ހުންނާނެކަން އޭނާ ފާހަގަ ކުރެއްވިއެވެ.\n" ކިތަންމެ ކުޑަ އަގެއްގެ އެއްޗެއް ގަތަސް ގެންގޮސްދޭނެ. ކޮންމެ އެއްޗެއް ވިޔަސް ހަމަ ޕްރޮޑަކްޓް ގަންނަ ހިސާބުން ޓްރެކް ކުރެވޭނެ، ޑެލިވަރ ކުރުމާއި ހަމައަށް ބަލައިލެވޭނެ ކޮބާކަން އެ ޕްރޮޑަކްޓް، ކިހާ ހިސާބެއްގައި ކަންވީ. މީތި މިދަނީ ރެޖިސްޓަޑް ޕޯސްޓުން. މީގަ އިންނާނެ ޑްރީމްސް ފްރީ ޝިޕިން، ޑްރީމްސް ސްޓޭންޑަޑް ދެން ޑްރީމްސް ޕްރިމިއަމް ޝިޕިން." އޭނާ ވިދާޅުވިއެވެ.\nޑްރީމްސް މޮބައިލް އިން ބުނާ ގޮތުން، ފްރީ ޝިޕިންގައި ކަސްޓަމަރުގެ އަތުން އެއްވެސް އަގެއް ނެގުމަކާ ނުލާ އޭނާ ބޭނުންވާ ޕްރޮޑަކްޓެއް އެ ބޭނުންވާ ގެއަކާ ހަމައަށް 7-10 ދުވަސް ތެރޭގައި ފޯރުކޮށްދޭނެއެވެ. އަދި 80 އިންސައްތަ ރަށްރަށަށް ސްޓޭންޑާޑް ޝިޕިން މެދުވެރިކޮށް 4-7 ދުވަސް ތެރޭގައި ޕްރޮޑަކްޓް ޑެލިވަރިކޮށްދެވޭއިރު ޕްރިމިއަމް ޝިޕިންގައި 2-6 ދުވަސް ތެރޭގައި ޕްރޮޑަކްޓް ފޯރުކޮށްދޭނެއެވެ. އެހެންކަމުން މި ޚިދުމަތަކީ ކަސްޓަމަރުންނަށް ވަރަށް ބޮޑު ލުއިފަސޭހަތަކެއް ލިބިގެން ދާނެ ޚިދުމަތަކަށް ވެގެން ދާނެކަން ފާހަގަ ކޮށްލެވެއެވެ.\nމީގެ އިތުރުން އެ ވެބްސައިޓުން، ކަސްޓަމަރުން ބޭނުންވާ ކޮންމެ ޕްރޮޑަކްޓެއްގެ ނަން ޖަހާލުމަށް ފަހު ޕްރޮޑެކްޓް ހޯދައި ލެވޭނެއެވެ. ކަސްޓަމަރުން ބޭނުންވާ ޕްރޮޑަކްޓުގެ ނަމަށް ފިއްތާލުމުން، އެ ޕްރޮޑަކްޓްގެ ހުރިހާ ތަފްސީލެއް ފެންނާނެހެން ލިޔުމުން އެނގެން ހުންނާނެއެވެ. އޭގެ ތެރޭގައި އެ ޕްރޮޑަކްޓްގެ ފީޗަތަކާއި، ލިބެން ހުރި ކުލަތަކާއި އަގު ފަދަ މައުލޫމާތު ހިމެނެއެވެ.\nއަދި އެ ޕްރޮޑަކްޓެއްގެ ތަފްސީލު އެނގޭނެ ފަދަ ވީޑިއޯތައް ވެސް ވެބްސައިޓް މެދުވެރިކޮށް ބަލާލެވޭނެ އިންތިޒާމް "ޑްރީމްސް މޮބައިލް" އިން ވަނީ ހަމަޖައްސައިފައެވެ. އެހެންކަމުން މި ވެބްސައިޓް ބޭނުންކޮށްގެން ގޭގަ ތިބެގެން ވިއަފާރި ކޮށްލުމަކީ ވަރަށް ފަސޭހަ ކަމެއްކަންވެސް ފާހަގަ ކޮށްލެވެއެވެ އަދި ޕްރޮޑަކްޓެއް ގަތުމުގެ ކުރިން ލައިވްކޮށް ކަސްޓަމަރަށް ޑްރީމްސް މޮބައިލް އާއި ވާހަކަ ދައްކާލެވޭނެއެވެ. ގަންނަން ބޭނުންވާ ޕްރޮޑަކްޓާ މެދު އެއްވެސް ސުވާލެއް އޮތް ނަމަ ލައިވްޗެޓް މެދުވެރިކޮށް ސާފުކޮށްލެވޭނެއެވެ.\nއަތަރަށް ވުރެ މީރު ވަސް ދުވާ ތެލެއް ރާއްޖޭގައި\nޖުލައި 31, 2020 00:25\nރާއްޖޭގެ މެޕް ތިއޮތީ އެކޮޅުކޮޅުން


Qaumy teamaai dhekolhah dhuniyeyge football tharinge team eh nikunnany - vNews.mv\nޤައުމީ ޓީމާއި ދެކޮޅަށް ދުނިޔޭގެ ފުޓުބޯޅަ ތަރިންގެ ޓީމެއް ނިކުންނަނީ\nއިސްމާޢީލް ޝާހު 06 October 2019, 16:23\nއަންނަ އަހަރުގެ ޓޫރިޒަމް ދުވަަސް ފާހަގަކުރުމަށް ބާއްވާ ހަރަކާތްތަކުގެ ތެރޭގައި ގައުމީ ފުޓުބޯޅަ ޓީމާއި ދުނިޔޭގެ މަޝްހޫރު ކުޅުންތެރިން ހިމެނޭ ޓީމެއް ހިމެނޭގޮތަށް ހާއްސަ ފުޓުބޯޅަ މެޗެއް ކުޅުމަށް ނިންމާފައިވާ ކަމަށް ޓޫރިޒަމް މިނިސްޓަރު އަލީ ވަހީދު ވިދާޅުވެއްޖެއެވެ.\nމިނިސްޓަރ މިކަން އިއުލާނުކޮށްދެއްވާފައި ވަނީ ދާދިފަހުން ހުޅުވި ކްރޮސްރޯޑްސް މޯލްޑިވްސްގައި ބޭއްވި ދުނިޔޭގެ ޓޫރިޒަމް ދުވަހުގެ ގާލާ ނައިޓްގައި ވާހަކަފުޅުދައްކަވަމުންނެވެ.\nއަލީ ވަހީދު ވިދާޅުވީ ސަރުކާރާ ހަވާލުވުމަށްފަހު ދިވެހިރާއްޖެއަށް ކުރިން ނާންނަ މަންޒަރުތައް ގެންނަން ވިދާޅުވެފައިވާނެ ކަމަށާއި ލަންޑަން ފަދަ ތަންތަނުގައި ވެސް އެރީނާތަކުގައި އޮންނަ ފަތުރުވެރިން އެ މެޗެއް ބަލަން އަންނަ ވަރުގެ ވޯލްޑް ކަޕް، ޕްރިމިއާ ލީގު ނުވަތަ ސްޕެނިޝް ލީގުގައި ކުޅެފައި ތިބި ކުރީގެ ތަރިންނާއެކު ރާއްޖޭގެ ގައުމީ ޓީމު އަންނަ އަހަރުގެ ފަތުރުވެރިކަމުގެ އީދުގައި ކުޅޭ މަންޒަރު ދިވެހިރާއްޖެއިން ފެންނާނެ ކަމަށެވެ.\nއަންނަ އަހަރުގެ ޓޫރިޒަމް ދުވަސް ފާހަގަކުރުމަށް ހަމަޖެހިފައިވަނީ ސެޕްޓެމްބަރު 26 އިން ފެށިގެން އޮކްޓޯބަރު 3ގެ ނިޔަލަށެވެ. މިއީ އެ ދުވަސް ފާހަކުރުމުގެ ގޮތުން ބާއްވާ އެއް ހަރަކާތެވެ.\nއަލީ ވަހީދު ވިދާޅުވީ އަންނަ އަހަރުގެ ޓޫރިޒަމް ދުވަހުގެ ހަރަކާތްތައް އައްޑޫ، ހުވަދޫ އަދި ފުވައްމުލަކުގައި ބޭއްވުމުގެ މަސައްކަތްކުރާނެ ކަމަށެވެ. އަދި ރާއްޖެއަށް ފަތުރުވެރިން އަންނާނެ ސަބަބެއް، ނުވަތަ ރާއްޖޭގެ ރައްޔިތުން އުފަލާއެކު ފާހަގަކުރާނެ ކަމަކަށް މިކަން ވާންޖެހޭ ކަމަށް މިނިސްޓަރ ވިދާޅުވިއެވެ.\nސްޕޯޓްސް ޓޫރިޒަމް ރާއްޖޭގައި ފުޅާކުރުމަށް މިހާރުގެ ޓޫރިޒަމް މިނިސްޓަރ އަލީ ވަޙީދު ވަރަށް ބޮޑަށް މަސައްކަތްފުޅު ކުރައްވައެވެ. އެގޮތުން މިއަހަރުގެ ޓޫރިޒަމް ދުވަސް ފާހަގަކުރުމުގެ ގޮތުން ކިޑްސް ފިއެސްޓާގެ ނަމުގައި ކުޑަކުދިންގެ ފުޓުބޯޅަ މުބާރާތެއް ވަނީ ބާއްވާފައެވެ. މި ހަރަކާތުގެ ތެރެއިން ޑްރީމް ޓީމުގައި ހިމެނުނު ކުޅުންތެރިންނަށް ސްޕެނިސް ލީގުގެ ސެލްޓަ ވިގޯގެ ވެރިންގެ އިތުރުން ރެއާލް މެޑްރިޑްގެ ލެޖެންޑް މިޝެލް ސަލްގާޑޯގެ އެކަޑަމީގައި ތަމްރީނު ފުރިހަމަކުރުމުގެ ފުރުސަތު ވަނީ ލިބިގެންގޮސްފައެވެ.


SunOnline: ކަންބޮޑުވެ ހާސްވުމުން ގިނައިން ކެވެނީ ނުވަތަ ފަލަވަނީ ކީއްވެ؟\nކަންބޮޑުވެ ހާސްވުމުން ގިނައިން ކެވެނީ ނުވަތަ ފަލަވަނީ ކީއްވެ؟\nޑރ. ޖަމްޝީދު 26 Jan 2012, 14:30\nކަންބޮޑުވެ ހާސްވުމާއެކު ހަށިގަނޑުގައި އުފެދޭ ހޯމޯންގެ ސަބަބުން އަދި ހަކުރާއި ސަރުބީ އެކުލެވޭ ލުއިކާނާގެ ސަބަބުން ގިނައިން ކެއުމުގެ އާދަ މީހާގެ ކިބައިގައި އަށަގަންނަވައެވެ. އެހެނަސް ކަންބޮޑުވެ ހާސްވުމުގެ ސަބަބުން ދިމާވާ އެންމެ ފުރަތަމަ އަދި ކުރުމުއްދަތަކަށް ދެމިހުންނަ އަސަރަކީ ކާހިތް ނުވުމެވެ. މިއީ ސިކުނޑީގެ ބައެއް ކަމަށްވާ ހައިޕޯތަލާމަސް އިން އުފައްދާ 'ކޯޓިކޯޓްރޮޕިން ރިލީޒިންގ ހޯމޯން' ގެ ސަބަބުން އަންނަ ބަދަލެކެވެ. މިއާއެކުއެކީ ސިކުނޑީގެ އިތުރު މަސައްކަތަކަށްވަނީ ކިޑްނީގެ މަތީގައިވާ އެޑްރީނަލް ގްލޭންޑް ކިޔާ ގުނަވަނަކުން އެޑްރީނަލިން ނުވަތަ އެޕިނެފްރިން ހޯމޯން އުފެއްދުން އިތުރުކުރުމެވެ. މިއީ މަޝްހޫރު 'ފައިޓް އޯރ ފްލައިޓް' ރެސްޕޮންސް ގެނެސްދޭ ހޯމޯން އެވެ. މިހޯމޯންވެސް ކެއުމުގެ ޚިޔާލު ނުވަތަ ހައިހޫނުކަމާއި ވަގުތީގޮތުން މީހާ ދުރުކުރެއެވެ.\nއެހެނަސް ކަންބޮޑުވެ ހާސްވުން ދިގުދެމިގެންދާނަމަ މަންޒަރު މުޅިން ތަފާތެވެ. އެޕިންފްރިންގެ އިތުރުން އެޑްރީނަލް ގްލޭންޑުން އުފައްދާ އަނެއް ހޯމޯންއަކީ ކޯޓިޒޯލްއެވެ. މިއީ ބަނޑުހައިވުން އިތުރުކޮށްދޭ އަދި ކެއުމުގެ (އެހެން ކަންތަކުގެ ވެސް) ޝައުގުވެރިކަން އިތުރުކޮށްދޭ މާއްދާއެކެވެ. ހާސްކަން ފިލައިދިއުމާއެކު މިހޯމޯންގެ މިންވަރު އާދައިގެ ޙާލަތައް އާދެއެވެ. އެހެނަސް ހާސްކަމާއި ފިކުރުބޮޑުވުން ދެމިހުންނަނަމަ ކޯޓިޒޯލްގެ މިންވަރު ދަށްނުވެ ދެމިހުރެދާނެއެވެ.\nކަންބޮޑުވެ ހާސްވުމާއި ގުޅިފައިވާ އަނެއް ކަމަކީ ވަކިބާވަތްތަކެއްގެ ކާއެއްޗެއްސަށް މީހާގެ ހިތްޖެހުމެވެ. މިގޮތުން ހަކުރު ނުވަތަ ސަރުބީ ނުވަތަ މިދެބައިވެސް އެކުލެވޭ ތަކެތި ކާހިތްވުން ނުވަތަ ކެއުން އިތުރުވެއެވެ. ބެލެވޭ ގޮތުގައި މިއީ ކޯޓިޒޯލް އާއެކު އިންސިއުލިންގެ މިންވަރު މައްޗަށް ދިއުމުން އަންނަ ބަދަލެކެވެ. ބައެއް ދިރާސާތަކުން ދައްކާގޮތުން ގްރެލިން ނުވަތަ ހައިހޫނުކަމުގެ ހޯމޯންގެ ދައުރެއްވެސް މިކަމުގައި އޮވެއެވެ.\nހަކުރާއި ސަރުބީ އެކުލެވޭ ބާވަތްތައް ހަޖަމުވެ ލޭގެ ޒަރީޢާއިން ސިކުނޑިއަށް ދިއުމުން ކަންބޮޑުވެ ހާސްވުމާއި އަދި މިފަދަ އެހެން ޖަޒުބާތު ތަކާއި ގުޅިފައިވާ ސިކުނޑީގެ ބައިތަކަށް އަސަރުކުރުވައި މިފަދަ ޖަޒުބާތުތައް ކުޑަކޮށްދެއެވެ. އެހެންކަމުން ކަންބޮޑުވެ ހާސްވުމުން ކެއުމަށް މިއަންނަ ބަދަލަކީ އެފަދަ ކަންތަކުން މީހާ ދުރުކުރުމަށް އަންނަ ތަބީޢީ ބަދަލަކަށްވުން އެކަށީގެން ވެއެވެ.\nދިރާސާތަކުން ދައްކާގޮތުން ކަންބޮޑުވެ ހާސްވުމަކީ މީހާ ފަލަވުމާއި ވަރަށްބޮޑަށް ގުޅުން އޮންނަ ކަމެކެވެ. ކެއުމަށް އަންނަ ބަދަލުގެ އިތުރުން ނިދި މަދުވުމާއި، ކަސްރަތާއި ދުރުވުމާއި، ބަނގުރާފަދަ ތަކެއްޗާއި ދޯޅުވުމަކީ ހައްތާވެސް ކަންބޮޑުވެ ހާސްވުމާ ގުޅިފައިވާ އަދި މީހާ ފަލަވުމަށް އެހީވެދޭ ކަންތަކެވެ.\nކަންބޮޑުވެ ހާސްވުމާއި ފިކުރުތަކުން ދުރުވުމަށް ކުރެވިދާނެ ކިތަންމެ ކަމެއް އެބައޮތެވެ. އެގޮތުން މީހާގެ ދީނީ ޢަޤީދާ ހަރުދަނާކުރުމާއި ނަމާދުކުރުން އިތުރުކުރުމާއި، މެޑިޓޭޓް ކުރުމާއި، ޤަވާޢިދުން ކަސްރަތުކުރުމާއި، ރައްޓެހި ރަޙުމަތްތެރިންނާއެކު ވަގުތު ހޭދަކުރުމަކީ ހައްތާވެސް މިކަމުގެ ޙައްލުތަކުގެ ތެރޭގައި ހިމެނޭ ކަންތަކެވެ. މިއިން ކޮންމެ ކަމަކީވެސް ހަށިގަނޑުގައި އުފެދޭ ހޯމޯންތަކުގެ މިންވަރަށް އަސަރުކުރުވާ ނަފްސާނީ އަދި އިޖުތިމާޢީ ދުޅަހެޔޮކަމަށް އެހީވެދޭ އަދި މިކަންތަކުގެ ސަބަބުން ކެއުމަށާއި ކަންބޮޑުވެ ހާސްވުމާ ގުޅިފައިވާ އެހެންކަންތަކަށް ހެޔޮބަދަލު ގެނުވައިދޭ ކަންތައްތަކެވެ.\nޕްރޮސްޓޭޓްގެ ދުޅަހެޔޮކަން ދެމެހެއްޓުން\nދުފުމާއި ގުޅިފައިވާ ޞިއްޙީ ނުރައްކާތައް\nހިތުގެ ބައްޔަށް އަޅާނުލައި ތިބެވޭކަށް ނެތް


Dharinge ufandhuvahu Sanjay Dutt dhinee ufaaveri khabareh\nސަންޖޭގެ ދަރިންނަށް ވީޑީއޯކޯލް މެދުވެރިކޮށް ގުޅައިގެން\nސަންޖޭ ދަތާއި މަންނީތާއަށް ލިބިފައިވާ އެއްމާބަނޑު ދެބެން ކަމަށްވާ ޝާހްރާން އާއި އިގްރާގެ 10 ވަނަ އުފަން ދުވަހުގެ ހަދިޔާއެއްގެ ގޮތުގައި ސަންޖޭ އެ ކުދިންނަށް ދިނީ ވަރަށް އުފާވެރި ޚަބަރެކެވެ.\nކެންސަރު ބަލިން އޭނާ މުޅިން ރަނގަޅުވެއްޖެކަމުގެ އުފާވެރި ޚަބަރެވެ. ބައްޔެއްގެ ސަބަބުން ފުރާނައަށް ނުރައްކާވެފައިވާ ބައްޕައެއްގެ ބަލި ފަސޭހަ ވެއްޖެ ކަމުގެ ޚަބަރަށްވުރެ އުފާވެރި ޚަބަރެއް އެމީހެއްގެ ދަރިންނަކަށް ނުލިބޭނެކަން ޔަގީނެވެ.\nސަންޖޭގެ ދެ ދަރިންނާއި އަންހެނުން މަންނީތާ މި ވަގުތު ތިބީ ޑުބާއީގައި ކަމަށް ވާތީ ކުދިންގެ ކޭކު ފެޅުމުގެ ރަސްމިއްޔާތުގައި ސަންޖޭ ބައިވެރި ވެފައިވަނީ ވީޑިއޯ ކޯލް މެދުވެރިކޮށެވެ.\nއެންމެ ފަހުގެ ފަރުވާއަށް ފަހު ބަލި ހުރި ވަރު ދެނެގަތުމަށް ޓެސްޓްތައް ހަދައި އެ ނަތީޖާތައް ދެއްކަން ބުދަ ދުވަހު ސަންޖޭ ހޮސްޕިޓަލަށް ގޮސްފައި ވަނީ ކޮއްކޮ ޕްރިޔާދަތު އާއެކުގަ އެވެ. ހޮސްޕިޓަލުން ސަންޖޭއަށް ލިބުނީ ކެންސަރު މުޅިން ފަސޭހަ ވެފައިވާ ކަމުގެ އުފާވެރި ޚަބަރެވެ.\nޑޮކްޓަރާ ބައްދަލު ކޮށްފައި ހޮސްޕިޓަލުން އެނބުރި އައިސް ސޯޝަލް މީޑިއާގައި ޝެއާކުރި ޕޯސްޓެއްގައި ބުނެފައި ވަނީ ކެންސަރު ބައްޔާ ހަނގުރާމަކޮށް އޭނާއަށް ކާމިޔާބު ލިބިއްޖެ ކަމަށެވެ. ފާއިތުވީ ހަފުތާ ތަކަކީ އޭނާއަށާއި އާއިލާއަށް ވަރަށް ބޮޑު ހިތާމައަކާއި ހިތްދަތިކަމެއް ލިބިގެންދިޔަ ދުވަސްތަކެއް ކަމަށާއި ނަމަވެސް ކަލާންގެ އިރާދަފުޅުން މި ބަލިން މިހާރު އޭނާ މުޅިން ފަސޭހަ ވެފައިވާ ކަމަށެވެ.\nދަރިންގެ 10 ވަނަ އުފަން ދުވަހު އޭނާއަށް މި ލިބުނު އުފާވެރި ޚަބަރަކީ ދަރިންގެ އުފަން ދުވަހު އޭނާއަށް ދެވޭނެ އެންމެ ރަނގަޅު ހަދިޔާ ކަމަށް ސަންޖޭ ބުންޏެވެ. ސަންޖޭ ވަނީ އޭނާއަށް ހެޔޮ ދުއާ ކުރި އެންމެންނަށާއި ފަރުވާ ދިން ޑޮކްޓަރުންނަށް ޝުކުރު އަދާކޮށްފަ އެވެ.\nސަންޖޭ، 61، ގެ ފުއްޕާމެއަށް ކެންސަރު ޖެހިފައިވާކަން އެނގުނީ މިދިޔަ އޮގަސްޓް މަހުގެ ކުރީކޮޅު ކުއްލިއަކަށް ނޭވާލާން ދަތިވެގެން އިމަޖެންސީކޮށް ހޮސްޕިޓަލަށް ގެންގޮސް އެޑްމިޓްކޮށްފައި ބާއްވައިގެން ހެދި ޓެސްޓު ތަކަކުންނެވެ.\nސަންޖޭ އަށް ކެންސަރު ޖެހިފައިވާކަން ހާމަކުރަމުން އެ ދުވަސް އިންޑިޔާގެ ނޫސްތަކުން ބުނެފައިވަނީ ކެންސަރު ހުރީ ތިން ވަނަ ސްޓޭޖުގައި ކަމަށެވެ. ނަމަވެސް ސަންޖޭގެ ކެންސަރަކީ ރަނގަޅު ކުރެވިދާނެ ހިސާބެއްގައި ހުރި ކެންސަރެއް ކަން ފަހުން ވަނީ ޔަގީން ކުރެވިފަ އެވެ. އަދި ކުރިން އެމެރިކާއިން ފަރުވާ ހޯދަން ދާން ހަމަޖެހިފައި އޮތް ސަންޖޭ މި ވަނީ މުމްބައިގެ ހޮސްޕިޓަލަކުން ފަރުވާ ހޯދައި ބަލިން މުޅިން ސަލާމަތް ވެފަ އެވެ.


Raees aa eku 2023 aa hama ah thibeynan: Gasim | Mihaaru\nރައީސް އިބްރާހިމް މުހައްމަދު ސޯލިހާއި ނަޝީދު އަދި ގާސިމް ރައްޔިތުންގެ މަޖިލީހުގެ އިދާރާގައި.---ފައިލް ފޮޓޯ\n27 ނޮވެމްބަރ 2019 - 08:41\nރައީސް އިބްރާހިމް މުހައްމަދު ސޯލިހާ އެކު، މި ފަސް އަހަރުގެ ރިޔާސީ ދައުރު ނިމެންދެން ޖުމްހޫރީ ޕާޓީ (ޖޭޕީ) ދެމިއޮންނާނެ ކަމަށް އެ ޕާޓީގެ ލީޑަރު ގާސިމް އިބްރާހިމް ރޭ ވިދާޅުވެއްޖެ އެވެ.\nމި ސަރުކާރު ހިންގާ ކޯލިޝަންގެ މުހިންމު އެއް ބައިވެރިޔާ އަދި ރައީސް އިބްރާހިމް މުހައްމަދު ސޯލިހަށް ވެރިކަން ހޯދައި ދިނުމަށް ބުރަ މަސައްކަތްތަކެއް ކުރެއްވި ވިޔަފާރިވެރިޔާ ގާސިމް މިހެން ވިދާޅުވީ، ޖޭޕީއާ އަލަށް ގުޅުނު މީހުންގެ ފޯމުތަކާ ހަވާލުވެވަޑައިގަތުމަށް ބޭއްވި ހަފްލާއެއްގަ އެވެ.\nގާސިމް ވިދާޅުވީ، ސަރުކާރު ހިންގާ ކޯލިޝަންގެ މައި ޕާޓީ، އެމްޑީޕީއާ އެކު ވެފައިވާ ވައުދާ އަހުދު ދެމިއޮންނާނީ 2023 ގެ ރިޔާސީ އިންތިހާބާ ހަމައަށް ކަމަށެވެ.\nޖޭޕީގެ ހަރުގެ މ. ކުނޫޒް ގައި ބޭއްވި ޖަލްސާގައި ގާސިމް ވިދާޅުވީ، އެ ޕާޓީން ބޭނުން ވަނީ ރައީސް އިބްރާހީމް މުހައްމަދު ސޯލިހު ރައީސް ކަމުގައި ހުންނަވަން ކަމަށާއި އެކަމަކު އޭގެ މާނަ އަކީ 2023 ގެ ރިޔާސީ އިންތިޚާބަށް ޖޭޕީން ކެންޑިޑޭޓެއް ނުނެރުން ނޫން ކަމަށެވެ.\nގާސިމް ވިދާޅުވި ގޮތުގައި، އެމްޑީޕީ އަށް ޖޭޕީން ދީފައިވާ ޔަގީން ކަމަކީ މި ސަރުކާރު ވެރިކަމަށް ގެނެސް ސަރުކާރާ އެކު މަސައްކަތް ކުރުމެވެ. އަދި އެކަން އެގޮތަށް ކުރިއަށް ދާ ކަމަށް އޭނާ ވިދާޅުވި އެވެ.\n"އަޅުގަނޑުމެން ބޭނުން ވަނީ މިއަދުގެ ރައީސުލްޖުމްހޫރިއްޔާ އެ މަގާމުގައި ހުންނަން. އޭގެ މާނަ އަކީ އަޅުގަނޑުމެން 2023 ގައި ރައީސުލްޖުމްހޫރިއްޔާ ކަމަށް މީހަކު ނުނެރޭނެއެކޭ ނޫނޭ. އެ ހިސާބުން އަޅުގަނޑުމެންގެ ކޮމިޓްމެންޓް، އަޅުގަނޑުމެންގެ ވައުދާއި އަހުދު އެ ނިމުނީ އޭ،" މާމިގިލީ ދާއިރާގެ މެމްބަރު ގާސިމް ވިދާޅުވި އެވެ.\nއޭނާ ވިދާޅުވީ، ޖޭޕީ އަށް މެމްބަރުން އިތުރުކޮށް އެ ޕާޓީ ބޮޑު ކުރުމަކީ ސަރުކާރު ވައްޓާލަން ކުރާ މަސައްކަތެއް ނޫން ކަމަށެވެ. އަދި ވިދާޅުވީ ޖުމްހޫރީ ޕާޓީން ނެރޭނެ ކެންޑިޑޑޭޓެއް ނިންމާނީ އެ ޕާޓީގެ މެމްބަރުން ކަމަށެވެ.\nމި ފަހަކަށް އައިސް މެމްބަރުންގެ އަދަދު އެންމެ ބާރު ސްޕީޑެއްގައި ގިނަ ކުރަމުން ދަނީ ގާސިމްގެ ޖޭޕީ އެވެ. މި ހަފުތާގައި އިލެކްޝަންސް ކޮމިޝަނުން އާންމުކުރި ތަފާސްހިސާބަށް ބަލާއިރު ވެސް އެ ޕާޓީގެ މެމްބަޝިޕަށް 1،391 މީހުން ވަނީ އިތުރުވެފަ އެވެ. މިދިޔަ މޭ މަހުގެ ހިސާބުތަކަށް ބަލާއިރު ޖޭޕީ ގައި ތިބީ 9،335 މެމްބަރުންނެވެ. އެކަމަކު އެ އަދަދު މިހާރު ވަނީ 10،726 އަށް އިތުރުވެފަ އެވެ.\nރޭގެ ޖަލްސާ ގައި ރައީސް އިބްރާހިމް މުހައްމަދު ސޯލިހަށް ތާއީދު ކުރައްވައި އެމަނިކުފާނަށް އެއްބާރުލުން ދެއްވާނެ ކަމަށް ގާސިމް ވިދާޅުވި ނަމަވެސް އާންމު އުސޫލުން އޭނާ ވަނީ އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ފާޑުވިދާޅުވެފަ އެވެ.\nދީނީ އިލްމުވެރިންނާ ގުޅޭ ގޮތުން ފަހަކަށް އައިސް ނަޝީދު ދައްކަވާ ވާހަފުޅުތަކަށް ރައްދު ދެއްވަމުން ގާސިމް ވިދާޅުވި، ދީނީ އިލްމުވެރިން ކުރައްވާ ކަމަކީ ހަނދާން ކޮށްދެއްވުން ކަމަށެވެ.\nMi'ee Islaamee gaumeh, Dheenah ithurah dhauvathu dheyn jehey sababeh neiy: Nasheed\nގާސިމް އެ އިޝާރާތް ކުރައްވަނީ ސަތޭކަ ޕަސެންޓް އިސްލާމީ ގައުމެއްގެ ގޮތުގައި ރާއްޖެ އޮންނަތާ އެތައް އަހަރެއް ވެއްޖެ ކަމަށާއި މިހާރު އަލުން ރާއްޖޭގައި ދީނަށް ދައުވަތު ދޭން ޖެހޭ ސަބަބެއް އޮތް ކަމަށް ވިސްނިވަޑައިނުގަންނަވާ ކަމަށް ދީނީ އިލްމުވެރިޔާ ޑރ. އިޔާޒް އަބްދުއްލަތީފަށް ރައްދު ދެއްވަމުން ނަޝީދު މި ހަފުތާގައި ދެއްކެވި ވާހަކަފުޅަށެވެ.\nނަޝީދަށް އަމާޒު ކުރައްވައި ގާސިމް ވިދާޅުވީ، ނަޝީދު އެ ވާހަކަފުޅު ދެއްކެވީ ކޮން ކަމަކާ ގުޅިގެން ކަން އަމިއްލަ އަށް އިހުސާސް ކޮށްލުމުން ކޮންމެ މީހަކަށް ވެސް އެނގޭނެ ކަމަށެވެ. އިލްމުވެރިން އެ ގޮތަށް ވާހަކަ ދެއްކެވުމުން "ތިމަންނާ އަކީ އިސްލާމެކޭ" ކިޔަން ޖެހޭ ތޯ ގާސިމް ސުވާލުކުރެއްވި އެވެ.\nރައީސް މުހައްމަދު ނަޝީދު މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ޕާޓީތަކުގެ ކޯލިޝަން\n23 ކޮމެންޓް, 24 ރިއެކްޝަންސް\nއަހަރެންގެ އަމިއްލަ ނަފުސަށާއި އަހަރެންގެ ގެ ވަޝައިގެންވާ މީހަކު ގާސިމައް ވޯޓެއް ދޭންޖެހޭ ސަބަބެއް ނެތް.\nމޫސުން ލަފާ ކުރާ ބީދައިން ( ރައީސް ) އާއި އެކު ހުރުން ލަފާ ކުރުން. ތިޔަ ލަފާކުރާ ސިޔާސީ މުސުން މިހާތަނަށް ދިމާވެފަ އެބަ އޮތްތޯ؟ ތީގެ މާނައަކީ ދެން ހިއެއްނުވެ ތިޔަ އެކުގައި ހުރުމަށް 40 ވެސް އާއްމު ތޮބީއީ ތަޖުރިބާ ދައްކާ ގޮތުން ވާނޭ ހެނެއް.\nމިޖެހުނީ ބޮޑުވަބާއެއް ދެއްހަދުކޭތަހިފުއްނޫކަމެއްނުރާނެ\nކާސިމްބޭގުދު އާދެޔޯ ވާނޮޅި ދަމާލާފާ.\nކަލޭހެޔޮ މިހާރުން މިހާރައް އެއްބާރުލުންނުދިނަސް މޑޕ އެލަނިންވެސް މާބޮދައްވެސް ހެޔޮވެރިކަމެއްކޮއްދެވޭނެ ކާލޭމެން ކިހިލިޖަހައިގެން އުޅެންހަދާގެން އިބޫއައްވެސް އެހުންނަނީ ބަރުހެލިވެފަ ޕުލީޒް ދުރައްދޭ....\nހަމަ ސީދާ މަލިކުލަވަ ނުބުނެމިތާ ހުރެވޭކައްނެތް ބުނެގެން ވާކައްނެތް.\n2023ކީއްކުރަން 2060ވެސް ހުންނަންޖެހޭނީ.. ނިގޫއޮތީ އެސްބީއައިގަ.. ކުޑަކޮށްތެޅުނަސް ނިގުލަށް ވާންކުރާނެ އިންޑިޔާއިން.. ދެން ގައުމޭ ދީނޭ މިއްލަތޭ ނުކިޔާ އަތްޖަހަން ހުންނަނަމަ. ގާސިމު ނޫނީ 2023ގަ ވާދަކުރަން އިއުލާނުކުރި ސިޔާސީމީހަކުނެތް. މިސަރުކާރު ދަމަހައްޓަން ދެއިރު ދެދަޅަޔަށް އަބަދުގޮވާމީހާ. ގާސިމު މިސަރުކާރު ކިތައްމެވަރަކަށް ދެމިޔަސް އަހަރެމެންނަހެޔޮ ވޯޓުހޯދަން އަަހަރެމެންގާތަށް ނާންނާތި. ފައިސާދީގެން ގަނެވޭވަރަކަށްގަނޭ ހެޔޮހިތުން އެއްމެވޯޓެވެސް\n2023 އާ ހަމައަށް އެމްޑީޕީއަށް ކޮމިޓްމެންޓް ދީފައިވާނަމަ އެމީހުންނާމެދު އެންޓި ކެމްޕޭން ނުކުރެވޭނެ 2023 ގެ އިންތިޚާބަކަށް. އެންޓި ކެމެޕެއިނެއް ނުކޮށް މިގައުމުގައި މިހާތަނަށް އެއް ބަޔަކުވެސް ވެރިކަމަށް އަރާފައެއްނުވޭ. ދެން 2023 ގަ ޖޭޕީން މީހަކު ނެރިގެން ވޯޓްލާ ދުވަހު2ލައްކަ ވޯޓް ލިބޭނެއޭ ހީވުން އެއީ ވަރަށް ...\nއިޔާޒު އައްނި އަށް ހަނދާން ކޮށްދޭހެން.. ރައްޔިތުން ގާސިމްއަށް ވެސް ހަނދާކޮށްދެނީއޭ ބަގާވާތްނުކުރަން.. ދެން އަބަދު ކިޔަންޖެހޭތޯ ތިމަންނައަކީ ސަރުކާރާ އެކު ދެމިހުންނާނެ މީހެކޭ. މެންބަރުން ގިނަކުރަނީ ބަގާވާތްކުރާކަށްނޫނޭ.\nރައީސާއި އެކުގައި ކޮންމެހެން 2023 ހަށް ތިބޭނެ ވާހަކަ ބުނާނެކަމެއްނެތް. އޭގެ ބަދަލުގައި 2023 ހާއި ހަމައަށް ސަރުކާރުގެ ގެތެރެއިން ފުރުސަތު ހޯދައިގެން ކަންތައްތަކެއް ކުރާން ބޭނުންކަމަށް ފާޅުގައި ބުނާން ނުކެރުނީ ކީއްވެ؟! # މިޖިލިސް އިންތިޙާބުގައި ސޭޓް އާދޭސް ކުރަމުންދަނިކޮށް ރައްޔިތުން ދީފައިވާ ވޯޓަށް ބަލާލުމުން އޭގެ ކުރީ އިންތިޙާބުގައިވެސް ރައްޔިތުން ވޯޓްދިންގޮތް ހާމަވެގެންދޭ. ރައްޔިތުންގެވޯޓަކީ ޤާސިމްއަށްޙާއްސަވެގެންވާ އެއްޗެއްކަމަށް ހަދާންނޫޅޭ.


Spain balikoh Nations League ge champion kan France ah\nސްޕެއިން ބަލިކޮށް ނޭޝަންސް ލީގުގެ ޗެމްޕިއަންކަން ފްރާންސަށް\nސްޕެއިން އަތުން ފްރާންސް މޮޅުވީ 2-1 ގެ ނަތީޖާއަކުން\nނޭޝަންސް ލީގުގެ ތިންވަނަ ހޯދީ ބެލްޖިއަމް ބަލިކުރި އިޓަލީ\n11 އޮކްޓޯބަރ 2021 | ހޯމަ 03:04\nނޭޝަންސް ލީގުގެ ޓްރޮފީއާއެކު ފްރާންސްގެ ކުޅުންތެރިން އުފާފާޅުކުރަނީ\nޔުއެފާ ނޭޝަންސް ލީގުގެ ފައިނަލް މެޗުގައި އާދީއްތަ ދުވަހުގެރޭ ފަހަތުން އަރައި ސްޕެއިން ބަލިކޮށް، ފްރާންސުން ޗެމްޕިއަންކަން ހޯދައިފިއެވެ.\nއިޓަލީގެ މަޝްހޫރު ސަން ސީރޯ ސްޓޭޑިއަމުގައި ކުޅުނު މި މެޗުން ފްރާންސް މޮޅުވީ 2-1 ގެ ނަތީޖާއަކުންނެވެ. މި މެޗުން ފްރާންސް މޮޅުވިއިރު، އެންމެ ފަހުން ކުޅުނު ވާދަވެރި 25 މެޗުންވެސް ފްރާންސް ބަލިވެފައެއް ނުވެއެވެ.\nއާދީއްތަ ދުވަހުގެރޭ ކުޅުނު މެޗުގެ ފުރަތަމަ ހާފުގައި ލަނޑެއް ފެނިފައި ނުވާއިރު، ދެވަނަ ހާފުގައި އެންމެ ފުރަތަމަ ލަނޑު ޖަހައި ލީޑު ނަގާފައިވަނީ ސްޕެއިނުންނެވެ. މެޗުގެ 64 ވަނަ މިނެޓުގައި ސާޖީ ބުސްކެޓްސް ދިން ބޯޅައަކުން މި ލަނޑު އެ ޓީމަށް ކާމިޔާބުކޮށްދިނީ މިކޭލް އޮޔާޒަބާލެވެ.\nއެކަމަކު އޭގެ ދެ މިނެޓު ފަހުން ފްރާންސުން ވަނީ ނަތީޖާ އެއްވަރުކޮށްފައެވެ. ކީލިއަން އެމްބާޕޭގެ އެހީއާއެކު މި ލަނޑު އެ ޓީމަށް ކާމިޔާބުކޮށްދިނީ ކަރީމް ބެންޒެމާއެވެ. އަދި މެޗު ނިމެން 10 މިނެޓަށް ވެފައި ވަނިކޮށް ތެއޯ ހެނާންޑޭޒް ދިން ބޯޅަ އެމްބާޕޭ ވަނީ ލަނޑެއް ޖަހައި، މި މެޗުން ފްރާންސް މޮޅުކޮށްދީފައެވެ.\nމި ލަނޑު ޖެހިއިރު އެމްބާޕޭ އޮފްސައިޑުގައި ހުރި ކަމަށް ސްޕެއިނުގެ ކުޅުންތެރިން އެޕީލްކުރި ނަމަވެސް، އެމްބާޕޭއަށް ބޯޅަ ލިބުމުގެ ކުރިން ސްޕެއިނުގެ އެރިކް ގާސިއާގެ ފައިގައި ބޯޅަ ޖެހުމުން، ވީޑިއޯ އެސިސްޓަންޓް ރެފުރީ (ވީއޭއާރް) ބެލުމަށްފަހު ރެފުރީ ނިންމީ އެއީ ރަނގަޅު ލަނޑެއް ކަމަށެވެ.\nއޭގެ ފަހުން ނަތީޖާ އެއްވަރުކުރަން ސްޕެއިނުން ގިނަ މަސައްކަތްތަކެއް ކުރިއިރު، މެޗު ނިމެން މިނެޓަކަށް ވެފައި ވަނިކޮށް އޮޔާޒަބާލް ފޮނުވާލި ނުރައްކާތެރި ހަމަލާއެއް ފްރާންސްގެ ގޯލްކީޕަރު ހޫގޯ ލޮރިސް ވަނީ ދިފާއުކޮށްފައެވެ. އަދި މެޗުގެ އިތުރު ވަގުތުގައި އޭރިއާ ތެރެއިން ސްޕެއިނުގެ ޔެރެމީ ޕީނޯ ފޮނުވާލި ހަމަލާއެއްވެސް ލޮރިސް ވަނީ ހުއްޓުވާފައެވެ.\nމި މޮޅާއެކު ފްރާންސުން މި ފަހަރުގެ ނޭޝަންސް ލީގުގެ ޗެމްޕިއަން ހޯދިއިރު، މިއީ ރަޝިއާގައި 2018 ވަނަ އަހަރު ބޭއްވި ފީފާ ވޯލްޑް ކަޕަށްފަހު އެ ޓީމުން ހޯދި ފުރަތަމަ ކާމިޔާބީއެވެ. މި ދެ ކަމިޔާބީވެސް ފްރާންސުން ހޯދާފައިވަނީ ޑިޑިއޭ ޑެޝޯމްޕްސްގެ އިރުޝާދުގެ ދަށުންނެވެ.\nސްޕެއިން ބަލިކޮށް ފްރާންސުން ނޭޝަންސް ލީގުގެ ޗެމްޕިއަންކަން ހޯދިއިރު، މި މުބާރާތުގެ ތިންވަނަ ހޮވި މެޗުގައި ބުދަ ދުވަހުގެރޭ އިޓަލީ ވަނީ ބެލްޖިއަމް އަތުން 2-1 ގެ ނަތީޖާއަކުން މޮޅުވެފައެވެ.\nނޭޝަންސް ލީގަކީ ބައިނަލްއަގުވާމީ ވާދަވެރި މެޗުތަކެއް ގިނަ ގައުމުތަކަށް ހޯދައިދިނުމަށާއި، ބޮޑު މުބާރާތެއް ނޯންނަ އަހަރެއްގައި ފުޓްބޯޅައިގެ ވާދަވެރިކަން ފެންނަ މުބާރާތެއް ބޭއްވުމަށް ޔުއެފާއިން 2018 ވަނަ އަހަރު ފެށި މުބާރާތެކެވެ. މި މުބާރާތުގެ ފުރަތަމަ ޗެމްޕިއަނަކީ ޕޯޗުގަލެވެ. އެ ޓީމުން ތަށި ހޯދީ 2019 ވަނަ އަަހަރު ނެދަލެންޑްސް ބަލިކުރުމަށްފަހުއެވެ.\nފަހު ވަގުތު ބެލްޖިއަމް ބަލިކޮށް ފްރާންސް ފައިނަލަށް\nއިޓަލީގެ ރިކޯޑަށް ނިމުން ގެނެސް ސްޕެއިން ފައިނަލަށް


އޮގަސްޓު 2019 ގައި މީރާއަށް 862.91 މިލިއަން ރުފިޔާ ބަލައިގަނެފައިވާކަމަށް އެ އޮތޯރިޓީން މައުލޫމާތު ދީފިއެވެ. މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ %14.8 ދަށް އަދަދެކެވެ. އަދި، މިއީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ %3.4 ދަށް އަދަދެކެވެ.\nވޭތުވެދިޔަ އަހަރުގެ އޮގަސްޓު މަހު ލިބުނު އާމްދަނީއަށްވުރެ މި އަހަރުގެ އޮގަސްޓު މަހު ލިބިފައިވާ އާމްދަނީ ދަށްވެފައިވާ ސަބަބަކީ އޮގަސްޓު 2018 ގައި ލޭންޑް އެކިއުޒިޝަން ފީ އަދި ކޮންވަރޝަން ފީ، ކޮންސްޓްރަކްޝަން އެކްސްޓެންޝަން ފީ އަދި ލީސް ޕީރިއަޑް އެކްސްޓެންޝަން ފީ ގެ ގޮތުގައި ލިބިފައިވާ ފައިސާއަކީ ހަމައެކަނި އެ މުއްދަތުގައި ދައްކަންޖެހޭ ފައިސާ އެއް ކަމަށް ވަތީ ކަމަށް މީރާއިން މައުލޫމާތުދެއެވެ. މީގެ އިތުރުން، މި އަހަރުގެ އޮގަސްޓު މަހު ލިބޭނެކަމަށް އަންދާޒާކުރި އަދަދަށްވުރެ އާމްދަނީ ދަށްވެފައިވުމުގެ މައިގަނޑު ސަބަބަކީ ޖީ.އެސް.ޓީގެ ގޮތުގައި ލިބެންޖެހޭ ބައެއް ފައިސާ، އެ ފައިސާ ދައްކަންޖެހޭ ސުންގަޑިއަށް ދައްކާފައި ނުވާތީ ކަމުގައި މީރާއިން ހާމަކުރެއެވެ.\nއޮގަސްޓު 2019 ގައި އެ އޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ %55.8 ނުވަތަ 481.72 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ބީ.ޕީޓީ އިންނެވެ. އެއީ %13.3 ނުވަތަ 114.67 މިލިއަން ރުފިޔާއެވެ. މީގެ އިތުރުން، ގްރީން ޓެކްސްގެ ގޮތުގައި 72.09 މިލިއަން ރުފިޔާ (8.4%)، އެއަރޕޯޓް ޑިވެލޮޕްމަންޓް ފީގެ ގޮތުގައި 53.36 މިލިއަން ރުފިޔާ (6.2%)، އެއަރޕޯޓު ސަރވިސް ޗާޖްގެ ގޮތުގައި 52.13 މިލިއަން ރުފިޔާ (6.0%) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 88.94 މިލިއަން ރުފިޔާ (10.3%) ހިމެނެއެވެ.\nގުޅުންހުރި ލިޔުންތައް: https://www.mira.gov.mv/reports/Aug19.pdf


ރެކޯޑް އަދަދަކަށް ދިވެހިން ކޮވިޑަށް ޕޮޒިޓިވްވެއްޖެ – Haftha\nSat, 15 August, 2020, 4:18 pm\nކޮރޯނާވައިރަހަށް ރާއްޖެއިން ރެކޯޑް އަދަދެއް ދިވެހިން ޕޮޒިޓިވްވެއްޖެ އެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނީ، ރޭގެ 6:00 އިން މިރޭގެ 6:00 އަށް ރިޕީޓެޑް ސާމްޕަލްތަކާއެކު 947 ސާމްޕަލް ނެގިއިރު ޕޮޒިޓިވް ވެފައިވަނީ 36 މީހުން ކަމަށެވެ.\nއޭގެ ތެރެއިން ތިން މީހުން ފިޔަވައި އެންމެންނަކީ ވެސް ދިވެހިންނެވެ. ދެން ހިމެނެނީ ބަންގްލަދޭޝްގެ މީހަކާއި އިންޑިއާ މީހެކެވެ.\nމިއީ ރާއްޖެއިން ކޮވިޑް 19 ފެނުނު ފަހުން މިހާ ގިނަ އަދަދެއްގެ ދިވެހިން އެއް ދުވަހެއްގެ ތެރޭގައި ޕޮޒިޓިވްވި ފުރަތަމަ ފަހަރެވެ. އަދި މިދިޔަ ނުވަ ދުވަހު ރާއްޖެއިން ޕޮޒިޓިވްވި މީހުންގެ ނަންބަރަށް ބަލާއިރު ބަލި ޖެހުނު ބިދޭސީންނަށްވުރެ ދިވެހިން ވަނީ އިތުރުވެފައެވެ.\nއެގޮތުން މިމަހުގެ އެކަކުން ފެށިގެން މިއަދުގެ ނިޔަލަށް ޕޮޒިޓިވް ވީ ބިދޭސީންގެ އަދަދަކީ 76 އެކެވެ. އެއީ ބަންގްލަދޭސީންނާއި އެހެނިހެން ގައުމުތަކުގެ މީހުން ވެސް ލައިގެންނެވެ. ނަމަވެސް އެ މުއްދަތުގެ ތެރޭގައި ބަލި ޖެހުނު ދިވެހިންގެ އަދަދު ވަނީ 112 އަށް އަރައިފައެވެ.\nރާއްޖެއިން ކޮވިޑް ބައްޔަށް ފަރުވާ ހޯދަމުން އަންނަ މީހުންގެ ތެރެއިން ރޭގެ 6:00 އިން މިރޭގެ 6:00 އަށް ރަނގަޅުވެފައިވަނީ 47 މީހެކެވެ. އަދި ބަލިން ރަނގަޅުވި މީހުންގެ ޖުމްލަ އަދަދު ވަނީ 2227 އަށް އަރައިފަ އެވެ.\nމިއާއެކު ރާއްޖޭގައި ކޮވިޑް ބައްޔަށް ފަރުވާ ހޯދަމުން އަންނަ މީހުންގެ އަދަދު އަނެއްކާ ވެސް ވަނީ މަދުވެ، 306 އަށް ތިރިވެފައެވެ. އަދި ކަރަންޓީނުގައި 97 މީހަކު ތިބިއިރު އައިސޮލޭޝަން ފެސިލިޓީތަކުގައި މިވަގުތު 283 މީހަކު އެބަ ތިއްބެވެ.\nރާއްޖެއިން ކޮވިޑް ޖެހިގެން މިހާތަނަށް މަރުވެފައިވަނީ 13 މީހެކެވެ. އެއީ އަށް ދިވެހިންނާއި ހަތަރު ބަންގްލަދޭސީންނާއި ފިލިޕީންސް މީހެކެވެ.


ADK ah 18 million dollar ge biya investment eh, theatre complex akaai 10 buryge imaaraatheh | Mihaaru\nއޭޑީކޭ ހޮސްޕިޓަލްގައި މިއަދު ބޭއްވި ރަސްމިއްޔާތުގައި ނާޝިދު ވާހަކަ ދައްކަވަނީ. - ފޮޓޯ: މުހައްމަދު ޝަރުހާން/ މިހާރު\nއޭޑީކޭއަށް 18 މިލިއަން ޑޮލަރުގެ ބިޔަ އިންވެސްޓްމަންޓެއް، ތިއޭޓަ ކޮމްޕްލެކްސްއަކާއި 10 ބުރީގެ އިމާރާތެއް\n26 ޖޫން 2016 - 16:30 24 comments\nރާއްޖޭގައި ހުރި އަމިއްލަ އެންމެ ބޮޑު ހޮސްޕިޓަލް، އޭޑީކޭގެ ހިދުމަތްތައް ފުޅާ ކުރުމުގެ ގޮތުން ތިއޭޓަރު ކޮމްޕްލެކްސްއަކާއި 10 ބުރީގެ އިމާރާތެއް އެޅުމަށް އެ ހޮސްޕިޓަލުން މިއަދު ނިންމައިފި އެވެ. މި ބޮޑު މަޝްރޫއުގެ އަގަކީ 18.2 މިލިއަން ޑޮލަރެވެ.\nއޭޑީކޭ ކޮމްޕެނީގެ ޗެއާމަން އަދި ސީއީއޯ އަހުމަދު ނަޝީދު ނޫސްވެރިންނާ ވާހަކަ ދައްކަވަމުން ވިދާޅުވީ، މި ޕްރޮޖެކްޓު ހިންގުމަށް ޖަރުމަން ޑިވެލޮޕްމަންޓް ބޭންކުން 12 މިލިއަން ޑޮލަރުގެ ލޯނެއް ހަމަޖެހިފައިވާ ކަމަށެވެ. އަދި ބާކީ 6.2 މިލިއަން ޑޮލަރު، އިކުއިޓީގެ ގޮތުގައި އޭޑީކޭ އިން ހަރަދު ކުރާނެ ކަމަށް އޭނާ ވިދާޅުވި އެވެ.\nނާޝިދު ވިދާޅުވީ މި މަޝްރޫއުގެ ދަށުން ތިއޭޓަރު ކޮމްޕްލެކްސްއަކާއި ކެތު ލެބެއް ގާއިމު ކުރާނެ ކަމަށެވެ. އޭރުން ހިތުގެ ބޮޑެތި ބަލިތަކަށް ވެސް އޭޑީކޭ އިން ފަރުވާ ކުރެވޭނެ ކަމަށް އޭނާ ވިދާޅުވި އެވެ. މި ދެ ތަނަށް ބޭނުންވާ ސާމާނުތައް އަންނަ އޮގަސްޓް މަހު ރާއްޖެ ގެންނާނެ ކަމަށް އޭނާ ވިދާޅުވި އެވެ.\n"ތިއޭޓަރު ތެރޭގައި ހިތުގެ ސާޖަރީތައް ހެދޭވަރުގެ ކޮމްޕްލެކްސެއް ހިމެނޭ. މި ހިދުމަތް މި އަހަރުގެ ފަހުކޮޅު ދެވޭނެ ކަމަށް އުންމީދު ކުރެވެނީ،" ނާޝިދު ވިދާޅުވި އެވެ.\nއޭޑީކޭ ހޮސްޕިޓަލުން ބަޔަކު ހިދުމަތް ހޯދަން ކިއުގައި.\nމި މަޝްރޫއު ނިމޭއިރު، އޭޑީކޭގައި ހުރި އޮޕަރޭޝަން ތިއޭޓަރުގެ އަދަދު ފަހަކަށް އަރާނެ އެވެ. އަދި ކެތު ލެބަށް ގެނައުމަށް ހަމަޖެހިފައިވަނީ ބައި ޕްލޭން ސިސްޓަމެކެވެ. މި މަޝްރޫއު ނިމުމުން ސާޖަރީ ހެދުމަށް ރައްޔިތުންނަށް ބޮޑު އިތުބާރެއް ލިބޭނެ ކަމަށް އޭނާ ވިދާޅުވި އެވެ.\nހަމައެއާއެކު އޭޑީކޭގައި ހުރި ހަތް ބުރީގެ އިމާރާތުގެ ފަހަތުގައި 10 ބުރީގެ އާ އިމާރާތެއް އެޅުމުގެ މަސައްކަތް ވަރަށް އަވަހަށް ފަށާނެ ކަމަށް ނާޝިދު ވިދާޅުވި އެވެ. އެ އިމާރާތް ހާއްސަކުރާނީ އޭޑީކޭ އިން ހިދުމަތް ހޯދަން ބޭނުންވާ މީހުންނަށާއި އޭޑީކޭގެ މުވައްޒަފުންނަށް ކަމަށް ވެސް އޭނާ ވިދާޅުވި އެވެ.\n"ރާއްޖެތެރޭގައި އުޅޭ މީހުން މާލެ އައިސް ވަރަށް ބޮޑު ތަކުލީފަކަށްވޭ މާލޭގައި ތިބުމަށް. އެހެންވީމަ ސަބްސިޑައިޒް ރޭޓެއްގައި އޭޑީކޭ އިން ހިދުމަތް ހޯދަން އަންނަ މީހުންނަށް ބައި ސްޓޭންޑާޑް އެކޮމަޑޭޝަން ބްލޮކެއް ގާއިމު ކުރުމަށް ވަނީ ހަމަޖެހިފައި." ނާޝިދު ވިދާޅުވި އެވެ.\nއޭޑީކޭ ހުރި ބިމުގައި މިހާރު ޖައުސާ ކޮންސްޓްރަކްޝަނުން ބޮޑު އިމާރާތެއް އަންނަނީ ހަދަމުންނެވެ. ނާޝިދު ވިދާޅުވި ގޮތުގައި މި އިމާރާތުގައި 85 އެނދާއެކު، އުމުރުން ދުވަސްވީ މީހުންނަށް ހިދުމަތްދޭ ތަނަކާއި ދަރިމައިވުމާ ގުޅޭ ކަންތައްތަކާ ބެހޭ ކްލިނިކެއް ވެސް ހުންނާނެ އެވެ.\nމީގެ އިތުރުން އޭޑީކޭގައި ކްރިޓިކަލް ކެއާ ޔުނިޓް (ސީސީޔޫ) ގެ ހިދުމަތް ވެސް ފެށުމަށް ވަނީ ހަމަޖެހިފަ އެވެ. އަދި މި މަޝްރޫއު ނިމުމާއެކު ގިނަ އަދަދެއްގެ ވަޒީފާގެ ފުރުސަތު ލިބޭނެ ކަމަށް އޭޑީކޭ އިން ވަނީ ބުނެފަ އެވެ.\nއޭޑީކޭ ހޮސްޕިޓަލްގައި މިއަދު ބޭއްވި ރަސްމިއްޔާތުގައި ނާޝިދު އާއި ޖާމަން ޑިވެލޮޕްމަންޓް ބޭންކުގެ ފަރާތުން ބޭފުޅަކު ބައިވެރިވެވަޑައިގެން ނޫސްވެރިންނާ ވާހަކަ ދައްކަވަނީ.--- ފޮޓޯ: މުހައްމަދު ޝަރުހާން/މިހާރު\nއޭޑީކޭ އިތުރަށް ތަރައްގީވެ، އާ ހިދުމަތްތަކެއް ތައާރަފްވުމަކީ އެ ހޮސްޕިޓަލްގެ ހިދުމަތްތައް އާ ހަރުފަތަކަށް ގެންދެވޭނެ ކަމަށް ނާޝިދު ވިދާޅުވި އެވެ. އަދި ޖާމަން ޑިވެލޮޕްމަންޓް ބޭންކާ ގުޅިގެން ސިއްހީ ހިދުމަތް ދޭނެ މީހުން ބިނާ ކުރުމަށް ހަމަޖެހިފައިވާ ކަމަށް ވެސް އޭނާ ވިދާޅުވި އެވެ.\nނާޝިދުގެ ވާހަކައިގައި ޖާމަން ޑިވެލޮޕްމަންޓް ބޭންކުން ލޯނު ހޯދުމުގައި ދަތިތަކާ ކުރިމަތިލާން ޖެހުނު ކަން ފާހަގަކުރެއްވި އެވެ. ލޯނު ދޭނެ މިންގަނޑުތަކާއި އޭޑީކޭއިން ހިންގާ މަޝްރޫއުތަކަކީ ކޮބައިކަން އެ ބޭންކުން ބަލައި ދިރާސާ ކުރި ކަމަށް ވެސް އޭނާ ވިދާޅުވި އެވެ.\nޖާމަން ޑިވެލޮޕްމަންޓް ބޭންކުން އޭޑީކޭ އަށް ލޯނެއް ނެގީ 10 އަހަރު ދުވަހުގެ ތެރޭގައި 12 މިލިއަން ޑޮލަރު ދައްކާ ހަލާސް ކުރާ ގޮތަށެވެ. މި ލޯނު ލިބުނީ އޭޑީކޭގައި ޕްރޮޓޮކޯލްތަކަކާއި ސިސްޓަމްތަކެއް އޮތީމަ ކަމަށް ވެސް ނާޝިދު ވިދާޅުވި އެވެ. އަދި މި މަޝްރޫއު ދެ އަހަރު ތެރޭގައި ނިންމުމަށް މަސައްކަތް ކުރަމުން އަންނަ ކަމަށް ވެސް ކޮމަންޑޫ ދާއިރާގެ މެމްބަރު ނާޝިދު ވިދާޅުވި އެވެ.\nއިތުރު ލިޔުންތައް ސިއްހަތު އޭޑީކޭ ހޮސްޕިޓަލް ހިތުގެ ބަލި އޭޑީކޭ އަހުމަދު ނާޝިދު ސިއްހީ ޚިދުމަތް އޭޑީކޭ އަހުމަދު އަފްއާލް ރާއްޖެ-ޖަރުމަން


Minivankamuge thaareekhee photo gai kudakudhin! | Mihaaru\nގިނަ ބަޔަކަށް މިއަދު އެންމެ ކަމުދިޔަ ފޮޓޯ.\nމިނިވަންކަމުގެ ތާރީޚީ ފޮޓޯގައި ކުޑަކުދިން!\n26 ޖުލައި 2019 - 17:54 22 comments\nމަތީގައިވާ ފޮޓޯ އަކީ މީގެ 54 އަހަރު ކުރިން ޖުލައި 26، 1965 ގައި ރާއްޖެ އަށް މިނިވަންކަން ލިބުނު އެއްބަސްވުމުގައި ސޮއިކުރާ މަންޒަރެވެ. ހަމައެކަނި ތަފާތަކީ މި ފޮޓޯގައި ކުޑަކުދިންތަކެއް ތިބުމެވެ. އެހެން ހުރިހާ ކަމެއް ވެސް އަސްލު ފޮޓޯއާ އެއްގޮތެވެ.\nއިނގިރޭސިންގެ އަތްދަށުން ރާއްޖެ އަށް މިނިވަންކަން ލިބުނު ތާރީޚީ ވަގުތުކޮޅު މިއަދު ގިނަ ބަޔަކަށް ހަނދާން އާކޮށް ދިނީ މި ފޮޓޯއިންނެވެ.\nކުޑަކުދިން ބައިވެރިކޮށްގެން އަސްލާ އެއްގޮތަށް މި ފޮޓޯ ނަކަލު ކުރީ ބިލަބޮންގް އިންޓަނޭޝަނަލް ސްކޫލުންނެވެ.\nއެ ސްކޫލް ހިންގާ އައިލެންޑާސްގެ އެގްޒެކެޓިވް ޑިރެކްޓަރު އަހުމަދު އަދްލީ ރަޝީދު "މިހާރު" އަށް ވިދާޅުވީ އެ ފޮޓޯގެ ބޭނުމަކީ މިނިވަން ދުވަހުގެ އުފަލުގައި ވީހާ ވެސް ބޮޑަށް ކުޑަކުދިން ބައިވެރި ކުރެވޭނެ ގޮތެއް ހޯދުން ކަމަށެވެ. އަގުހުރި އެ ވަގުތުކޮޅު ކުދިންނަށް ވިސްނައި ދިނުމެވެ.\nރާއްޖޭގެ މިނިވަންކަމުގެ އެއްބަސްވުމުގައި ސޮއިކުރެއްވީ ސްރީ ލަންކާގައި ހުންނަ އިނގިރޭސި ހައި ކޮމިޝަންގައި ބޭއްވި ރަސްމިއްޔާތެއްގަ އެވެ. ރާއްޖޭގެ ފަރާތުން އެއްބަސްވުމުގައި ސޮއި ކުރެއްވީ އޭރުގެ ބޮޑުވަޒީރު އިބްރާހިމް ނާސިރެވެ. އިނގިރޭސި ސަރުކާރުގެ ފަރާތުން ސޮއި ކުރެއްވީ އިނގިރޭސި ހައި ކޮމިޝަނަރު މައިކަލް ވޯކާ އެވެ. އަރިހުގައި ދެ ގައުމުގެ އިސް ބޭފުޅުން ތިއްބެވި އެވެ.\nމިނިވަންކަމުގެ އެއްބަސްވުމުގައި ކުރީގެ ރައީސް އިބްރާހިމް ނާސިރު ސޮއިކުރައްވަނީ.\nމި މަންޒަރު، ކުޑަކުދިން ބައިވެރިކޮށްގެން ނަކަލު ކުރުމަކީ، އަދުލީ ވިދާޅުވި ގޮތުގައި ބިލަބޮންގުގެ ޓީޗަރުންނާއި ބެލެނިވެރިންގެ ހިޔާލެކެވެ.\n"ތާރީޚީ ފޮޓޯގެ ކުޑަކުދިންގެ ވާޝަންއެއް އަޅުގަނޑުމެން ހެދީ. އެއީ ކުޑަކުދިންނަށް ވެސް އަސްލު ފެންނަން ޖެހޭ ފޮޓޯއެއް ކަަމަށް ދެކިގެން ވިސްނާފައި އެ ވަނީ ކުޑަކުދިންނާ ވީހާވެސް ގުޅޭނެ ކޮންސެޕްޓަކަށް،" އަދުލީ ވިދާޅުވި އެވެ.\n"މި ފޮޓޯ ވަރަށް ޝެއާ އެބަކުރޭ، އެކަމާ ވަރަށް އުފާކުރަން."\nއިތުރު ލިޔުންތައް މިނިވަން ދުވަސް ކުޑަކުދިން ތައުލީމް


Maruvi dhari adhives bodu mahuge burakashi mathee, mihaaru 16 dhuvas | Mihaaru\nޖޭ35 ވޭލްގެ ބުރަކަށި މަތީގައި މަރުވެފައިވާ ދަރި އުފުލަނީ: ފޮޓޯ: ސެންޓަ ފޯ ވޭލް ރިސާޗް\nމަރުވި ދަރި އަދިވެސް ބޮޑު މަހުގެ ބުރަކަށި މަތީ، މިހާރު 16 ދުވަސް\n10 އޯގަސްޓް 2018 - 08:432comments\nވޮޝިންޓަން (އޮގަސްޓް 10) - މަރުވެފައިވާ ދަރި "ނޭފަތުކުރިއަށް" ލައިގެން އުފުލައިގެން ބޮޑު މަހެއް ދުނިޔޭގެ ސަމާލުކަން މި ވަނީ ހޯދައިފަ އެވެ.\nބްރިޓިޝް ކޮލަމްބިއާގެ އައްސޭރިން ބޭރަށް ޖޭ35 ނަން ދީފައިވާ ކިލާ ވޭލް، ވިހޭތާ ބައި ގަޑިއިރު ތެރޭ ވަނީ އޭގެ ދަރި މަރުވެފަ އެވެ. މަރުވި ދަރި ބޮޑު މަހުގެ ބުރަކަށި މަތީގައި އުފުލާ މަންޒަރު ފުރަތަމަ ފާހަގަ ކުރެވުނީ ޖުލައި 24 ވަނަ ދުވަހު އެވެ. ޖޭ35 ބޮޑު މަސް ސްޓަޑީ ކުރަމުންދާ ސައެންސް ވެރިން ބުނަނީ އަދިވެސް ދަނީ އޭގެ މަރުވެފައިވާ ދަރި ބުރަކަށި މަތީގައި އުފުލަމުން ކަމަށެވެ. މަރުވި ދަރިއާ އެކު ބޮޑު މަސް ދަތުރު ކުރަމުން ދަނިކޮށް ބުދަ ދުވަހު ވެސް ފެނިފައިވެ އެވެ.\nކިލާ ވޭލްގެ މަރުވެފައިވާ ދަރި ގޮވައިގެން އެންމެ ދިގު މުއްތަކަށް ވެސް ދަތުރު ކުރަނީ ހަފުތާއެއްހާ ދުވަހަށް ކަމަށްވެ އެވެ. ނަމަވެސް ސައެންސްވެރިން ބުނަނީ ޖޭ35 ވޭލް ވަނީ "އާ ރެކޯޑެއް" ހަދާފައި ކަމަށެވެ.\nބޮޑު މަހުގެ ބުރަކަށި މަތީގައި މަރުވެފައިވާ ދަރި އުފުލަނީ: ފޮޓޯ: ސެންޓަ ފޯ ވޭލް ރިސާޗް\nސަދަން ރެސިޑެންޓް ބޮޑު މަހުގެ އާބާދީ ސްޓަޑީ ކުރާ ސެންޓަ ފޯ ވޭލް ރިސާޗުގެ ސީނިއާ ސައެންސްވެރިޔާ ކެން ބެލްކޮމް ވިދާޅުވީ ބޮޑު މަހުގެ އިތުރު ދެ ދަރިން މަރުވެފައިވާ ކަމަށް ބެލެވޭ އިރު މިއީ އަނެއްކާ ވެސް އޭގެ ދަރިއެއް މަރުވުމުން ކުރަމުންދާ ހިތާމަ ކަމަށެވެ.\nއެމެރިކާ އާއި ކެނެޑާ އިން ވަނީ ސަދަން ރެސިޑެންޓް ކިލާ ވޭލް، ހުސްވަމުންދާ ޖަނަވާރުގެ ލިސްޓުގައި ހިމަނައިފަ އެވެ. ވޭތުވެދިޔަ ވިއްސަކަށް އަހަރު ތެރޭ އުފަންވި ސަދަން ރެސިޑެންޓް ކިލާ ވޭލުގެ ތެރޭން ސަލާމަތްވެފައި ވަނީ ތިންބައިކުޅަ އެއްބައެވެ. މިއީ 2015 ވަނަ އަހަރުގެ ފަހުން ވިކްޓޯރިއާ އޭރިއާގައި ކިލާ ވޭލެއް ވިހޭ އިރު ކުޑަ ދަރި މަރުނުވެ އޮތް ފުރަތަމަ ފަހަރެވެ. އެކަމަކު އެ ވޭލް ވެސް އެ ވަނީ ބައިގަޑިއެއްހާ އިރު ތެރޭ މަރުވެފަ އެވެ.\nބޮޑު މަހުގެ ބުރަކަށި މަތީގައި 180 ކިލޯގެ ދަރި ބާއްވައިގެން ކޮންމެ ދުވަހަކު 96-112 ކިލޯ މީޓަރު (60-70 މޭލު) އަށް ދަތުރު ކުރި އެވެ. އުމުރުން 20 އަހަރުވެފައިވާ ކިލާ ވޭލް ނުވަތަ އޮކާ (ޖޭ35)، 17 މަސް ދުވަސް ވަންދެން ކުޑަ ދަރިއަށް އިންތިޒާރު ކުރި އެވެ. ސައެންސްވެރިން ވިދާޅުވަނީ ކިލާ ވޭލްގެ ފަރާތުން ވެސް ފެނިގެން އެ ދަނީ އިންސާނުންނަށް ލިބޭ ކުޑަ ދަރިފުޅު ވެސް ކުޑަ ވަގުތު ކޮޅެއްގެ ތެރޭގައި ދުނިޔެ ދޫކޮށް ދިއުމުން ލިބޭ ހިތާމަ ކަމަށެވެ.


VAM ge inthaabu anna mahu 1 gai\nވީއޭއެމްގެ އިންތިހާބު އަންނަ މަހު އެކެއްގައި\nވީއޭއެމުން ކުރިން ބޭއްވި ބައްދަލުވުމުެއްގެ ތެރެއިން --- ފައިލް ފޮޓޯ\nހިންގުން ހުއްޓިފައިވާ ވޮލީބޯޅަ އެސޯސިއޭޝަން (ވީއޭއެމް) ގެ އިންތިހާބު އަންނަ މަހު އެކެއްގައި ބާއްވާ ގޮތަށް ހަމަޖައްސައިފި އެވެ.\nވީއޭއެމްގެ ހިންގުން މަޑުޖެހުނީ، އެސޯސިއޭޝަންގެ ކުރީގެ ރައީސް މުހައްމަދު ލަތީފްގެ ބާރު ކަނޑުވާލައި އެސޯސިއޭޝަން ނޯމަލައިޒޭޝަން ކޮމިޓީ އަކާ ހަވާލު ކުރުމަށް ސްޕޯޓްސް ކޮމިޝަނާ ހީނާ އަހްމަދު ސަލީމް ނިންމެވުމުންނެވެ. އަބްދުﷲ އާމީރު (އައްލޯ) ޗެއާމަންޝިޕްގެ ދަށުން ނޯމަލައިޒޭޝަން ކޮމިޓީން މަސައްކަތް ފެށިނަމަވެސް ކުރިއަކަށް ނުދެވުނެވެ. އިންތިހާބު އިއުލާން ކުރުމަށް ފަހުވެސް ޖެހުނީ ފަސް ކުރާށެވެ.\nމައްސަލައިގެ ތެރެއަށް ދުނިޔޭގެ ވޮލީބޯލް ފެޑްރޭޝަން (އެފްއައިވީބީ) ވަދެ ވީއޭއެމްގެ މައްސަލަ ހައްލު ކުރުމަށްޓަކައި ހަތަރު ޕާޓީ ތަމްސީލު ވާނެ ގޮތަށް "މޯލްޑިވްސް އެޑްހޮކް ކޮމިޝަން" ގެ ނަމުގައި ކޮމިޝަނެއް އެކުލަވާލައިގެން މަސައްކަތް ފެށި އެވެ. މި ކޮމިޝަންގައި ތަމްސީލު ކުރާ ހަތަރު ޕާޓީ އަކީ، އެފްއައިވީބީ، އޭވީސީ، ވީއޭއެމް އަދި އޮލިމްޕިކް ކޮމިޓީ (އެމްއޯސީ) އެވެ.\nއެޑްހޮކް ކޮމިޝަނުން ވަނީ، ވީއޭއެމްގެ ޖެނަރަލް އެސެމްބްލީ މި މަހު 24 ގައި ބާއްވަން ނިންމައި، އަދި އަންނަ މަހު އެކެއްގައި އިންތިހާބު ބާއްވަން ނިންމާފަ އެވެ. އެޑްހޮކް ކޮމިޝަންގެ ނިންމުމާ ގުޅިގެން އެފްއައިވީބީން ވަނީ ކޮމިޝަނުން ނިންމި ނިންމުތަކަށް އަމަލު ކުރުމަށް ވީއޭއެމްއަށް އަންގާފަ އެވެ.\nވީއޭއެމްގެ ރައީސް މުހައްމަދު ލަތީފު އަވަސް އަށް ވިދާޅުވީ ސިޔާސީ ނުފޫޒު ވީއޭއެމްއަށް ވަނަ ނުދިނުމަށް އޭނާ އަބަދުވެސް މަސައްކަތް ކުރެއްވި ކަމަށެވެ. އޭނާ އޭރުވެސް ގަބޫލު ކުރީ މިހާރު އޮތް ކަންބޮޑުވުންތަކަށް ހައްލު ހޯދުމުގައި ބަސް ބުނުމުގެ ބާރު އޮންނަން ޖެހޭނީ އެފްއައިވީބީއަށް ކަމަށެވެ.\n"އެފްއައިވީބީން އެދިފައިވާ ގޮތަށް ފުރީ އެންޑް ފެއާ ޑިމޮކްރެޓިކް އިލެކްޝަނަށް މަގުފަހި ކުރަން ވީއޭއެމުން މަސައްކަތް ކުރާނެ."\nއަންނަ ބުދަ ދުވަހު ވީއޭއެމްގެ ޖެނަރަލް އެސެމްބްލީގައި ވޯޓް ދިނުމުގެ ހައްގު ލިބިފައި ވަނީ، ވީއޭއެމްގެ އަސާސީ ގަވާއިދާ އެއްގޮތަށް މެންބާޝިޕް މަރުހަލާތައް ފުރިހަމަ ކުރި ނުވަ ކުލަބަށެވެ. އެ ކުލަބު ތަކަކީ، އައްޑޫ ސްޕޯޓްސް ކުލަބު، ދިވެހި ސިފައިންގެ ކުލަބު (ޑީއެސްސީ)، ޕޮލިސް ކުލަބު، މޯލްޑިވިއަން، ގުޑީސް، ސްޕޯޓްސް ކުލަބު ސިޓީ، ޔޫތު ނިއު ޖެނަރޭޝަން ހާފު ލައިން ލިންކޭޖު އަދި ހޯކްސް އެވެ.\nޖެނަރަލް އެސެމްބްލީއށް މަންދޫބު ފޮނުވައި ދިނުމަށް، ސްޕޯޓްްސް ކޮމިޝަނާގެ ކިބައިން ލަތީފު ވަނީ އެދިވަޑައިގެންފަ އެވެ.


Maavah Council Futsal Challenge Ge Kulhun Fashaifi - Vaguthu\nމާވަށް ކައުންސިލް ފުޓްސަލް ޗެލެންޖުގެ ކުޅުން ފަށައިފި\nމާވަށް ކައުންސިލްގެ ފުޓްސަލް ޗެލެންޖް 2021 ގެ ހުޅުވުމުގެ ރަސްމިއްޔާތު މިއަދު ހަވީރު މާވަށު ފުޓްސަލް އެރީނާގައި ބާއްވައިފިއެވެ.\nމި މުބާރާތަކީ މާވަށުގެ ފިރިހެން ޒުވާނުންނަށް ޚާއްޞަކޮށްގެން އެ ރަށުގެ ކައުންސިލާއި ގޭމްސް އެސޯސިއޭޝަން އޮފު މާވަށް (ގެމް) އިންތިޒާމުކޮށްގެން ފުރަތަމަ ފަހަރަށް ބާއްވާ މުބާރާތެވެ.\nޖުމްލަ ހަ ޓީމާއެކު ކުރިޔަށްދާ މި މުބާރާތް ޝަރަފުވެރިކޮށްދެއްވީ މާވަށު ކައުންސިލްގެ ރައީސް އަލްފާޟިލް އަޙްމަދު މޫސާ އެވެ.\nމުބާރާތުގައި ބައިވެރިވި ހަ ޓީމަކީ ކަންމަތި އެފްސީ، މުލިމަތި އެފްސީ، މާވަށު ސްޕޯޓްސް ކުލަބް، އަކިރިކޮޅު އެސްސީ، އަކިރިކޮޅު އެސްސީ ޖޫނިއާސް، ފޯކަސް އެސްސީ އެވެ.\nމި މުބާރާތުގައި ރާއްޖޭގެ މަގުބޫލު ފުޓްސަލް ތަރިންތަކެއް ފެނިގެންދާނެ ކަމަށެވެ. މީގެތެރޭގައި ހުސެއިން ޝަރީފް (އޮންލީ)، އަބްދުﷲ ޝާފިއު (ޝާއްޕެ)، އަލީ ހާފިޒް (ހާއްޕެ)، ހުސެއިން ނާޝިދު (ނާއްޓޯ)، އަޔާޒް އަހްމަދު (އަޔާ)، އަހުްމަދު އަޖުވަދު (އަޖޭ)، އަދި އިބްރާހިމް އަސްވާދު (ގަބޭ) ފަދަ ކުޅުންތެރިން ހިމެނެއެވެ.\nމުބާރާތުގެ މެޗުތައް ކުރިޔަށްދާނީ މިމަހުގެ 17 އިން 24 ގެ ނިޔަލަށެވެ. މެޗުތައް ކުރިޔަށްދާނީ ރޭގަނޑުގެ ވަގުތުގައެވެ.\nމި މުބާރާތް ހޯސްޓުކޮށް ހިންގާނީ މާވަށުގައި ކާމިޔާބު އެތަކެއް މުބާރާތެއް ބާއްވާ އަދި ހިންގާފައިވާ ގޭމްސް އެސޯސިއޭޝަން އޮފު މާވަށް (ގެމް) އާއެކު މާވަށު ކައުންސިލުން ވެފައިވާ އެއްބަސްވުމުގެ ދަށުން އެ ޖަމިއްޔާއިންނެވެ.\n"ވަގުތު" އަށް މައުލޫމާތުދެއްވަމުން މުބާރާތް ހޯސްޓުކުރާ ގޭމްސް އެސޯސިއޭޝަން އޮފް މާވަށް (ގެމް) ގެ ރައީސް އިބްރާހިމް ނަޒްމީ ވިދާޅުވީ މި މުބާރާތް ގެމްސް އިން ހޯސްޓުކުރަން ނިންމީ މާވަށު ޒުވާނުންނަށް މި ފުރުސަތު އެންމެ ފުޅާދާއިރާއެއްގައި ފޯރުކޮށްދެވޭނެ ޖަމްއިއްޔާއަކީ މި ޖަމްއިއްޔާ ކަމަށް ޔަގީންކުރެވޭތީ ކަމަށެވެ.\n"އަޅުގަނޑުމެންގެ އަމާޒަކީ ގެމް ގެ އަންނަ އަހަރު ބާއްވަން ރާވާ ގެމް ފުޓްސަލް ޗެލެންޖް 2022 އަށް ވާމްއަޕް މުބާރާތަކަށް މި މުބާރާތް ހެދުން،" ގެމް ގެ ރައީސް ވިދާޅުވިއެވެ.\nމުބާރާތުގެ ޗެމްޕިއަން ޓީމަށް 10000 ރުފިޔާއަށް ވުރެ ބޮޑު ފައިސާގެ އިނާމެއް ހުށަހެޅިފައިވެއެވެ.\nމާވަށު ކައުންސިލަކީ ޒުވާނުންގެ ކުރިއެރުމަށާއި ތަރައްޤީއަށް ރާވަމުން ކުރިއަށްދާ ކައުންސިލެކެވެ. އެގޮތުން ވޭތުވެދިޔަ ތަނުގައިވެސް ކުޅިވަރަށާއި އިޖުތިމާއީ ތަރައްޤީއަށް ޕްރޮގްރާމުތައް ހިންގާފައިވެއެވެ. މިއަހަރުވެސް އަގު ބޮޑު ވޮލީ މުބާރާތެއް ބޭއްވުމަށް ކައުންސިލް ދަނީ ރާވަމުންނެވެ.\nމާވަށު ކައުންސިލް މުބާރާތުގައި ހަ ޓީމެއް، ރާއްޖޭގެ ފުޓްސަލް ތަރިން ފެންނާނެ\nމާވަށް ކައުންސިލް ފުޓުސަލް ޗެލެންޖު 2021 އިޢުލާނުކޮށްފި


SunOnline: Roadha mahu gai kein buimuge kankan battan kuraane goiy\nރޯދަމަހުގައި ކެއިންބުއިމުގެ ކަންކަން ބައްޓަންކުރާނެ ގޮތް (4)\nމާހިލް މުހައްމަދު 13 May 2020, 16:25\nމެއި 6، 2019: މާލެ، މާރުކޭޓް -- ސަން ފޮޓޯ/ އަހުމަދު އަވްޝަން އިލްޔާސް\nމިއީ ރޯދަމަހު ކެއުންބުއިމުގެ ކަންކަން ބައްޓަންކުރާނެ ގޮތާ ބެހޭގޮތުން އާންމުކޮށް ކުރެވޭ ސުވާލުތަކަށް ޓްރީޓޮޕް ހޮސްޕިޓަލުގެ ކްލިނިކަލް ނިއުޓްރިޝަނިސްޓު ހެމާޝްރީ ނަރަޔަނަން ދެއްވާފައިވާ ޖަވާބުތަކެއްގެ ދިވެހި ތަރުޖަމާއެވެ.\nމި ޖަވާބުތައް "ސަން"ގައި ޝާއިއުކުރާނީ ހަތަރު ލިޔުމެއްގެ މައްޗަށް އެކުލެވޭ ސިލްސިލާއެއްގެ ގޮތުގައެވެ. މިއީ މި ސިލްސިލާގެ ހަތަރުވަނަ، އަދި އެންމެ ފަހު ލިޔުމެވެ.\n10. ރޯދައަށް ހުންނަ އިރު ސިއްހީ މައްސަލަތަކުން ރައްކާވުމަށް ކުރަންވީ ކޮންކަމެއް؟\nރޯދައަށް ހުންނަ ވަގުތު ހަށިގަނޑުން ގެއްލިފައިވާ ފެން އަލުން ލިއްބައިދިނުމަށްޓަކައި، ރޯދަ ވީއްލުމަށްފަހު ގިނައިން ފެން ބޯންޖެހޭނެ. ބޮލަށް އެނބުރުން އެރުމާއި، ކޮޅަށް ނުހުރެވުން ފަދަ ކަމެއް ދިމާވެއްޖެނަމަ ލޮނު ނުވަތަ ހަކުރުކޮޅެއް އަޅައިގެން ފެން ތައްޓެއް ބުއިމުން ފަސޭހަވާނެއެވެ. ނުވަތަ ހަކުރު އެޅި ބުއިމެއް، ނުވަތަ ރީހައިޑްރޭޝަން ސޮލިއުޝަނެއްވެސް ރަނގަޅުވާނެއެވެ.\n11. ރޯދަމަހު ކެއުންބުއިމުގައި ފެން ހިމަނަންޖެހެނީ ކިހާ ވަރަކަށް؟\nފެނަކީ ހަށިގަނޑުގައި އިލެކްޓްރޮލައިޓްސް ބެލެންސްކޮށްދޭ އެއްޗެކެވެ. އަދި ފެނަކީ ހަށިގަނޑުތެރޭގައި ހިނގާ ކެމިކަލް ރިއެކްޝަންތަކަށް އެހީތެރިވެދޭ އެއްޗެއް ކަމުން، ހަށިގަނޑަށް ނިއުޓްރިއެންޓްސް ނެގުމަށްޓަކައި ފެން ވަރަށް މުހިންމެވެ. ރޯދަމަހުގައި، އަދި ޚާއްސަކޮށް ހޫނު ދުވަސްވަރު ދުވަހުގެ ގިނަ ވަގުތު ރޯދައަށް ހުރުމުގައި، ގިނައިން ފެން ބުއިމަކީ ވަރަށް މުހިންމު ކަމެކެވެ. ފެނުގެ އިތުރުން ޖޫހާއި ސޫޕް، އަދި މޭވާއާއި ތަރުކާރީއަކީ ހަށިގަނޑަށް ފްލުއިޑްސް ލިއްބައިދޭ ރަނގަޅު ތަކެއްޗެވެ.\nރޯދައަށް ހުންނަ މީހާ، ރޯދައަށް ހުރުމަށް ތައްޔާރުވުމަށްޓަކައި އިތުރަށް ފެން ބުއިން އެދެވިގެން ވެއެވެ. ސަބަބަކީ، ފެނަކީ ކެލޮރީސް ހިމެނޭ އެއްޗަކަށް ނުވެފައި، އަދި ރޯދައަށް ހުންނަ ވަގުތު ހަށިގަނޑުން ފްލުއިޑްސް ގެއްލޭ ގެއްލުން ފޫބައްދައިދޭތީއެވެ.\nކެލޮރީސް ގިނަ ބުއިންތަކުގެ ސަބަބުން ހަށިގަނޑު ބަރުދަން އިތުރުވުމަށް މަގުފަހިވެއެވެ. އަދި ސަޔާއި ކޮފީ ފަދަ ސްޓިމިއުލަންޓް ބުއިންތަކަކީ ޑިއުރިޓިކްސް ކަމުން، އެތަކެތީގެ ސަބަބުން ހަށިގަނޑުން ފްލުއިޑްސް މަދުވުން އެކަށީގެން ވެއެވެ. އޭގެ ބަދަލުގައި ގިނަ އަދަދަކަށް ފެނާއި ފްލުއިޑްސް ހިމެނޭ މޭވާއާއި ތަރުކާރީ ބޭނުންކުރުމަކީ އެދެވިގެންވާ ކަމެކެވެ. މިސާލަކަށް ވޯޓާކްރެސް، އަދި ކަރާ ގިނައިން ބޭނުންކުރުން އެދެވިގެން ވެއެވެ.\nލޮނާއި އެހެނިހެން ހަވާދުގެ ބާވަތްތައް ހިމެނޭ ތަކެތި ކެއުމަކީ ކަރުހިއްކުމަށް މަގުފަހިވެދާނެ ކަމެކެވެ. ރޯދައަށް ހުންނަ ވަގުތު ކަރުހިއްކުމުގެ އިހުސާސް ކުރެވުމަށް މެދުވެރިވެދާނެތީ، ހާރުކެއުމަށް މިފަދަ ތަކެތި ކެއުމަކީ އެދެވިގެންވާ ކަމެއް ނޫނެވެ.\nރޯދަ ވީއްލާ ވަގުތު ފިނި ފެން ބުއިމަށްވުރެ ތާފަނާ ފެން ބުއިމަކީ، ކާތަކެތި ހަޖަމުކުރުމަށް އެހީތެރިވެދޭނެ ކަމެކެވެ. ގިނައިން ފެން ބުއިމަށް ބާރު އެޅުމުގެ ގޮތުން ފެނަށް ލުނބޯ ފޮތި ނުވަތަ މިންޓް ލީވްސް އެޅުމަކީ ކުރެވިދާނެ ކަމެކެވެ.\nފެނަކީ ދިރިހުރުމުގެ މުހިންމު ބައެކެވެ. ފެނާ ނުލައި، ހަށިގަނޑުގެ ބައެއް މުހިންމު މަސައްކަތްތަކެއް ކުރިއަކަށް ނުދާނެއެވެ.\n12. މާބަނޑު ދުވަސްވަރު ރޯދައަށް ހުންނާނީ ކިހިނެއް؟\nމާބަނޑު ދުވަސްވަރަކީ ހަށިގަނޑަށް ނިއުޓްރިއެންޓްސްއާއި ފްލުއިޑްސް ވަރަށް ބޮޑަށް ބޭނުންވާނެ ދުވަސްވަރެކެވެ. މާބަނޑު ދުވަސްވަރު ރޯދަމަހާ އިއްތިފާގުވެ، ރޯދައަށް ހުންނަން ބޭނުންވާ ނަމަ ފުރަތަމަ ސިއްހީ މާހިރަކާ ވާހަކަ ދައްކާލާށެވެ.\nމާބަނޑު ދުވަސްވަރު ރޯދައަށް ހުންނަން އެދޭ ނަމަ، މުޅި ރޯދަމަހު ރޯދައަށް ހުރުމުގެ ބަދަލުގައި ދުވަސްދުވަހަށް ބަހާލައިގެން ރޯދައަށް ހުރުން ފަދަ ގޮތެއް ޚިޔާރު ކުރެވިދާނެއެވެ. މިސާލަކަށް ދެ ދުވަހުން އެއް ދުވަހުން ރޯދައަށް ހުރުން، ނުވަތަ ހަފްތާ ބަންދުގެ ދުވަސްތަކުގައި ރޯދައަށް ހުރުން ފަދަ އޮޕްޝަނެއް ޚިޔާރުކުރެވިދާނެއެވެ.\nރޯދަމަސް ދިމާވަނީ ހޫނުގަދަ ދުވަސްތަކަކަށް ކަމަށް ވާނަމަ، ޑީހައިޑްރޭޝަންގެ ނިޝާންތައް ފެނޭތޯ ރަނގަޅަށް ބަލާށެވެ. ކަރުހިއްކުމުގެ އިތުރުން ކުޑަކަމުދާ ތަކެތި ގަދަ ކުލައެއްގައި ހުރުމަކީ ޑީހައިޑްރޭޝަންގެ ބައެއް ނިޝާންތަކެވެ. ބައެއް އެހެން އަލާމާތްތަކުގެ ތެރޭގައި ބޯއެނބުރުން، ބޮލުގައި ރިއްސުން، ވަރުބަލިވުން، އަނގައާއި ކަރުތެރެ ހިކުން، އަދި މާ މަދުން ކުޑަކަމުދެވުން ހިމެނެއެވެ.\nރޯދައަށް ހުންނަ ވަގުތު ނުވަތަ އަރާމުކޮށްލުމަށްފަހުވެސް ބޯ އަނބުރައި، ވަރުބަލިވެ، އަނބުރައިގަތުން ނުވަތަ ޚަބަރު ހުސްވުން ފަދަ ކަމެއް ދިމާވެއްޖެނަމަ ރޯދަ ވީއްލާނީ ފޮނި ބުއިމަކުން ނުވަތަ ލޮނުގަދަ ކާނާއަކުންނެވެ. ސަބަބަކީ ހަށިގަނޑުން ގެއްލިފައިވާ ހަކުރާއި ލޮނާއި ފެން އަލުން ހޯދުމަށެވެ. ޑީހައިޑްރޭޝަނުން ސަލާމަތްވުމަށްޓަކައި އަތްވަށް ނުވަތަ ބޭރުތެރެއަށް ނުނުކުމެ، ފިނި ތަނެއްގައި ނުވަތަ ގޭތެރޭގައި މަޑުކުރާށެވެ. އަދި ރޯދަ ވީއްލާ ވަގުތާއި ހާރުކާ ވަގުތު ގިނައިން ފެން ބޯށެވެ.\nމާބަނޑު ދުވަސްވަރަކީ އާންމުކޮށް ފެން ބޯ މިންވަރަށްވުރެ ތައްޓެއް ނުވަތަ ދެ ތަށި ގިނައިން ފެން ބޭނުންވާނެ ދުވަސްވަރެކެވެ. ގިނައިން ފެން ބުއިމުގެ އިތުރަށް، ފެން ގިނައިން އެކުލެވޭ މޭވާއާއި ތަރުކާރީ، އަދި ސޫޕްއާއި ސުރުވާ (ސްޓޫ) ފަދަ ބާވަތްތަކުން ރޯދަ ވީއްލުމާއި ހާރުކެއުން އެދެވިގެން ވެއެވެ. މީގެ އިތުރުން މާ ލޮނުގަދަ ތަކެތި ޑައެޓުން ދޫކޮށްލުމަކީވެސް ރަނގަޅު ގޮތެކެވެ.\nރޯދަމަހު ސިއްހަތަށް ފައިދާހުރި، މިންހެޔޮ ޑައެޓެއް ކައި، އަދި މައިމީހާއާއި ދަރިފުޅަށް ބޭނުންވާ ނިއުޓްރިއެންޓްސް ލިބޭނެ މަގު ފަހިކުރުމަށްޓަކައި ސަޕްލިމެންޓްސް (ފޮލިކް އެސިޑް އަދި ވިޓަމިން ޑީ) ނެގުމަކީ މުހިންމު ކަމެކެވެ. އަދި މަޑުމަޑުން އެނާޖީ ރިލީޒްކުރާ ލޯ ގްލައިސެމިކް އިންޑެކްސް ފުޑް (ހޯލް މީލް ޕާސްތާ، ހޯލް މީލް ބްރެޑް، އޯޓްސް އަދި ބްރޭން ހިމެނޭ ސީރިއަލސް، ބީންސް އަދި އަންސޯލްޓެޑް ނަޓްސް) ހާރުކެރުމަށް ބޭނުންކުރުމަކީ ކުރެވިދާނެ ކަމެކެވެ.\nރޯދަމަހު ރޯދައަށް ހުރުމަށް ނިންމައި، ރޯދަހިފުން ކުރިއަށް ގެންދަނިކޮށް ބަލިވެއްޖެނަމަ ނުވަތަ ސިއްހީ މައްސަލައެއް ދިމާވެއްޖެނަމަ ލަސްނުކޮށް ސިއްހީ މާހިރަކާ ގުޅައި ވާހަކަދެއްކުމަކީ ވަރަށް މުހިންމު ކަމެކެވެ.


Muzaaharaa gai fuluhun baaruge beynun kuri massala balanee – adduLIVE\n1 May 02, 2021, 09:44 ޝަބްނަމް ރަޝީދު\nމުޒާހަރާގައި ފުލުހުން ބާރުގެ ބޭނުން ކޮށްފައިވާގޮތް ހާއްސަ ސަމާލުކަމެއް ދީގެން ފުލުހުންގެ ޕްރޮފެޝަނަލް ސްޓޭންޑާޑްސް އިން ކޮމާންޑުންނާއި ޔޫސް އޮފް ފޯސް ރިވިއު ކޮމިޓީއިން ބަލަން ފަށާފައިވާ ކަމަށް ފުލުހުން ވިދާޅުވެއްޖެއެވެ.\nފުލުހުން މިކަން ހާމަކުރައްވާފައިވަނީ މި މައްސަލައާއި ގުޅިގެން ޕޮލިސް އޮފިޝަލް ޓްވިޓާ މެދުވެރިކޮށް ކުރައްވާފައިވާ ޓްވީޓެއްގައެވެ. މި މައްސަލައިގެ ތަފްސީލް، މައްސަލަ ކުރިޔަށް ދިޔަވަރަކުން ހިއްސާކުރައްވަމުން ގެންދަވާނެ ކަމަށް ވެސް އެ ޓްވީޓްގައި ލިޔުއްވާފައިވެއެވެ.\nފުލުހުން ބާރުގެ ބޭނުން ކުރަންވާނީ ކަނޑައެޅިފައި އޮންނަ މިންގަނޑުގެ ތެރެއިން ކަމަށް ހޯމް މިނިސްޓަރު އިމްރާން އަބްދުﷲ ވެސް ވަނީ ވިދާޅުވެފައެވެ. އެކަމާ ގުޅިގެން އިމްރާން ވިދާޅުވީ ފުލުހުން ބާރުގެ ބޭނުން ކުރަން ގާނޫނު ހުއްދަކުރާ ހާލަތުގައި ވެސް ބާރުގެ ބޭނުންކުރަން ވާނީ ބާރުގެ ބޭނުން ކުރުމަށް ކަނޑައެޅިފައި އޮންނަ މިންގަނޑުގެ ތެރެއިން ކަމަށެވެ. އަދި ރޭ ހިނގާދިޔަ ހާދިސާގައި ބާރުގެ ބޭނުން ކުރުމުގެ މިންގަނޑުތަކާ ހިލާފަށް އެއްވެސް ކަމެއް ހިނގާފައިވޭތޯ ބައްލަވާނެ ކަމަށްވެސް މިނިސްޓަރު ވިދާޅުވިއެވެ.


ހާރުކާގަޑީގައި ކިޔަން ވަކި ޚާއްސަ ދުޢާއެއް ވޭތަ؟ – DhiSalafiyyah\nހާރުކާގަޑީގައި ކިޔަން ވަކި ޚާއްސަ ދުޢާއެއް ވޭތަ؟\nހާރުކާގަޑީގައި ކިޔަން ވަކި ޚާއްސަ ދުޢާއެއް ސުންނަތުގައި ވާރިދުވެގެން އައިސްފައެއް ނުވެއެވެ. ނަމަވެސް ޝަރުޢުވެގެންވަނީ ﷲ ތަޢާލާގެ އިސްމުފުޅުގެ ބަރަކާތުން ކާންފެށުމާއި އަދި ކައިނިމުމަށްފަހު ﷲ ތަޢާލާއަށް ޙަމްދުކުރުމެވެ. އެއީ އާއްމު ޙާލަތުގައި ކަންކުރާފަދައިންނެވެ.\nއެހެންނަމަވެސް، ރޭގަނޑުގެ ތިންބައިގެ ތެރެއިން ފަހުބައިގައި ހާރުކާނަމަ ދަންނާށެވެ! ފަހެ، އެއީ ﷲ ތަޢާލާ ދުނިޔޭގެ އުޑަށް ފައިބައިވޮޑިގަންނަވާ ގަޑިއެވެ. އަދި އެއީ ދުޢާ އިޖާބަކުރައްވާ ވަގުތެކެވެ.\nއަބޫހުރައިރާ ރަޟިޔަﷲ ޢަންހުގެ ކިބައިން ރިވާވެގެން އައިސްފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. މާނަ: ” ތިމަންމެންގެ ވެރިރައްބު ﷲ ތަބާރަކަ ވަތަޢާލާ ކޮންމެ ރެއެއްގެ ފަހުބައިގައި ދުނިޔޭގެ އުޑަށް ފައިބައި ވޮޑިގަންނަވައެވެ. އަދި ވަޙީކުރައްވައެވެ. ތިމަން އިލާހަށް ދުޢާ ދަންނަވާނީ ކާކުހެއްޔެވެ. އެމީހެއްގެ ދުޢާ ތިމަން އިލާހު އިޖާބަކޮށްދެއްވާހުށީމެވެ. ތިމަން އިލާހުގެ ހަޟްރަތުން އެދި ދަންނަވާނީ ކާކުހެއްޔެވެ. އެމީހަކަށް ތިމަންއިލާހު ދެއްވާހުށީމެވެ. ފާފަ ފުއްސަވާދެއްވުން އެދި ތިމަން އިލާހަށް ދަންނަވާނީ ކާކުހެއްޔެވެ. އެމީހެއްގެ ފާފަ ތިމަން އިލާހު ފުއްސަވާދެއްވާހުށީމެވެ. “ رواه البخاري ( 1094 ) ومسلم ( 758 ) އެހެންކަމުން އެ ވަގުތަކީ ދުޢާ އިޖާބަކޮށްދެއްވާ ވަގުތަކަށްވީތީ، އެ ވަގުތުގައި ބޭނުން ދުޢާއެއް ކުރެވިދާނެއެވެ. ނަމަވެސް އެވަގުތުގައި ދުޢާކުރަން ޖެހޭނީ، އެވަގުތަކީ ހާރުކާގަޑިޔަށް ވީތީ ކުރާ ދުޢާއެއްގެ ގޮތުގައެއްނޫނެވެ.\nއަދި ނިޔަތާއިމެދު ބުނަމެވެ. ނިޔަތްގަންނާނީ ހިތުންނެވެ. ދުލުން ނިޔަތްކިޔުމަކީ ޝަރުޢުކުރެވިފައިވާ ކަމެއްނޫނެވެ. ޝައިޚުލްއިސްލާމް އިބްނު ތައިމިއްޔާ ރަޙިމަހުﷲ ވިދާޅުވެފައިއެވެ. ” ތިމަން މާދަމާ ހުންނާނީ ރޯދައަށޭ މީހަކު ހިތަށް އަރުވައިފިނަމަ އެމީހަކަށް އެ ނިޔަތް ގަނެވުނީއެވެ. “\nމިލުޔުމާއިގުޅޭ ޢަރަބި ލިންކު ބެއްލެވުމަށް